text:
阿魚話以前淨係 set部機喺鏡頭面前拍拍拍,但𠵱家就會有專業攝影師揸機 zoom下大頭,半身,多角度拍攝,佢哋正為 VIXX來港演出作綵排.
Main Camp
最紅 cover dance舞團 城大妹翻跳少時上位
K-pop hit到核爆,女團有靚樣同長腿𥄫,個個跳舞更加 sexy又好睇,難怪各天團來港開演唱會,啲飛成千蚊都瞬間沽清.咁又係,唔通畀千幾蚊入場睇國際 G.E.M.成晚「×叫」咩,連螢光手帶都話要收番咁掃興.
不過身為一名忠實韓飯,齋睇演唱會又點止到咳?唔少飯就索性學埋偶像舞步,組隊翻跳拍埋片過癮.現就讀城大工管系 Yr.2嘅謝嘉瑜(阿魚)就話 K-pop舞步其實唔難學!佢自學女團舞步之餘,仲成立埋翻跳 K-pop歌嘅團體 EchoDanceHK.舞團成立 4年,拎過好多韓國 cover dance大賽冠軍!連女團一姐少女時代所屬經紀公司 SM娛樂都大讚阿魚團隊跳得神似, 2011年更選佢哋做冠軍,果然猛料.
上週四( 15日)本刊到新蒲崗排舞室採訪,喺𨋢口已經聽到 VIXX嘅激動澎湃快歌〈 Error〉,甫入排舞室更以為自己睇緊啲韓星綵排,只見阿魚及 6名隊員專注綵排,阿魚喘氣說:「我哋準備緊聽晚( 16日) apm嘅商場騷.」為咗今次演出,阿魚特別一個禮拜練兩日,每次練足 3個鐘,「我哋習慣晒啦,有時韓星有新歌出,我哋仲會連兼職都唔返,就係為咗喺屋企同排舞室苦練,快啲出到片放上網分享!」
贏埋泰妍手印
呢個非一般嘅金“掌”獎,係 Echo喺 2011年贏咗 SM Entertainment舉辦嘅 Girl’ s Generation“ The Boys” Worldwide cover contest冠軍,少時泰妍送俾佢哋嘅手掌印.
要 1星期內出到片
香港翻跳組合有至少幾十隊, YouTube更有海量的韓星翻跳片,但阿魚嘅 EchoDanceHK就係眾多團隊中最受歡迎, YouTube有 5百萬點擊率, 2011年更代表香港飛到韓國參加 cover dance比賽,成功揮低千多隊對手奪冠,連韓國 SM娛樂公司睇完都大讚佢哋舞步夠齊,又跳得神似.
阿魚解說:「可能我哋成立咗 4年幾,係香港 cover dance嘅先頭部隊,出名啲,我哋𠵱家有 22名成員,有男有女,負責跳唔同歌,加上我哋出片又快,要務必一星期內出到片,我哋冇跳舞底,全靠狂煲佢哋 MV自學,好似 2013年少女時代首〈 I Got A Boy〉推出咗 1個禮拜之後,我哋就排好舞兼整好晒啲舞衫,再出埋旺角拍 MV快閃,可能因為咁,啲人搜尋首歌嘅時候就會見埋我哋段 cover dance啩,所以慢慢多人識,一係唔跳,跳就要最 pro!」
舞衫全 D.I.Y.
難得阿魚團隊出騷嘅衫,跟原版韓星有得比,阿魚話全部都係 D.I.Y.,「因為韓星啲舞服好貴,又浮誇到市面上冇可能有得買,而且大部分喺 MV裡面 detail到一塊珠片一條拉鏈,我哋都係喺深水埗或者淘寶買完材料再自己車上去.」
為咗跳得更神似,阿魚犧牲與同學約食飯及唱 K時光,佢仲放棄大學生指定動作「做兼職」,不過阿魚完全唔覺可惜,「個個同學只係返學,做 part-time,我就可以有我嘅女團男團,有錢都買唔到」
cover dance有錢搵
K-pop cover dance其實係一群韓飯翻跳偶像歌曲,再自拍放上 YouTube分享的玩意,玩家除了學足偶像舞步,還會自制 A貨舞衣及飾物.以 EchoDanceHK為例,佢哋仲會學足正版 MV拍法,搵埋類似場景,由於像真度高,連商場及政府大型活動都俾錢請佢哋表演,有得玩又有錢收.
經典造型
阿魚團隊無論造型,舞步,場景都跟到十足十,難怪咁受歡迎,大家又話似唔似?
扮少時 Jessica
你睇吓佢哋跳少時〈 I Got A Boy〉,連件 Batman tee都抄足,咁有 heart去邊到搵呀!
相似度:★★★★
學 AOA咬手指
人哋韓星拍 MV,有幾十人服侍是常識吧! EchoDance成員取景,服裝都一手包辦,要腰有腰,要腿有腿!
相似度:★★★
抄 Infinite Chok
軍人帽,有!黑色外套,有!佢仲指定黑眼線加埋咪嘴 rap,同正版〈 Destiny〉有得揮.
相似度:★★★★
跟 BTS彈
話樣堅料俾大家知,記者喺 cap圖嘅時候,佢哋連正版 BTS嘅〈 Boy In Luv〉黑衫變白衫,白衫變黑衫彈起都抄到一模一樣.
相似度:★★★


c: text/html

text:
晚飯直落禮拜五都勁忙﹐成日開D無謂會﹐老細開開下會又要我整graph, 辛苦死.五點幾都有人打黎問budget 既野﹐唔係呀麻﹐禮拜五呀.我講完都同個靚仔講你應該返屋企啦.本來一心今晚留夜少少既我﹐在無晒氣力既情況之下決定唔理﹐禮拜一先算﹐五點半就執野走.累到死﹐今晚唔想煮啦﹐所以決定出街食.不過返屋企前﹐我好聽話甘兜去長橋道望下﹐點知走既時候蕩失路添﹐要再兜返union mill 先識走.忙得滯都無print prestudy D 野﹐甘之後去埋百萬圖書館print 野添.
因為今晚要去買野﹐於是去mall 附近既Applebee's食飯, 要等二十分鐘.ok, 等啦.都算準時﹐真係二十分鐘有位.坐低叫個雞﹐幫亞媽叫個 steak, 都算快﹐真係steak 好味D.係Applebee's 又令我諗起第一次去就係同大佬慶祝生日﹐重記得大佬著件粉紅shirt 衫添.今次個steak 好過果次好多呀﹐不過就俾亞媽投訴話未上菜前無麵包食既.我同亞媽都奉旨食唔晒﹐留返聽日﹐而技安就叫個combo 食到乾乾淨淨﹐不過都岩既﹐佢一個等於我地兩個.食完去Macy's 啦﹐好耐無去過mall 既我竟然都會撞到拿頭既﹐不過就同鄭生緣閒一面.臨走重見到蜜之源位麵包店員﹐佢重著主住螢光綠件制服﹐而且佢以前係麵包城做既﹐甘我認得囉﹐普通女人一個忌廉頭就一D印象都無﹐唔緊要﹐我下次指俾你睇啦.
返到黎見無咩做﹐於是趁個digital cable box 重係房﹐就check 下Starz on demand 有咩做啦﹐果然好過HBO﹐俾我見到之前都好想睇既The Holiday! 發達啦﹐有Jude Law!!!! 準時自定十點九開場...

robotstxt: allowed

filter: keep


text:
星期一, 5月 31
百萬倉 . 自由
今個月最低跌十幾個, 啲二三線都跌番去未升時或更低處, 散仔係咁平倉,癈事輸突上年賺嗰啲. 今個月最低點為 5/25/2010 18986 點, 收稍低於黃金位 19126 點, 之后就彈番上去無再落番. a 股呢兩星期除一交易日外, 全都能收高過中位. 道指則追跌破中位, 調回牛熊線附近. 如以內房股做領先指標, 既然再跌唔落, 冉冉上番, 可視為調整完既訊號, 睇番各指標亦頗脗合. 而家阿爺變咗做房產稅同歐元專家, 大把人做佢代言人, 猶其倫敦班鬼仔.
都諗過以信號嚟睇, 而家真係有幾多見熊信號, 例如 ah 同港股跌破牛熊多時, a 仲調多過十巴仙遠牛熊同離高位二十添. 之所以大把 blogger 話要清倉去反手食熊咁話, 上年波動咁大, 如無走既話蟹咁多, 都唔好話受得了, 都唔怪得啲人驚青既. 自己坐咗咁多貨, 話唔少少担心就呃你既, 但事實比起零八年坐咁少, 都係無嗰時咁担心. 既然坐嗰啲都係有實力既同分散持股, 就算惡劣如今次海嘯, 挨過了還不是一樣, 唔好畀波動大到就得. 其次, 亦重複反思投資既原意, 就係以合理既價錢, 以長期策略持有及調整優質既證券組合, 以作長期資產增埴及保存. 當然筆者唔會否定而家會再跌回萬七, 甚而仲低啲. 但打開過購物表, 真係樣樣都好鬼吸引, 就算蟹咗都幾有信心三五年內都去得番啩. 其次, ta 前提就係每個循環都會重複, 但以經驗睇, 每個 cycle 都有自己特性同波幅, 如只用上次路紙去估, 咁都幾危囉. 所以今次都係會以盈利線增長趨勢為主, 如大圍仲升緊, 同股價唔係偏高得太離譜, 咁就當係牛, 唔會點避險, 好似先前話齋, 睇到而家既離泡沫還遠呢, 但讀者如怕咗波幅, 就適量調整存貨比例囉.
瑞安跌勢以喘定, 反而信和追跌番, 香江對政策啲敏感度點都低啲. 各資源股都做咗大底, 中鋁都買得過了, 上高口氣都鬆咗好多. 惠理同中旅都升番, 其實係人都知今年咁鬼多人換回鄉證, 盈利必然爆升, 但係啲人都係咁沽, 真係無哂計.
李生話通脹一定嚟緊, 睇番連歐央行都要印銀紙買番歐債, 好似花旗咁量化寛鬆, 最尾又係水淹金山嚟多濟, 亦為本人無睇得咁淡一原因. 但佢話功能組別有功於香港, 咁又係, 佢既香港係唔同於小市民既香港, 小市民唔會係 target 買嘢食, 只想係街邊檔買吓菜揾歺晏仔, 但而家李生都食埋. 以前啲人收割, 都會唔會攞盡啲禾穗, 等啲孤兒寡婦都可以拾啲為生, 而家連餅碎都唔畀你, 唔通個個都要炒股同做 sales 先可以係香江生存. 最搞鬼就係泰國整咗個實彈射擊區, 合法殺人咁話, 各國都噤聲, 但債係要還既. 民主行咗咁多年, 實會遇到爭論同鬥爭, 但唔係體制鬥爭同改善其機制, 而係用第三者武力打壓自己玩哂, 咁又算係乜民主. 諗番臺灣忍咗阿扁咁多年, 雖然眼寃, 但真係太值得囉.
標籤: comments
訂閱: 發佈留言 (Atom)


text:
星期五早上同Hannah去左佢間學校參觀,佢當然吾知發生咩事啦,我地打算9月就同佢返part time先,等佢warm up一下,到10月就全日制,希望佢吾會太多吾開心啦! 相信第一日去返學點都會喊同吾習慣,到佢慣左可能吾多想返屋企啦,哈哈! 我都吾expect佢會學習好多野,但最起碼要學識behavior同自理能力,如果吾係真係好難湊! part time basis $400, 我覺得都好fair, 而full time就$700, 假期當然close啦,但最起碼價錢方面都吾算太過份. 我見有D真係$1000,不過我覺得佢而家仲細,到佢大D時再入去讀D好D既學校都OK既.
同佢去完學校之後,我就送佢返屋企比99,而我自己就約左老公撐枱腳,嘻嘻. 雖然無幾耐之前先同老公食完lunch, 但一齊食野點都吾嫌多,所以我又再一次出去搵佢食lunch了. 個日老公同我去左食burger, 好味呀,又吾貴,大約一個人USD$10左右,其實呢邊既mcdonald都差不多價錢,所以我寧願食呢D好過啦! 當然,點都係吾健康架啦,但間吾中一次都OK啦.二人世界真係好耐無試過,不過琴晚臨訓前睇返佢地細個D相,真係好掛住好掛住好掛住佢地細個個陣,而家Hannah已經係一個小女孩,吾再係BB,雖然都會發脾氣,但tum下佢佢又會OK既,見到佢真係覺得時間飛逝,年前佢仲係要人成日抱成日喊既BB而家已經變得獨立,以前同佢去park仲要怕佢會跌,而家可以由佢自己上上落落,呀....百般滋味在心頭,雖然成日都好想有好多私人空間,但我相信到佢地大個吾痴家時我又會好好好好好懷念!!!!!!!!!!!!!!!!!
老公既bacon burger, 好evil呀.....但好yummy!!


text:
十點幾起身就開始整餅, 尋晚完成左回禮, 今日目標係40個cupcake.
一開始用金桶莎莉蛋糕個譜整左620g牛油份量既粉漿, 太大兜要分2兜整…整完已經12點幾1點…點知爭2個先夠40個, 於是用返普通無鹽牛油再整多4個, 其實步驟好簡單, 只係先前太大份所以整咁耐…
不過好奇怪, 唔同牛油整出黎個樣真係唔同個喎, 不過食落就差唔多.
之後整多2隻色既馬卡龍同lemon cream cheese topping, 終於大功告成!
不過今日既馬卡龍都唔係好成功, 新爐整既依然係有d火農, 而舊爐o個d又啞色, 第一次整倒啞色既馬卡龍, 仲淋淋地, 係咪未焗透呢?
平時星期三bf會黎我度, 不過今個星期五放假佢聽晚會入黎, 所以今晚o係屋企陪未來老爺.再過幾日我地就正式一齊住喇~^0^
到今時今日我都仲未的起心肝減肥, 搞咩…
m已經未到, 佢好似唔想黎咁XD我都放棄左, 黎唔黎都係瘦唔切架喇XD
聽日倒數2日, 會整一個8寸蛋糕, 朱古力裝飾今日已經整好, 如無意外應該好快搞掂, 跟住就可以將D物資入O急, 星期五送去CAFE喇~
點解我心情好似咁輕鬆咁既XD蛋糕都整得7788喇~
唸住入註冊處好似有D緊張XD唔知會唔會讀錯野呢XD


text:
乳癌淋巴水腫 - 真係冇得搞?
「醫生,我有冇淋巴水腫?」
「你而家冇.」
呢個時候病友總覺得張家輝會上醫生身:「你而家冇,但係將來會有⋯⋯」
究竟咩係淋巴水腫?有咩咁得人驚?有冇得預防?有冇得根治?呢篇為你解開重重疑團⋯⋯
什麼是淋巴系統?
「我知!排毒系統!」
淋巴系統並唔係坊間所講嘅排毒系統.
「唔係喎,我嗰美容師真係咁講喎!」
如果佢可信,消委會就唔會收咁多投訴.
「咁淋巴系統即係咩系統?」
我唔打算好學術咁講佢係咩黎,作為病友,你可以簡單咁當佢係一個液體回收系統.
「咩野液體回收系統?」
打個比喻,就好似水嘅循還回收系統.水每一日都會蒸發,積聚成雲之後落雨,經過雨水渠收集,去返水塘比我地再用.
雨水就係淋巴液,雨水渠就係淋巴管道.
我地身體每一日都會製造淋巴液,積聚係身體之後就會經過淋巴管道收集,去返血液循環比我地再用.
「咁咩係淋巴水腫?」
淋巴水腫就係當淋巴管道受損,淋巴液回收唔到,積聚喺手臂,搞到手腫.
水浸就係當雨水渠受損,雨水回收唔到,積聚喺路面,搞到水浸.
淋巴水腫症狀
「手腫又有咩問題?」
視乎嚴重程度,你可能覺得隻手好重好墜,郁得冇咁靈活,著衫/買衫有困難,甚至好谷好痛.受影響嘅手亦都會易D感染.
「好似好得人驚咁喎,咁一開始淋巴管道點解會受損?」
乳癌治療有兩樣野會令淋巴管受損:手術同電療.
手術講緊腋下淋巴手術,切斷呢D雨水渠,好易理解點解會水浸.越切得多淋巴,好自然越易水腫,所以全淋巴切除係易過只切前哨淋巴有水腫.
電療同樣道理,如果電腋下淋巴呢D位置,係會有機會傷到呢D雨水渠.
另外,如果好多癌細胞擴散去腋下淋巴,塞曬D雨水渠亦都可以搞到水浸.
預防淋巴水腫
「咁有冇得預防淋巴水腫/預防水浸?」
可以由以下幾方面去睇吓點樣預防水浸:
1)好好保護僅餘的雨水渠:正如人地有10條渠,你得返5條渠,咁唔該你好好保護佢地,你係易D水浸嘅.所以姑娘會教你唔好係呢隻手量血壓/抽血/打針,呢D動作我地怕佢會傷到剩落黎嘅雨水渠.
2)唔好落大雨:你嗰5條渠平時細雨可能都夠用,黃紅黑雨梗係水浸.所以姑娘會叫你唔好浸溫泉/焗桑拿/做劇烈運動/拎重野,因為呢D動作係會令血管擴張,增加淋巴液分泌(令到落大雨).另外亦都要避免受傷,例如避免蚊叮蟲咬/寵物爪傷/小心D剪指夾,因為發炎又係會增加流量.
淋巴水腫治療
「死啦,我已經水浸咁點?」
最簡單醫生會叫你得閒/訓覺「浪」高隻手,因為水向低流,幫一幫/理順雨水渠嘅積水.
「試過,唔係太幫到⋯⋯」
下一步就係美容師/按摩師最鍾意嘅「淋巴水腫按摩」.
淋巴水腫按摩/物理治療
「咦咦咦,你又話佢地呃人嘅?」
佢地鍾意sell客姐,佢地係唔識嘅.因為真正嘅「淋巴水腫按摩」並唔係佢地大大力咁到你好毒就「通咗淋巴/排咗毒」,相反,亂咁按係會傷到剩落黎嘅雨水渠.
「咁咩係真正嘅淋巴水腫按摩?」
真正嘅淋巴水腫按摩(Manual Lymphatic Drainage,MLD)喺由受過專業訓練嘅物理治療師去做,係好溫柔嘅(就好似你嘅性格咁).原理係「好輕,好柔,好慢」咁去疏導積水,你而家手部嘅雨水渠去唔切水麻,物理治療師就將呢D積水掃去/引去身體其他冇積水嘅地方,等D積水可以由其他通暢嘅雨水渠回收.
「咁自己按唔按得?」
當然得,物理治療師唔會跟你一世嘅,你可以自己/另一半跟物理治療師學,有樣學樣唔難學.文章最底段片都有教少少,或者以下條link都圖文並茂:
另外如果唔介意比幾百蚊,香港乳癌基金會有開班教點樣做淋巴水腫按摩,可以自己打去25256033查詢/報名,其他淋巴水腫服務/收費如下:
「我見其他病友用壓力衣/袖,又係咩原理?」
普通壓力袖嘅原理就好似掩耳盜鈴咁,封咗雨水渠入水口,等佢就算唔通暢都倒灌唔到.
圖片來源:互聯網
如果淋巴水腫嚴重,就要靠物理治療師幫你紥壓力繃帶,佢會紥到越近遠端(手掌)壓力越大,目的係希望製造壓力分野,咁D水自然由高壓區(手掌)流去低壓區(身體),同「浪」手水向下流原理差不多.
圖片來源:互聯網
「人地話搭飛機一定要著壓力衣/袖,係真唔係真?」
佢地覺得飛咗上天係低壓區,同埋長途機手部活動減少,易D誘發淋巴水腫,所以建議著壓力袖去預防水腫.
至於係咪真係預防到呢?冇好強嘅科學證據去支持呢個說法,不過作為一個簡單易行嘅建議,做吓又冇防嘅,信則有不信則冇咁囉.
淋巴水腫治療機
「有人sell我淋巴水腫治療機,又得唔得㗎呢?」
圖片來源:互聯網
佢原理同上面壓力繃帶差不多,都係製造高壓低壓區.不過因為用機嘅關係,所產生嘅壓力可以大得多.亦都正正因為呢個原因,唔識/唔清楚了解自己做緊咩嘅,我建議唔好亂咁試,怕嘅係怕過大嘅壓力(大過50mmHg)傷到剩落黎嘅雨水渠,令到情況越做越衰.
「我睇書/網上資料講到咩淋巴水腫沒法根治,其實係咪真係咁灰?」
傳統黎講,淋巴水腫真係一個棘手問題,如果唔係都唔會有以上五花百門嘅建議/你都唔會咁好心機睇到呢度.
不過呢度係要帶來希望嘅地方,我地唔應該咁灰嘅.
「咁你有咩希望比到我?」
近年原來淋巴水腫可以試吓做手術.
淋巴水腫手術
「乜原來淋巴水腫有手術做㗎咩?」
近年興起兩款手術:駁通小淋巴管(lymphovenous/lymphaticovenular anastomosis)同埋淋巴移植(lymph nodes transfer).
兩款之中,以淋巴移植效果比較令人鼓舞.做法就係全身麻醉底下,整型科醫生喺大脾攞一D淋巴移植上去腋下.理論上呢D淋巴可以落地生根/刺激腋下淋巴管生長,就好似重新鋪設一D雨水渠,從而改善積水情況,甚至根治水浸問題.
淋巴水腫運動
坐咗喺電腦前睇咗咁耐,係時候去片郁吓做吓運動,呢段片係由網友upload去YouTube,版權屬於廣華醫院乳病中心,有關淋巴水腫運動嘅片段(冇2個鐘咁耐,大概一個鐘度啦,唔知點解upload時重覆咗).


text:
東橫 Inn (新都心) à 旧海軍司令部壕 à 首里金城町の石畳 à 玉陵 à 安國襌寺 à 觀音寺 à 福州園 à Lunch @ グルメ回転寿司市場(新都心店) à 鳳梨園 à Naha Harbor Diner à DFS Galleria 還車 à Shuttle Bus to 那霸機場 à 香港
今日係係沖繩嘅最後一日,係東橫 Inn (新都心)食完早餐之後就出發去一個叫旧海軍司令部壕嘅地方.呢個景點又係要俾入場費,我哋又有呢個10% Coupon,又平咗D喇 ! 根據D資料記載,呢個旧海軍司令部壕係係1944(昭和19)年12月建成的的掩蔽部(壕),係當年日本海軍沖繩方面根據地部隊司令部嘅據點.係1945年6月13日中午1點左右美軍嘅進攻中,除日本海軍司令官大田實少將外,日軍守軍有4,000多名人士陣亡.整個旧海軍司令部壕長約450米,可以俾人參觀嘅就有當年嘅司令官室,作戰室,幕僚室,通信室,暗碼室,發電室等地下設施.目前只公開了其中的375米.去到嘅時候都有D學生係到參觀緊,佢哋重有個好似老師嘅人係到講解俾佢哋知D歷史事跡.係D通道入面重有D畫掛咗係到,D畫重畫咗當時係呢D隧道入面係訓滿晒D士兵架….重有D子彈嘅痕跡係D牆到添呀~~~睇完呢個之後我哋就去玉陵,但係又路過一間超級市場,於是乎就停車入去行下啦 ! 係入面都買咗D嘢,跟住就去睇呢個玉陵啦.點知呢個偉大嘅GPS唔知做咩搵唔到玉陵嘅位置,係到兜來兜去,咁啱經過呢個首里金城町の石畳,於是我哋就停埋架車係一面睇下呢個景點啦 ! 呢個首里金城町の石畳,金城町の石畳係係尚真王時代(公元1477-1526年)修建嘅,呢一條路係由首里城市內到郊外嘅重要道路.睇完呢條石畳我哋就繼續尋找呢個玉陵喇,睇住D路牌左轉轉右轉轉就搵到喇,原來都幾近首里城個喎 ! 由於我哋睇咗好多呢一類嘅遺跡,所以都係係門口附近都睇下影下相就算喇 ! 呢個玉陵係位於首里城西側規模宏大嘅石造建築物.係公元1501年,尚真王為咗改葬其父尚圓王而修建,成為咗第二座尚氏王統嘅陵墓.墓室分咗三部分,中室係安置洗骨前遺體嘅房間,東室就安放洗骨後嘅國王,王妃嘅遺骨,西室就安葬墓前庭院中玉陵碑記載嘅其它王室成員.二戰時曾經受到毀壞,但經過3年多嘅修復工程,基本恢復咗原貌.重係2000年12月登記成為世界文化遺產.根住我哋就係想去福州園嘅,但係又途經呢個安國襌寺同埋觀音寺,就順道入去參觀下喇,個安國襌寺其實就無咩睇,因為入到去嘅時候就閂晒D門,個觀音寺同係香港見到嘅廟宇一模一樣,其實我覺得沖繩D人係咪都係中國人來嘅呢 ? ! 去到福州園,緊係睇下洗唔洗要入場費先,因為先前好多係書到寫咗係免費,去到都要收入場費架 ! 問過門口個亞嬸係唔洗俾錢,泊好架車就入去睇下喇 ! 呢個福州園原為久米村,而久米村本是閩人在那霸的聚居地,為咗紀念這一段特殊的因緣,福建省福州市乃助琉球政府在久米村原址建立一座具有福州風味的庭園.福州園是為了紀念中國福州市與那霸市結為友好城市10周年而修建的中國式庭園,占地面積8,500平方米,1992(平成4)年建成.福州園的建設由福州市負責設計和技術指導,建築材料也使用福州當地的材料.園內摹仿福州名勝修建了樓台閣榭等建築物,在寬闊的綠地中池塘,瀑布,綠樹,雕刻點綴其間,呈現出典型的中國庭園的美麗景觀,其實都幾似係大陸到睇緊D建築物咁,睇完就搵地方食Lunch啦.因為想食D回轉壽司,所以就返去第一晚食個一間グルメ回転寿司市場(新都心店),因為真係幾好味,同埋又唔洗周圍搵呀嗎 ! 今次去到都食咗幾多嘢,但係就唔洗好似第一晚咁要等位,一入到去就可以坐埋位攞嘢食喇,我哋 Total 食咗成十二蝶,都幾飽下 ! 食飽之後就去咗睇鳳梨園嘅門市,係呢到都有得菠蘿放題個喎~~~啱晒,食飽飯,整返D飯後生果先,我哋重係入面買咗D嘢添啊 ! 睇完呢一個就完成晒成個旅程,準備揸架車去還車,但係又途經一個叫Naha Harbor Diner嘅地方喎,我係網上面成日都見都有人係呢一個地方到影相,入面重有間餐廳架.係佢後面重有個租車中心添呀 ! 睇完就驅車返去DFS Galleria到還車,還車過程都非常順利,原來係呢個DFS Galleria消費都可以免費搭Monorail去返那霸機場架.因為D免費乘車卷要係第一日租車嘅地方到先換到,我哋就順便呢個DFS Galleria到行下,不過其實都無咩買,D LV,Gucci 價錢同香港差不多,無著數,所以無謂買.換完Monorail張車卷,其實到差不多成兩點半,要搭車去機場Check-in.咁啱又俾發現有Shuttle Bus 搭去機場喎,又係免費,緊係搭Shuttle Bus,唔洗攞住件行李四圍行呀嗎 ! 呢架車都係用咗15分鐘就去到機場喇,不過就只會係日本國內線個邊停車,其實我哋搭Monorail都係係國內線個邊架喇,所以都無所謂 ! 去到機場我哋就去咗Check-in 先,然後先去國內線個邊行下睇下有無嘢買.我哋都以為我哋好早到,原來都有好多人係到等緊Check-in,攪咗一輪之後就去國內線個邊行下喇.個邊都有幾多手信買,其實基本上同國際通買D嘢差不多 ! 都有得試食,不過來來去去都係得個幾款嘢試食.睇完晒就要離境啦,嘩~~~點先好多人係到排隊,原來日本真係好鬼死嚴,所以嘅液體都要用膠袋袋住,無嘅一係唔要,一係攞¥30出來買個袋 ! 又因為驗屍咁驗攪咗好鬼耐~~~~入到去個候機室都重有舖頭係入面俾你可以買下嘢,不過價錢就真係貴過出面 ! 呢一次又係坐緊急逃生門個位…都唔知點解又係呢個位置架 ! 係搭飛機返香港途中遇到D橫流,跟住後來係網上面睇到有人話今年D天氣會有好多橫流,所以大家搭飛機記得扣好安全帶喇 ! 返到香港大約六點半到,但係等件行李就等咗成半個鐘 ! 沖繩之旅就此完滿結束 !


text:
胡慧沖話呢間店係Clinic, 雖然名為診所, 但係都係以泰式按摩為主. 有中式腳底按摩同中醫針灸(吓, 呢的返香港或大陸做啦)
我地食完飯都八點幾, 但係個商埸收九點, 咁佢地話只可以按一個鍾, 唔可以兩個鐘. 咁一個鐘都殺啦.
入咗其中一個房間, 估唔到入面都有5張床. 不過我地包房啦, 都無其他客.
一個鐘要400baht, 兩個鐘就700baht. 唉, 唔記得比胡慧沖嗰張discount coupon, 好似有八折, 但我無攞出嚟, 無折.
嘩! 真係無介紹錯, 呢道的師傅真係得, 女師傅幫我按, 並唔係好大力, 但按得非常到位. 今日其實行咗好多路, 比佢按完, 真係攰意全消. 一個鐘頭都好夠. 而另一個男師傅按型爸, 型爸平時唔鍾意比男師傅按, 但係今次按完, 佢都話男師傅都按得好好.
按完之後都差唔多十點, 商場已經關門, 好多地方已經鎖咗, 跟本完全唔識行出去, 結果要等埋的按摩師傅一齊走, 轉嚟轉去, 先識行番出去.
跟著由Siam, 我地就坐BTS返去Nana. 回程就可以行夜市. 上次嚟, MoChit呢條BTS線尾站都只不過去到On Nut, 今年己經多咗5個站到Bearing
一落Nana就已經係夜市, 好多小攤檔擺賣, 行咗一陣, 我地就去番酒店嗰條街.
呢條街一樣咁旺, 可能係Friday night啩.
見到我喜歡嘅芒果糯米飯, 可過我戒吃糯米, 咁就淨係要芒果啦. 60baht
跟著又見到我喜愛嘅香蕉雞蛋煎薄餅.....印度師傅先攞嚿麵粉出嚟
將佢撻吓撻吓就成為一塊薄片
將的切好嘅香蕉 雞蛋倒入薄餅
用鏟將四面摺入成方型
再翻轉煎另一面, 煎好呢邊
跟著又再翻轉另一面再煎, 煎至兩面都金黃色, 有的香香地
用鑊鏟切開一嚿嚿....(佢同一時間又做緊另一塊).
用個盒裝好, 再加的練奶...
入盒前插咗兩支牙籤喺盒面, 方便我地一陣拮嚟食. 攪咗咁耐40baht咋.
包好我地又繼續行多陣
街邊海鮮檔, 即叫即炒, 好香呀!
不過全部都係泰文, 譯咗英文都唔知係咩. 型爸對呢的街邊海鮮檔無信心, 佢唔肯响到食.
呢條街好多Bar & restaurant, 好多外藉人士, 反而好少香港人.
好攰啦, 要返酒店休息, 仲要宵夜呀!
攞盒香蕉雞蛋薄餅先
我地今晚嘅宵夜呀! 唔知的薄餅係咪放耐咗, 食起上嚟的薄餅唔夠脆, 咬落有的韌. 平時即買即食, 好好味架, 有的失望, 但係的芒果就唔錯嘞!
今日雖然攰, 但係好開心呀! 晚餐唔錯, 按摩又按得幾好. 要沖涼休息啦, 明天要去Wat Pak Nam, 跟著去shopping, 都有排行呀!


text:
Nov 16, 2015, Monday in Spain 薩拉弋莎 - 塞哥維亞古城
一早執好行理, 我地就到酒店餐廳食早餐. 其實呢個團都算好啦, 朝朝都八點半九點先出發, 唔需要天未光起床. 平時我地都係六點幾七點起身, 七點半落去食早餐.
今日早餐都係包包包
火腿芝士
咦! 今日有蘑菇炒蛋腸仔喎!
嘩, 咁快攞哂的生果!
食完早餐, 上車前影吓間餐廳先
呢間酒店(Zaragoza, Hotel Diagonal Plaza)其實都幾大, 食早餐時, 好多車美遊客
行咗個幾兩個鐘, 我地去到中途休息站, 去吓洗手間, 又買吓野咁啦. 見到呢堆大麵包, 影吓相先.
哈, 天空唔知飛咗的咩呢, 天空被劃到十字. 坐咁耐車, 落地鬆鬆都係好嘅. 其實我地唔辛苦, 司機叔叔辛苦的.
跟著又要坐多個幾兩個鐘, 卒之到塞哥維亞古城.
塞哥維亞古城位於馬德里西北面, 如果我地唔加插呢個行程, 由薩拉弋莎直去馬德里都幾辛苦.
去到古城, 見到呢個只在poster見過的水道橋....不過唔行著, 食午飯先.
呢餐午飯都係自費, EUR35
呢間餐廳好出名架
門口廚窗放咗兩隻燒乳豬, 哈哈, 有的似中國的燒乳豬. 唔識西班牙文, 唔知張cert講咩, 不過放得出嚟都係攞獎架啦.
餐廳裝飾十分古嚿
又係好似拍戲見到嗰的咁
仲有好多客人嘅簽名
仲掛著隻野豬頭
呢位就係餐廳主持人, 另一張唔知係咪佢後生嗰時呢!
當然仲有其他貴客嘅相, 只係我地唔認識係咩人啫.
從餐廳望出去, 就見到那水道橋
食飯啦!
水與紅酒任飲
的麵包唔似麵包, 肉鬆餅, 我唔食啦, 唔係一陣食唔落主菜
的湯嚟啦...估吓係咩? 原來係豬皮湯. 哈哈, 原來唔止中國人識發咗的豬皮. 的西班牙人一樣會. 食落一的都唔肉係豬皮, 亦都唔肥膩
中間仲有一隻半生熟嘅蛋...飲咗呢碗湯, 都差唔多半飽
跟著隻乳豬出場...廚師表演
為咗表不的豬皮好脆, 廚師用碟將隻乳豬切開
為表示隻碟係真, 切完隻豬就掉隻碟落地. 呢個係佢地多年嚟嘅傳統儀式
隻豬就係咁切開咗十件八件
最後加的汁就上檯.
租品有雪糕及custard蛋糕
食完我地去遊古城啦.
呢條水道橋, 以前只有poster見過, 今天忍唔著啦, 要跑上去呀! 可惜最上面封咗, 睇唔到的水管點走. 前人識咁樣引水, 好聰明呀!
水道橋嘅石, 一塊一塊的搬上去, 真不容影呀! 上到去梗係周圍影吓古城啦.
呢個係西班牙最後一個哥德式大教堂
跟著就去睇埋個阿卡沙古堡.
周圍影吓相
回去集合前响古城入面的小商店行吓....又有收穫, 買咗個好靚嘅Jar... 哈哈, 第四日開始就要小心保護佢啦.
跟著我地就乘車去西班牙首都馬德里啦.
去到馬德里, 就直接去到西班牙廣場, 呢個係唐吉訶德像
像後面就係市政廳
見到騎警
快的同佢地影番張相先
太陽門廣場, 騎著馬上的人像是卡洛斯三世
呢間係好多足球迷都想去買野嘅皇家馬德里總店. 不過我地呢團人都好似無球迷喎.
我好唔得閒呀! 响機場買嗰張網咭用一日就唔work啦, 去Vodafone check, 佢話買時無activate個plan, 逐kb計, 一日就用哂. 結果比多EUR15, activate番個plan.
跟著就去食晚飯. 今晚又係中餐, 呢間叫China King. 中國人真犀利, 去到好多地方都有中國餐館
呢道都係六餸一湯(仲有一碟糖醋魚無影, 好難食呀), 不過份量少, 味道差, 呢餐唔得呀!
食完就送我地返酒店. 呢間叫Hotel Eurostars I-Hotel, 我地會响呢間酒店住兩晚.
洗手間都幾企理乾淨
吓, 點解一張大床嘅, 唔得喎, 我地要兩張床喎! 即刻打去導遊換房.
導遊好樂意同我地換房, 本來佢一個人兩張床, 現在佢可以一個人瞓張大床啦.


text:
唔係我搬屋, 如果係我搬屋我會癲, 因為而家呢度住左好耐, 如果真係要搬, 我唸執一世都未執得晒d嘢!
要搬既其實係我d花花草草, 呢壇嘢想郁佢好耐!自從養左dingding之後, 除咗貓草之外就咩都無種過, 連花都無插, 點知條死嘢會唔會一個唔該同我食鬼晒, 一係打爛晒, 又唔知會唔會有d植物都佢有害, 唉...咁養佢就預左有d嘢犠牲啦!
咁話說新年時行開ikea, 見到d植物仔滿心歡喜, 唔係特別中意種花, 而係覺得屋企有d植物, 感覺會warm d,於是買咗返屋企將佢地寄居響dingding禁地- 廁所!
經過10個月響屎坑既生活, 除咗前面右邊那位已升咗天之外, 其他都極速快高長大咗好多!!本身個盤已經容納唔到佢地!而d泥睇落都好似有如同虛設既中空既感覺咁..haha..去美國之前已經勁睇佢地唔順眼, 點知返到香港又唔得閒, 終於今日的起心肝攪攪佢.
其實我有時都會留意下有無合心水花盆, 但大部份我都覺得樣衰, ok, 其實唔係樣衰既, 係d好elegant果d, 咪玩啦,優雅高貴無可能襯我囉..haha.. 中意果d個底又無窿, 我唔中意囉!
終於有日放工行$12店, 嘩頂!即刻心心眼呀!!!我搵到我既花盆啦!!又得意又有窿!買齊架撐開工!


text:
今日要去馬鞍山度教琴,所以中途要喺城門隧道轉車站落車轉搭另一條線,當我一落車時,即刻有一種好不安嘅感覺,加上噚日天色又唔好,成朝都黑沉沉咁,所以果種唔開心嘅感覺仲強烈 (我本身係一個不嬲都好受天色影響嘅人嚟嘅).
我好少喺呢個站轉車,因為多數要去嘅地方都係一程車就到,唔駛轉車.記得對上一次喺呢個站轉車已經係一年前有多嘅事,果次係阿馳陪我一齊去大圍富山殮房,所以今日當我一落車時就即刻諗番起哂當日嘅情景,其實我根本係無刻意去諗 o架,但係就唔知點解一幕又一幕咁喺我個腦度不斷湧現,完全控制唔到,諗吓諗吓,就連之前啲差人上到嚟屋企落口供嘅情形都完全一清二楚咁 "標" 哂出嚟,真係好心痛,好心痛,點解啲回憶咁易返番哂嚟 o架,其實我都己經差唔多唔記得咁滯 o架啦!點解硬係要俾我諗番起!?唔通真係好似媽咪之前所講,起碼都有好幾年唔開心?
媽咪話過俾我聽,當年婆婆走嘅時候,佢都傷心咗好一段日子,即使後來大個咗,結埋婚都間唔中會諗番起.Gordon都話過俾我聽,啲專家做過研究,知道人係要最少四年時間先至可以將一啲唔開心嘅情緒平伏過嚟,睇嚟都未必一定,話唔定依世都放唔低都未定.
喺六道輪迴中俾你做番人都唔係一件好事,只係比起其餘五道較好.做人始終有思想感情,有七情六慾,識得痛苦傷心,唔怪得之佛教係主張了脫生死,免墮六道輪迴之苦.
要走嘅人,當然會唔開心,唔捨得身邊人,但係留番喺度嘅人就比起要走嘅人更痛苦,所以睇到《家好月圓》大結局果一集,Jo鮑為荷媽許願時,身邊人都覺得 Jo鮑喺度亂 o翕嘢,但係我當時嘅反應係:嘩,乜Jo鮑對荷媽咁好 o架,荷媽真係好幸福!
「我身體比你好,你死得比我早!」
呢句說話係自媽咪離開咗之後,依年幾以來我不斷同自己講嘅嘢,雖然媽咪離開咗我,但係佢始終比我幸福,唔駛長時間傷心,如果掉番轉係我走先過佢,我知佢一定比我依家更加傷心,更加心痛,因為喺佢臨走前的一段時間,見到我為咗佢瘦咗咁多,佢都開口同我講:「見到你為咗我攪到咁瘦,阿媽好心痛呀!」叫我以後要好好照顧自己,可想而知,若果係白頭人送黑頭人嘅情況會係點…………


text:
上星期已和老公同心協力將屋企清洗乾淨,但今日係年三十,明天不可以打掃,倒垃圾,呢樣,果樣,有見及此我就再掃地,拖地,抺塵‧‧‧.
老公食完lunch來電話街都冇乜人,今日晏晝2,3點熊貓姐姐通知我晚上唔去行花市,不過,高達叔叔搵過同屋住會同我地一齊去行花市,咁都好冇咁冷清,如果唔係就冷清,寒冷就好慘架喇!
我終於等到老公放工回來,咁等埋高達叔叔和同屋住食完團年飯後,我地就可以去行花市. 老公問我食乜?我諗住係樓下茶餐廳食,但老公就諗住去隔離商場食,實際食乜大家都唔知?你去商場食實好多人喇!除非去連鎖店啫!我就係諗住去連鎖店,老公鍾意咁是但喇!
走到街上見都有好多人行完花市,因為見到佢地手上有好多戰利品,不單只街上店內都有好多人.我地行左幾間人又多又冇位,連買野食都排長龍,都唔知食乜?但搵得位嚟又排買都唔知攪到幾時有得食,我就提意買外賣,咁老公決定食〝吉野家〞.
嘩!條龍長到丫~開得2個counter,點解咁慢架?輪到我地時就知道為何,我一行到去就講晒我要D咩野,但個收銀居然逐樣野問我,我講左2個餐都要麵豉湯3次,外賣2次,佢都要問〝飲D咩?〞,〝係咪係到食?〞~真係吹脹.收銀要sale客,講野又慢,經理有時又叫停機,掛唔知得喇!開左咁多年應該都知人流如何架喇!點解都會做到〝冧〞檔既?
老公都好明白佢地,因為佢N年前都做過這類的工作,老公解釋冇人肯這日子返工,廚房做唔切,所以經理要停機,重覆講左咁耐都攰喇!多謝老公,我明白晒喇!
頭先老公話好肚餓,所以叫左個〝至瀛牛肉煎雞雙併飯餐〞,但係呢個餐多D飯架咩?我想要多D餸,而我就食個好普通既〝至瀛和風牛肉飯餐〞.等電梯回家時我問老公:「係咪又係用果D盒盛飯?係咁咪好少囉!咁樣唔抵喎!」,唔知丫!
我將晚餐放係枱上未打開個袋已經聞到老公個餐好香,哦!原來係用另一款盒盛個餐既.食食下高達叔叔來電已吃完團年飯,老公就叫佢聯絡同屋住,我地食完飯好耐都唔見有消息,我就叫老公打比高達叔叔,原來頭先係電話到講左叫老公吃完電佢,但老公聽唔清楚,同屋住有事唔去,高達叔叔問我地去唔去?一陣覆.
如果係咁唔出去~咁冷清,還掂肥阿哥頭先打過2次嚟問我去唔去佢家過年,去肥阿哥家喇!佢話如果夜可以係佢家睡,咁我地梗係唔會喇!老公回覆唔去後不久肥仔來電佢而家係肥阿哥家,但阿B眼訓娣婦剛帶回家,我地都差不多來.
得意事:
頭先搭電梯落街時,有一家人入電梯,有個歲幾既細路女被爸爸抱住,個細路女撩我玩,佢伸手過來我梗係捉住佢隻手喇!出電梯又望住我同我拜拜,行到出去佢都係望住我架,到分道揚鑣佢行上天橋,而我行下面,同佢點頭佢又會跟我做,真係好得意,我仲發現佢著緊件外套阿B都有一件,不過佢係紅色,阿B係灰色.
我地食完飯出發去肥阿哥到,係樓下附近又見到佢地回來,但細路女被另一樣野吸引住,所以睇唔到我.
慾知後事如何請到:寒冷~年三十 (下篇)


text:
《問誰未發聲》係雨傘革命之前嘅社運歌曲,用來動員支持「佔領中環」.歌曲改編自法國作家雨果《悲慘世界》嘅舞台劇版本.《悲慘世界》描述1832年嘅巴黎革命,單次而言,係失敗行動.當時筆者朋輩之中,已經有所私議,選用一首源自失敗起義,未必好意頭,估唔到一語成籤.但係1832年革命,上承1789及1830年兩次成功革命,亦下啟之後席捲成個歐洲嘅1848年革命,係歷史長河而言,亦算係一次階段性勝利.觀乎
依兩年嘅發展,似乎歷史發展,又的確暗藏規律.
法國大革命於1789年爆發,推翻波旁王朝之後,共和政體未能穩定局勢,故此拿破崙能以強人形像,先成為執政黨,再登基為帝.拿破崙東征西討,幾近統一西歐,但就惹來其餘強權組成包圍網,終於兩次戰敗,繼而被逐.1815年嘅維也納會議,由奧匈帝國主持.奧匈帝國,當日尚有保留神聖羅馬帝國稱號,實為歐洲第一強權,擁有無限制度自信.故此佢地嘅目的係將歐洲退回1789年嘅世界,係法國就係迎接波旁王朝復辟.
波旁王朝復辟之後,成為法王嘅路易十八世及繼任嘅查理十世嘗試復行工業革命前嘅專制體制,各類政策亦向天主教會同傳統貴族傾斜.但係當民智已開,工業革命亦改變左經濟結構之後,根本冇可能回到過去.結果忍左十幾年,新興起嘅資本家同民眾就係1830年推翻波旁王朝,另立比較開明嘅路易腓立為王.後來嘅歷史證明,雖然1830革命未能廢除王權,但就將傳統擁有地權,享有法外特權嘅貴族同教會,徹底打敗.
路易腓立登基前乃奧爾良公爵,係波旁王朝路易十三次子後代,屬於波旁王朝旁支.路易腓立嘅父親,號稱平等公腓立(Phillippe Egalite),係少數第一次法國革命之中,支持革命嘅大貴族.雖然平等公最後都係亂局之中被斬首,但係路易腓立係改革派最理想嘅代表,各方期望佢可以係波旁正統之下,將法國引入君主立憲制度.路易腓立亦推行一系列嘅改革,由重新採納1789年嘅三色國旗(即係現代熟識嘅法國國旗),到開放部份選舉權,都係偏向開明.
《悲慘世界》中嘅1832年革命,實係當時少數共和份子,企圖推翻奧爾良王朝,成立不設王位嘅共和國家.雖然當時的確失敗左,不過當時嘅擔憂後來證實都好正確.路易腓立或有心改革,但當制度變成習慣之後,循序漸進,由上而下嘅民主改革永遠都會滯後於民眾預期.自由之風一起,年輕一輩論政,既會損害既得利益,用語之間,亦會損害老一輩嘅矜持,變成一次又一次嘅政治風波.最重要嘅問題,係路易腓立由資本家同民眾共同推舉,結果路易腓立執政,逐漸偏向資本家,令民眾覺得踢走貴族,只係換來資本家,民眾仍然係受苦嘅一群.
溫和主義,或稱懷柔政策,短期或能減少對立情緒,穩定局勢.但係未能理清各方嘅經濟關係,照顧新時代所創嘅新團體,到最後都只能夠徒勞無功,壓力仍會累積,結果仍係各方不願見到嘅結果.依點,除左係法國之外,係各國近代史亦屢次驗證.
到左矛盾再次累積之後,到1848年就成為大規模嘅革命.依次革命,影響並不限於法國,而係席捲歐洲.奧匈帝國係波旁復辟嘅始作俑者,係1848年就幾面受敵,雖然王室未有被廢,但就被迫承認國內諸民族嘅自治權,繼而國力大減,國內分離主義愈演愈烈,慢慢演變成第一次世界大戰前嘅「歐洲火藥桶」.德意志諸邦,意大利諸邦,波蘭,丹麥,甚至遠至拉美諸殖民地,都幾乎一齊革命,實現歐洲同南美洲嘅政治現代化.
如果當日維也納會議,法國容許自行發展政制,唔受歐洲其餘國家影響,或者就唔會出現後來1830,1832,1848年幾起嘅法國革命,唔會啟發其餘地區效法,形成新一波嘅浪潮.「儘管真理往往敵不過強權,但強權卻永遠無法代替真理,」果然?


text:
繼一個禮拜既牙痛後
呢幾日終於好番啦
星期五晚去睇學友演唱會
碰巧係佢個tour第五十場
所以佢話今場特登送螢光棒同波波wor (唔知係咪真)
歌神真不愧為歌神
歌聲, 音色, 技巧當然係極佳
不過我覺得最厲害既係
佢個臺係無擺LCD TV播歌詞既!!
嚮三個鐘裡面, 有自己, 有人地, 有廣東, 有國語, 佢可以將全部歌詞記實
實在係非常專業!
不過我坐向半山
居高臨下見到學友跳既舞好多時其實都係自己好high地轉圈
好投入, 不過老實講麻麻地好睇
雖然係咁, 由八點二十分唱到十一點半
當中有好多好歌
好似"愛火花", "還是覺得你最好", "夕陽醉了", "只想一生跟你走"等等陪住我大既寶麗金時代既金曲
咁大個仔第一次現唱聽
真係好感動
星期日去咗睇The Simpsons
呢套我由小學睇到大既卡通
真係一d都無令我失望
返而有少少覺得未夠喉添
故事唔多講啦
不過如果要我數最鍾意角色
我諗我真係數唔到
因為裡面既角色性格包羅萬有
好似Homer, Moe, Apu, Barney, Comic Book Guy, Sideshow Bob等等
總之各種類型都有, 各有特色.
而Maggie十幾年黎講既第一句說話, 竟然係...
"Sequel?" (續集!!)


text:
以前四季最唔鍾意係夏天,因為我好大汗又怕熱,一到夏天就慘喇!自從骨痛後唔止唔鍾意,直情係有D怕,因為夏天除熱之外,仲會落雨,打風,總之天氣就唔好喇!對於我呢類人來講係好辛苦,好想,好想夏天快D過去.
今日起身肩頸又痛又腫,痛到個頭都痛我就最怕,有時仲會好罄添!今日個人全日都出冷汗,間中塊面和頭都有D熱既感覺.攪到個人都冇心機又唔想郁,平時都已經痛腫腫地,不過,今日腫過平時好多.
我叫左老公起身,叫佢幫我打電話同屋企人講唔去湊阿B,因為我連野都唔想講.我隨即搽冬青膏覺豬,訓到十點幾起身,因為冇預到今日唔上去,減肥餐材料係晒娘家,所以要落街買,但真係好痛,起身一陣就訓返落床,又再訓多幾個字,幾經爭紮我先的起心落街,落街前食左粒長效.
我有個朋友係〝賴茄〞做,上次佢見老公對D帽有興趣,今日佢公司〝Staff Sales〞for Staff only,所以特意來問問,但就冇樣睇,因為連家屬都唔可以去睇,買就要信朋友個taste,不過,應該冇問題既,因為佢做Merchandiser.價錢比市面我諗平1/4,老公只想要〝荷蘭〞,而我就鍾意上次BBQ見佢條褲,所以佢幫我睇下有冇類似既,有就幫我買.
之後整午餐食,但係唔舒服仲要自己整野食,突然,覺得好慘,因為好辛苦.我係床休息下又睇下電視,睇睇下就訓左,中途都醒左幾次,但唔願起身,起身後個人又鬆D冇咁痛,但郁動得耐又係痛返.
我又想買多條褲,所以打左比朋友幫手,佢去睇Sales既時間過左,就叫同事幫我睇下,佢放工時同我講,若然冇就幫我用另一個途徑買,不過就貴D,都平過係舖買架!真係唔該晒.
我跟住收下衫又預備晚餐.老公叫我唔駛等佢食,因為又收好夜.熊貓姐姐來電問我係咪買果件襯衫?係喎!病到咩都唔記得晒添!唔係佢打嚟我都忘記左,我係要架!
老公來電報告放工,我話佢知好唔舒服,我話你返到嚟可能我已訓左,我都要休息下,明天再努力.不過,老公都要多D休息,因為尋晚我半夜3點幾起身,發現老公訓左係床,但電視,全屋既燈和電腦都未熄,今朝話佢知時,佢表情話我知都唔知發生咩事,佢諗一諗先記起~係喎!我諗佢真係好攰.


text:
上星期已約左熊貓姐姐今日放工陪我去整少少野,我今早打電話回家搵阿B時,肥仔放假係屋企,佢話阿B今日要打〝肺炎鏈球菌針〞,阿B睇醫生診所與我約會既地方好近,而且娣婦又想出街食飯,但肥仔又約左人踢波,所以我就去診所搵阿B.
阿B打完針我就與熊貓姐姐會合,然後娣婦帶阿B行住街等我地整好就一齊食飯.我未整完老公就來電放工來與我地會合,跟住到娣婦來電,佢帶住阿B怕夜,所以唔等我,佢與佢另一個朋友吃飯.
我要做既事最後老公唔贊成,所以擱置左.我地會合後就邊行邊行去食野,帶左熊貓姐姐去食日本野,不過,係平民價錢,但就好有水準.我地叫左咖哩豬扒飯,滑蛋豬扒飯,九洲叉燒拉麵,仲有小食天婦羅炸蝦和吞拿魚‧甜蛋壽司細卷,我地仲叫左蟹籽沙律和清酒煮蜆,但好失望~〝售罄〞.
熊貓姐姐都覺得好食,食完我地坐係到傾計,跟住又起程去食糖水.
頭先我做唔成要做的事,諗住去食糖水時去買埋〝梁許安璞~安璞‧知美‧滋味〞第一部書來平衡返,但去到〝三聯書局〞剛關門,咁睇下明天點先.
我地路經文具店,老公入去睇下有冇高達叔叔要既野!老公入去一陣就搵到,仲幫高達叔叔入左貨添!老公繼續睇玩具,而我與熊貓姐姐就去糖水舖搵位先.
老公睇到有架米奇車唔知我有冇,所以影左幅相回來問我,睇完老公就再回去買,架車都唔錯架!連熊貓姐姐都話靚.不過,唔小心跌左落地個車頂甩左出嚟!好在嵌得返入去,而車頭又花左少少咁喇!
老公叫左碗〝椰果白涼粉〞成碗白色,而我~紅毛丹山手線,熊貓姐~海底椰山手線〞,我問左咩係山手線?當然唔係日本火車~JR線喇!山手線~芒果,蜜瓜果凍切條.
熊貓姐姐話好似食粉咁!我地都食唔晒!D切條果凍都冇味,有咁多好難食得晒!
返到去老公做清潔,因為明天我會湊阿B來,然後再出街.每次阿B來前,老公都會清潔一翻,佢拎起個磅時,大叫~嘩!我望一望有條〝檐蛇〞,老公問我點?佢係益蟲嚟架喎!佢食蚊架!我同佢影相都唔走,跟住我就唔埋佢,老公拎桶水出嚟預備拖地時就唔見左喇!
老公問我佢食唔食〝小強〞架?咁大隻點食丫!


text:
九月來臨,暑假完結,學生們又要返學上課啦!講到呢個月份,相信各位樂園Fans必定會諗起 香港迪士尼樂園 嘅生日!不過,響樂園生日之前,仲有一位 迪士尼朋友 生日喎!佢就係 Oswald幸運兔子!佢嘅生日係響9月4日,咁今個月就由佢黎做焦點 迪士尼朋友 啦!
今年9月12日就係 香港迪士尼樂園 八週年,而除咗樂園生日,嗰日都有一個特別活動:迪士尼黑色世界2013 試玩夜!雖然園方就未有正式公佈,不過依據官網時間表預計,應該唔會有錯嘅!所以我都已經響今個月嘅樂園版本月曆標記咗.
講返 Oswald幸運兔子,其實佢係響1927年9月5日首次登場,今年已經係佢86歲生日,響到預祝佢生日快樂!首個屬於Oswald嘅動畫作品叫做《Trolley Trobles》,假如有興趣的話可以睇睇以下呢段短片.響片中,我地可以見到,原來 Oswald 都有一個特異功能,就係可以隨意將身體部份拆開,並且唔會受傷!
今次製作月曆嗰陣,我遇到一個難題,就係搵唔到合適嘅 Oswald 圖片.因為佢嘅所有動畫作品都係響好耐之前面世,畫面比較朦糊,唔可以用黎整月曆.最後用嘅呢幅圖片,係我先前玩《Epic Mickey》遊戲嘅時候影嘅,呢個遊戲有 Oswald 做其中一個主角,於是就有好多佢嘅圖片.圖中嘅 Oswald 都幾有型,唔知大家鍾唔鍾意呢?


text:
2013年11月7日星期四
蠔豉咸豬骨粥,忌廉汁焗雜菜,Potato Fondant
晚上煮了多菜餐.
忌廉汁焗雜菜
適逢薯仔BB上市,用咗佢黎整Potato Fondant
我同王子都好少食薯仔,但呢個真係好好味啊.
Potato Fondant一般會再入焗爐,我將個食譜簡化咗冇呀,不過一樣好味.
Potato Fondant
食譜:
材料﹕
薯仔切件/薯仔BB 1kg
迷迭香 3條
牛油25g
橄欖油2湯匙
調味:
黑胡椒粉少許
雞湯1杯
用易潔鑊燒熱油煎薯仔兩面至金黃,加入牛油炒勺,
灑上黑胡椒粉及迷迭香 ,
再加入半杯雞湯,加蓋用中小火煮20分鐘,
當薯仔夠淋,開蓋及可稍按扁薯仔,
再加入另外半杯雞湯,用中火將雞湯迫入薯仔中心,
收乾水份及至兩面香脆.
18 則留言:
另一個跟你做薯仔的方法也好好味,我女兒每次都要留些做午餐,做法跟你一樣,只是加入洋蔥碎,並用焗爐焗,最後用面火燒至金黃色則可!回覆刪除回覆
多謝分享!呢排開始多薯仔bb,試下唔同煮法都好架刪除
有冇試過食鹹豬手留起d骨煲粥?回覆刪除回覆
呢度啲鹹豬手好鹹,所以我唔會咁做,我會先煲湯然後再整黑椒豬手等等.刪除
不過呢度豬手貴豬骨3倍有多,我都係買豬骨多.
好介紹, 我會試試這樣煮的薯仔.回覆刪除回覆
聽講用即掘薯仔整個中心會好軟好滑架刪除
原來薯仔係咁整的回覆刪除
有次在法國食過類似咁的薯仔, 好chewy, 但就諗唔到點整回覆
唔chewy架,整得成功嘅Potato Fondant要外脆內軟,兼有濃裂香氣刪除
我都要試下咁樣煎先, 我通常是用焗的, 不過我要改用素湯 (因為有家人是vegan)回覆刪除回覆
呢個有vegan version架,用素湯,不過加少少海鹽會有提鮮作用刪除
我要豬骨粥!!!!!回覆刪除回覆
你度有冇豬骨賣架?刪除
我都好 like 咸豬骨煲粥架 , 加埋皮蛋 yummy ^^回覆刪除回覆
用咸豬骨煲啲粥香啲,同啲肉又鬆化啲.刪除
我like皮蛋呀,不過呢度好少見同好貴啊
我最怕買左一大袋薯仔, 食到佢出芽, 我地都未食完呢回覆刪除回覆
所以薯仔平極我都唔會買一大袋,薯仔bb係1kg裝,容易清啲刪除
我少買薯仔, 因為一袋太多. 用醃料,香草煮/焗新薯, 好味過白烚, 偶一兩次我都會煮.回覆刪除回覆
我都係少買薯仔.最近出啲薯仔bb幾好呀,1kg裝容易清,又唔使批皮刪除


text:
2014年6月11日星期三
走過浮華大地第三站
旅館的小貓咪不斷撩我們玩.
毛里裘斯富裕好多,街道同基建都完善,跟馬達加斯加相距甚遠.
毛里裘斯深受多個文化同宗教影響,其中一個係印度,走在街上,印度色彩無處不在.
周圍都有印度薄餅食.
巴士服務亦都好完善.
又去行下街市.
呢度啲food court食物正好多呀!
呢個椰子特飲試完攪到我同王子成日想飲...一定要老番!
啲菜檔好整齊,好多中式菜.
超大節瓜,我好耐冇見過節瓜啦.
仲有迷你冬瓜!
20 則留言:
毛里裘斯, 我想去啊. 點解隻喵會係你地間房?回覆刪除回覆
個旅館養咗一堆貓咪,呢隻最細最貪玩,一開露台門佢就入黎八下刪除
- 回覆
尤其係响馬達加斯加飛過黎,一落機已經覺得好乾淨,又現代化刪除
你呢個旅程真係超超長!毛里裘斯我都好想去, 因為我好中意印度風, 但我無勇氣去印度啦!回覆刪除回覆
印度我去咗啦,堅堅堅靚,依家就唔好啦,早幾個月王子出trip叫我一齊都無勇氣去.刪除
中意印度風, 可以去斯里蘭卡呀,靚.安全.平.乾淨呀,我同王子都like!
呢度明顯有錢好多.回覆刪除回覆
啲別墅,resort好靚,啲物價都高高地架刪除
你其實係咪去左參加 Amazing race? ^^回覆刪除回覆
係Amazing Africa呀!刪除
你其實係咪打算遊遍五大洲?回覆刪除回覆
係架,不過要分斷遊,我識人幾年淨旅遊,我覺得太辛苦啦刪除
這種節瓜和冬瓜我這裡都有,唔好食架,好硬.回覆刪除回覆
原來係咁!節瓜我好鐘意食,見到已經好恨食刪除
嚟到呢度先似番啲文明世界回覆刪除回覆
哈哈....我都係咁諗!一落機就覺得自己穿越咗去另一個世界!刪除
- 回覆
個分別大到初初我有啲唔慣呀刪除
就因為嗰度太有印度色彩, 所以我無諗過去.回覆刪除回覆
咁又係,印度色彩你度都有啦刪除


text:
2014年1月10日星期五
My盛Muesli
王子有天也跟我說起這店,說很特別.某天經過,又去八下.
個包裝好型,似網球筒,仲好多款式.
仲有sample俾你睇.
Sample下面有介紹該款式係成份同特點,可以視乎自己身體需要而買.
除了網球筒包裝,仲好大杯裝.
要型梗要付出多啲銀兩啦,貴一般Muesli好多呀.
除了專門店 ,超市都有賣他們的產品呢.
Muesli實在好健康,是本地人嘅大愛,早午晚都有人食.
不過我就麻麻,久唔久先吃一次咋.
你地點寸Muesli架?Muesli 定 Museli ?
18 則留言:
我都係鐘意食桂格丫 ^-^回覆刪除回覆
我度好似冇桂格,本地燕麥就非常平刪除
我每朝都食, 對身體好呀.回覆刪除回覆
係呀,有排我都係日日食,後來停咗又冇pick up番刪除
Muesli我怕食架.回覆刪除
二少爺早餐都食架回覆刪除回覆
二少爺真係好健康刪除
我多數都只係酒店的早餐上試過,雖然知道是健康的食品,但喺屋企就好少整!回覆刪除回覆
呢個我屋企會自己調配,王子早餐有時會食佢刪除
我唔食乾果,以前食過一隻有朱古力的museli,但好多糖.....回覆刪除回覆
係呀,museli表面有益,但配多乾果,朱古力係好多糖架,一樣冇益刪除
就咁牛奶麥皮還好,溝埋乾果我麻麻地鐘意呢~~~回覆刪除回覆
乾果我ok架,不過好多糖架,唔可以食咁多wor刪除
我唔慣食Muesli. 德先生食, 有些要放雪柜用牛奶先浸泡過夜, 明早吃. 佢都話, 多乾果會較甜.回覆刪除回覆
Muesli冇甜味超難食呀,我地通常即食,冇浸架刪除
我老公好鍾意食museli, 如果香港有呢間野佢就發達回覆刪除回覆
呢度超市好多museli同其他配料賣架,有機仲好平刪除


text:
年紀輕輕嘅Brian,除咗係一位魔術師之外,兩年前喺機緣巧合之下,同家人合組貿易公司,喺挪威進口三文魚,為澳門嘅餐飲業供應優質嘅新鮮食材,一齊聽下呢位「青年魚販」介紹佢哋嘅三文魚有咩獨到之處啦.
記:Isaac B:王啟仁 Brian
記:Brian,請介紹一下你嘅個人經歷?
B:我喺城市大學就讀旅遊系,之前做過魔術師,而家同爸爸一齊經營諾域德貿易嘅三文魚批發業務.
記:你公司主要嘅業務係咩?
B:我哋諾域德貿易係澳門目前唯一一間只提供三文魚嘅批發商,我哋嘅魚都係嚟自挪威嘅魚場.
記:點解會淨係做挪威三文魚咁特別呢?
B:我爸爸好多年前就去咗挪威嘅餐廳工作,兩年前放假返嚟澳門,發覺澳門經濟發展迅速,又見到日本餐廳愈開愈多,嚟緊仲有好多大酒店開幕,對三文魚有較大嘅需求,經打聽後,知道澳門嘅餐廳一般都只係向香港嘅批發公司取貨.咁我地認為係一個商機,而挪威盛產三文魚,於是爸爸透過佢喺挪威嘅人脈,尋求魚場供貨嚟澳門,而我就喺澳門負責管理公司,就係咁,我哋就開始咗呢一門生意.
記:你哋嘅挪威三文魚有咩特色?
B:我哋係直接由挪威嘅魚場攞貨,貨源全部自己控制,空運到香港再立即由船運嚟澳門貨運碼頭.以前澳門嘅三文魚基本上都係由香港嘅大批發商拆貨,存放時間較長,好嘅貨會先畀香港嘅餐廳揀咗先,令澳門嘅貨源間接受到香港市場影響,供貨同質素無咁穩定.
而每樣食材都有自己嘅最佳貯存溫度,我哋嘅冷藏庫係專門貯存三文魚,維持喺最適合三文魚嘅溫度,呢一點同其他凍肉供應商唔同,佢地係全部食材都放喺同一個櫃,會用較低嘅溫度遷就一啲較易變壞嘅食材,咁樣會對其他食材產生不良影響.
記:客戶對你哋嘅三文魚反應如何?
B:我哋嘅客戶以日本餐廳為主,公司剛開始時,我親自送原條嘅三文魚畀餐廳,畀佢地試用,啲大廚都好驚喜,因為以前未必有咁新鮮嘅全條魚畀佢哋用,試過嘅都覺得好,啲客戶都繼續支持我哋.
記:好似你咁年輕嘅魚販應該較少有,你自己又有咩特別體會?
B:初初嗰陣連點搬魚都唔識,畀爸爸鬧過鑊金.跟住一放學就換套西裝,逐間餐廳咁去推銷三文魚,請求人哋畀機會,希望佢地可以試下用我哋嘅魚,我對我哋嘅魚好有信心,唔怕你唔買,最怕你唔試,相信佢哋一定會回頭.喺澳門應該好少見到原條三文魚,有時都會帶啲朋友入嚟參觀下,間中亦會帶啲魚自己整嚟食.
記:公司未來有咩目標?
B:因為呢門生意係透過喺挪威嘅關係先能成事,所以目前我哋會集中做好三文魚嘅供應先,唔排除引入其他嘅挪威產品.我哋早前亦登記成為酒店嘅供應商,嚟緊會擴大酒店方面嘅客源.而我自己讀緊旅遊系,等公司上軌道後,或者會試下發展其他事業.
記:你對政府喺呢個行業嘅政策有咩意見?
B:我哋呢一行,每次啲貨到咗,都要親自去中華廣場預約民署醫生檢疫,而且係全澳嘅食品批發商都要派人去排隊約醫生,需求都唔細,可想而知,個申請手續係幾咁唔方便,建議政府增設電子化服務.
政府對青年創業同中小企嘅支援計劃都有好多,但青創表面睇係容易,實際去做嗰時,要面對租金貴,人資不足等問題,加上現時大眾消費力有限,本地商場人流唔多,消費力都向外流,整個營商環境仍然不太明朗.
記:最後,有咩說話想同大家分享?
B:年輕唔怕窮,要去碰去跌,勇敢探索,得到嘅嘢係屬於自己嘅,多留意市場缺少啲乜嘢.
(訪後餘記:Brian同佢爸爸留意到澳門嘅市場所需,搵出供求缺口,利用自身擁有嘅人脈優勢,引入優於同類對手嘅產品,並喺市場站穩陣腳,令消費者得到更好嘅用餐體驗,可以算係一個難得嘅創業案例.)
諾域德貿易
地址:比厘喇馬忌士街49信海軒地下A
Email:brian931229@hotmail.com
記者/Isaac


text:
「時間」
其實一個人一日只係得二十四小時,而當中應該有六至八個小時係用嚟休息,三至四個鐘頭食飯,所以基本上用嚟做嘢嘅實質其實得十二個小時.與此同時當你真係由二十歲做到五十五歲,其實講真你得三十五年嘅時間工作.而工作係永遠唔會做完,因為日日新鮮,邊樹真係做得完㗎!當然好多人會話你做嘢效率低,但係就算效率有幾高,聽日咪又有新嘅嘢做!
「對話」
仲記得以前有個老闆同我講,一個人只係得一個腦袋同一對手,你認為你可以做到幾多嘢?當時我唔知可以俾啲乜嘢反應佢,因為真係唔知點答佢!然後佢繼續講,每個人嘅能力有限,無可能一個人可以做晒所有嘢,因此要學識放手.相信好多人聽完會諗如果我將所有嘢放手咁我嘅價值係啲乜!跟住老闆就話,當你學識放手嘅時候,你先至會獲得更多!
「放手」
以上嘅對話係我啱啱初出茅廬,管理團隊嘅時候同老闆嘅一番對話.到咗今日我仲記得要學識放手!雖然要放手俾團隊做唔係問題,但係好多時你會覺得好浪費時間,因為做完都未必達到你嘅要求.但係如果將所有嘢攬晒上身,其實不單止團隊唔會成長,最重要嘅係你會俾更多嘅工作纏身而無辦法做好你該做嘅事情!到頭來得不償失,所以老闆經常提我,要放手,如果唔係你就會原地踏步!


text:
一直以來都對啲 food substitution 嘅網頁好有興趣,因為有好多食材喺香港唔係咁容易買到,即使俾你買到,但可能其實都只係用好少份量,真係唔想為咗用少少又走去買,呢個時候用代替品就最好,試過食譜之後覺得好先再買都未遲,但更重要嘅係,希望學識用唔同嘅食材去代替雞蛋同奶類製品,不但只係因為我唔鍾意奶類製品嘅臊味,食齋日我係連蛋都唔會食㗎!就算唔好話係因為個人問題,用其他天然食材去代替奶類製品某程度上都係有利健康,大家都值得參考一下.
最近就睇咗唔少關於烘焙包餅時用液體油脂代替固體油脂嘅資料,例如用菜油代替牛油.雖然有好多網頁都有唔同嘅見解,但綜合咗各方面資料,有幾點係比較重要,想同大家分享一下.
1. 由於液體油脂比起固體油脂更能將麵粉粒子完全包住,從而阻礙麵粉嘅吸水能力,因
此成品質地會比較濕,所以如果用菜油去代替牛油的話,菜油用量只可以係牛油用
量嘅 3/4,留有少量無被油脂完全包住嘅麵粉粒子可以幫助吸水,對成品質地影響唔
會咁大.
2. 製作磅蛋糕時,牛油與糖會先混合再打發至發白,做成牛油霜,藉此將大量空氣保留
喺麵糊內,到入爐烘焗時,麵糊內嘅空氣就會遇熱膨脹,將組織撐大,達到鬆軟效果
.但液體油脂就無呢種保留空氣嘅能力,所以需要用到分蛋方法,利用蛋白霜去代替
牛油霜將大量空氣留住.
3. 之前喺《原味鬆餅食譜》中提過,混合材料時必須將濕材料一次過倒入乾材料內快手
拌勻,做到質地粗疏鬆散嘅效果,但如果係整磅蛋糕的話,質地就要求比較綿密細緻
,所以將材料混合時,應該將乾材料分數次拌入濕材料內,做好麵糊之後再拌入蛋白
霜.
希望以上資料可以幫到對奶類蛋白過敏嘅朋友,素食者或有需要嘅朋友啦!


text:
早幾日煮咗個韓式泡菜湯,因為新正頭買餸唔方便,所以最好就係用啲屋企本身已有儲備嘅食材,加上依家買菜貴都阿媽都唔認得,買白蘿蔔就最啱,又平又合時,正所謂冬食蘿蔔夏食薑,中醫角度天冷食白蘿蔔對健康有益㖭!加幾隻韓國生蠔,夠哂美味喇!!
原本一心係買豆腐整嘅,不過初三嗰日街市好多檔口都未開,而且我教完琴都已經夜,有開檔嘅豆腐檔都已經買哂,咁就唯有改用初一煮南乳齋用剩嗰棵津菜代替啦!
材料:
韓國海帶
白蘿蔔
洋蔥
豆腐
蔥段
泡菜連醃汁
調味料:
韓國辣椒醬
魚露
鹽
- 海帶用清水浸發,洗淨後略剪斷;蘿蔔刨皮,切件;洋蔥去衣後切粗條;豆腐切件.
- 先將蘿蔔,洋蔥同豆腐凍水落煲,煲滾後轉中慢火煮至蘿蔔腍身.
- 之後加海帶,再煮 10 分鐘,加入泡菜同蔥段,滾多 5 分鐘.
- 加入適量調味料,拌勻即可.
早幾日有素友教我,話響鈴如果唔想打邊爐時食的話,
用嚟蘸湯食都一樣滋味,咁我就一於試吓,咁
大盒響鈴自己一個人食,麵都唔使煮囉!
盒響鈴係 Ernest 婆婆俾我,係佢早前入開大埔玩時
順手買嘅,「樹記」自從搬咗入大埔之後真係
好唔方便,即使有送貨服務都無用,腐竹
產品點買到幾百蚊咁多至得點㗎!!


text:
初五果日我照常開工,仲由朝教到晚 o添!一早係屯門教咗一個,之後去將軍澳,再跟住去九龍灣,最後一站就係廣播道.雖然只係四個地方,五個學生,但由於浪費咗好多時間係交通上面,所以都差唔多用哂成日時間.
當我去到尾二果站時,發覺有個未接來電,原來係最後一站個學生家長打俾我,於是我就覆番佢電話,佢問我可唔可以早啲到,我話唔得,因為仲要教多個學生先至去佢度,咁佢就問我幾點到,我話 6:30pm 到,點知佢同我講:「依家過年時節,你應該問吓我駛唔駛調時間呀嘛,佢兩個細嘅又唔識同我講,咁依家唔駛出街啦!一陣間每人淨係上 45分鐘算啦,下次記得同我講聲!」之後 bye 都無聲就收咗線.
大佬,妳明知自己要出街就早啲同我改時間啦,臨上堂前兩個鐘唔夠先打嚟問,我話唔可以早到仲好似係我唔啱咁,叫我下次記得同佢講聲.佢兩個仔有幾細呀,一個中一,一個中三啦,唔好話佢哋 "闊佬懶理"!唔怪得之媽咪成日都話上門教琴係無咁受尊重,人哋只係當你係佢屋企其中一個鐘點工人,叫我有機會就自己開琴行,唉,我有咁富貴就好囉!如果媽咪喺度,我就可以同佢 "呻" 兩句,佢安慰我兩句就無乜事,依間雖然唔係話好唔開心,但係咪就好似個 "此刻心情" icon 咁…… 無奈囉!


text:
03.11.2005 (星期四) 陰 雨
第六天: 自駕旅遊
札幌 --> 定山溪 --> 俱知安 --> 二世古 (二世谷)
住宿: Higashiyama egg shell
今日係自駕旅遊嘅第一天,起身食o左個簡單嘅飯團加湯嘅早餐之後就要拎埋件大行李去Tocoo拎駕車,今次Book o左架Madaz 1,300 c.c. 嘅車,去到拎車嘅時候就俾o左架 Madaz Demio 嘅1,300c.c.,架車都幾新淨下,係Book之前都Book定埋個GPS系統,有o左呢個GPS係北海道駕車就真係幾容易,加上同香港一樣都係用右"車太",所以就好正.另外一個原因係因為計過數如果用JR去我哋想去嘅目的地嘅話重要貴過自己駕車,重有Check過JR時間表(Yahoo Transit)同埋自己駕車所要行嘅路程同埋收費,JR又要限時限刻,時候唔係快過自己駕車,係北海道自己駕車油錢又唔係好貴,平均JPY$130一公里到,重有可以全程行國道(唔洗俾錢),唔洗行d有料道路,最重要一樣嘢就係彈性非常之大.係收車嘅時候個租車職員用o左d簡單嘅英文解釋個GPS係點用,同埋大家Check下架車有d問外傷.一上車就梗係入o左我哋目的地Higashiyama egg shell嘅電話入去個GPS,佢即刻整o左個路線出來,嘩 ! 個預計到達目的地時間成三個幾鐘,之前已經Plan好o左會途經定山溪,所以我哋會睇埋呢個地點,不過都係到此一遊,定山溪其實都係一個溫泉區,四圍都係溫泉酒店,呢到都有不少嘅紅葉架,基本上我哋一見到d靚嘅地方就會搵個位停低睇下.本來諗住行呢個國道230號,國道276號,國道343號,國道66號同埋國道343號途經中山峠會係俱知安個個方向行,之前都係網上面有d可以計下車程同埋時間,重有地圖睇下添呀都幾方便.不過由於對個GPS重係未甘熟識,所以有時會Miss o左d路口,不過佢又會俾過第二條路指你去目的地架,真好嘢!去到二世谷時天氣唔係咁好,重有霧霧雨添,係個區著名嘅山羊蹄山(又有蝦夷富士)都唔係好睇得到,如果天氣好嘅話,個山都幾靚架.大約十二點幾到o左Higashiyama egg shell,俾GPS預計快成個鐘.一去到間Higashiyama egg shell,入面一個人到無,門口重掛住個牌CLOSE,嘩!真係俾佢嚇一嚇,拍門又無人應喎.點知一推度門就入到去喎,咁咪行入去睇下有無人囉,又係一個人都無.過o左大約10分鐘後,就有個中年女士係大門到行入來,就用英文問我係係邊個,原來個日得我哋兩個人Booko左咋,跟住佢就自我介紹佢叫YUKI係EggShell嘅女館主,跟住就問我哋食唔食午餐,我哋見都成點鐘,又費時週圍搵,就每人叫o左個咖哩飯食喇.呀,日本d咖哩飯唔知點解係幾好味個喎.食完午餐,YUKI就介紹附近有d咩睇同埋可以去佢嘅另外一間溫泉酒店(源泉の宿)下溫泉,重俾o左d優惠卷我哋,開頭都有諗住會去睇睇,不過最後都無因為遠離我哋住宿嘅地方,唔係咁方便.重俾o左卷膠紙人哋,YUKI解釋話因為間民宿係近郊嘅位置,所以特別多昆蟲,尤其係一種你襲擊佢佢會發出臭味嘅昆蟲(原來係臭屁辣),叫我哋用膠紙黏住然後包住佢,上到房又真係幾多呢類昆蟲喎.跟住我哋就出發去附近嘅景點睇嘢喇.第一站就係去神仙沼,一路去嘅時候好有係香港大帽山揸車嘅Feel,因為有d霧同埋係郊外.去到神仙沼停車場嘅時候都幾凍,同埋有霧霧雨落緊,所以最後都係無入到去,如果要入去嘅話就要行20-30分鐘先到.係停車場到都見到有幾架車泊o左係到,應該都有人入o左去喇.跟住我哋就原路出返去,下一站去俱知安喇,咁係個GPS到指去俱知安.跟住就行o左一條被封閉嘅道路(原來個段路人係每年十一月頭就會路面結冰,所以就會封閉一段時間),但係又錯有錯著喎,去o左個叫做五色溫泉鄉嘅地方.個到見到有兩間好大間嘅露天風呂嘅酒店,係好遠重見到有d人係到浸緊溫泉添呀,原來呢一區係叫做二世谷積丹海岸小樽國定公園,咩有海岸係附近咩,唔覺嘅 ?! 跟住有無意中去o左另外一個景點大湯沼,呢個其實係一個溫泉湖,係個停車場到已經聞到一大陣硫磺味,個停車場隔離有一間唔知叫咩名嘅溫泉酒店,後來先知叫做雪秩父國民宿舍,我諗落雪嘅日子係佢個露天溫泉到浸溫泉一定好好Feel.行落去近距離睇下個大湯沼,嘩~d味好勁,個到重有個足湯(赤鬼池)添呀,見到d日本人係個到玩洗腳.跟住就向俱知安出發,途中見到有一大班日本人唔知點解係一個噴水池到係咁入水喎,係一大樽一大樽咁入喎,情況就好似我哋香港人係郊野公園d集水區到入水咁樣.重要有個牌介紹係咩來個喎,原來有名堂叫做二世谷名水甘露水(位置),咁我哋又入返樽飲下啦,不過唔知係可以直接入呀,定係要褒過先飲得,後來都係褒o左來飲.係去俱知安途經二世谷駅同埋二世谷大橋,咁順道去睇睇啦.去到俱知安因為天氣唔係咁好,都有d霧霧雨落緊,附近有無咩特別嘢睇,就係附近搵間食店食埋個晚餐,係一個連橫購物中心(日本有好多呢類型嘅中心)嘅地方到居然有間味の時計台喎,係網上面都有人介紹過呢間嘅拉麵幾好味(不過係講緊係札幌),叫o左一個叉燒拉麵同埋叉燒拉麵加粟米食,日本d拉麵嘅湯真係幾鬼死好味.食完嘢就返Higashiyama egg shell,個GPS預計都要成個鐘至返到去,不過根據先前經驗打個七折就得.係Higashiyama egg shell附近有間二世谷農場與自然工房,去到嘅時候都差不多六點,見佢又未閂門咪行入去叫o左個雪糕食囉,日本d雪糕好重奶味,好鬼死正~~~原來間嘢收六點鐘架,我哋食完嘢走佢哋就閂門喇.跟住梗係返Higashiyama egg shell啦,又係空城計,一個人都無,突然係 Reception後面嘅廁所有d聲,咁我哋以為有其他住客添,之後有個日本人行出來,好迅速咁就行o左落去下一層,之前來嘅時候睇過下一層係無房嘅,所以因為好奇情況下我哋就落去睇睇喇,個人唔見o左,原來有一度門可以出返去架,咁個個人究竟係咩人來嘅呢 ?! 之後都無見過佢出現,唔通係借廁所嘅 ?! 跟住我哋就沖涼,重試埋下一層嘅湯浴.返到房本來想睇電視,係之前見到電視機隔離有個好似打機入錢嘅箱仔,心諗唔通要入錢睇電視嘅收費電視.原來真係要架,收費係2Hours/JPY$100,我哋諗唔通民宿睇電視機要俾錢嘅,之後重有民宿住,咁咪晚晚洗幾百YEN睇電視,本來諗住唔睇,但係成間民宿得我哋兩個又好似靜o左d,成晚用o左JPY$200,成晚都黏o左唔少昆蟲.今日都幾早訓覺,因為聽日要揸成長途車落函館~~~


text:
@ 31/10/2012.
媽媽見買左件衫,唔好淨係著一次咁啱舅父又放假,不如出街食飯,帶小檬去行吓街.
所以,爸爸帶埋小B嚟接媽媽放工出尖沙咀食飯,
條legging 係uniqlo 買,仲係heat tech,冬天著嚟打底保暖都著得返!!! )
食飯時候,有檯姐姐姨姨係咁望住小檬,終於婆婆抱左佢過去玩,
佢地突然間變得好熟絡,
所以BB 同寵物都係拉近人與人之間的好橋樑!
我地三個就慢慢嘆
小檬而家好鍾意行,之後我地同佢行嚟行去,唔鍾意坐BB椅,
叫佢坐定定係好難!
呢日我抱住佢覺得點解對legging成日攝出黎?!果日又冇嘅呢
我以為佢成條甩出黎!
連套住果對襪仔都冇執就拿奪拿聲抱佢,返埋位,
點知....
點知見到佢條legging密頭嘅, 原本係我自己~密頭嘅襪衭
嘩,笑到我標哂眼淚水,狂笑左幾分鐘
回家梗係要拍底等佢大個睇返啦!!
好無奈....
另類母子裝
兩對都係一齊買,我著深灰色,佢著黑色!
原來老公返屋企幫小檬拎衫,拎錯左我對legging,去到婆婆屋企先知道,又冇其他可以比佢著到,
於是符佢同婆婆夾手夾腳幫佢著,將條legging 係咁摺同整上...
希望頂度我返屋企同佢沖涼先發現
就咁過左一個笑爆嘅萬勝節老公你真係不得了!


text:
出院那天, ddd因為驚我做完手術唔太方便, 佢又要幫我拿東西, 於是便叫陪月來抱bbb返屋企, 我哋一行四人便搭的士打道回府, 當ddd比錢時就同陪月講, 等我開門比你啦, 但係陪月就話唔使, 仲好快咁自己開門落咗車, 攪到ddd有d不滿, 因為佢想陪月專心抱住bbb, 亦顯示出陪月唔係幾聽人講.
陪月做咗大概兩個禮拜到, 有一日同我講, 想月尾請假, 話唔知佢個friend定係親戚返咗嚟, 想一齊去旅行, 話可以叫其他陪月幫佢頂嗰幾日, 仲話佢哋做陪月係咁, 有時唔得閒會叫人頂. 呢下真係有d過份, 你應承做嗰陣時, 已經知要做幾耐, 仲係唔係因為咩大事而係去旅行, 真係唔知咩叫做責任心. 但係佢咁問到, 又話搵人頂, 仲話頂佢嗰個好有經驗, 帶佢入行咁話, 我哋冇辦法下唯有ok啦, 點知後來去唔成, 因為佢哋想去土耳奇, 但咁啱地震, 所以打消咗個計劃, 但係已經留底一個極差既印象.
因為我哋有工人, 有時陪月可以叫工人幫手準備食物, 佢自己就可以照顧bbb, 餵下奶, 沖下涼咁, 而當bbb瞓咗覺後, 又未夠鐘煮下一餐時, 佢都幾清閒, 有時會攞我d育嬰書睇 (當然係冇問過就攞去睇), 有時甚至會坐喺bbb房入面張梳發"恰"下, 攪到我有時都唔係太放心, 所以我都好少會瞓晏覺.
另外, 呢位陪月都幾八掛, 有時我喺度上網或者upload d相時, 佢會行過嚟睇下, 真係完全唔尊重私隱. 有時有朋友嚟探我同bbb, 佢又會嚟搭下詘.
有次我阿媽同阿哥拜完山上嚟睇bbb, 買咗d新鮮橄欖上黎, 放咗喺枱度, 陪月見到又問可唔可以請佢食幾粒, 連我阿媽同阿哥都覺得佢唔係幾好. 當日阿媽仲比咗d拜完山既提子我, 陪月就洗比我食, 但係我見到佢自己攞咗d嚟食, 雖然我冇出聲, 但係我覺得佢係嗰d會打斧頭既人.
原先我打算請陪月做個半月, 但係當d野stable咗之後, 一來覺得工人都應該應付得來, 二來呢位陪月真係唔太夾我哋, 所以我諗住大概一個月已經夠了, 點知佢自己主動問我可唔可以早d完, 本來我都應承佢, 但後來想佢做多幾日, 因為我要去覆診, ddd媽咪嗰日又唔得閒, 我又唔放心得工人同bbb兩個, 所以問佢可唔可以多做幾日, 但原來佢又想去旅行, 仲報咗團, 咁冇法啦, 唯有當係比工人試下既一個機會, 後來佢個團唔成團, 先至做到我原先預定既日子.
陪月仲問我可唔可以幫佢寫reference letter, 當時我就支吾以對, 後來我講比ddd聽, 佢話可以, 但係佢只會寫阿邊個邊個由幾時至幾時做過陪月呢d咁factual既野, 陪月仲要求可唔可以比cash, 我最終只係開咗張冇劃線既支票比佢, 但係可能我個簽名簽得唔多好, 佢去櫃台攞唔到錢 (仲鬼死咁早打嚟問), 最後我叫佢存入戶口了事.
後來我問ddd, 如果有一日陪月打嚟, 話有人想請佢, 但係想問下之前d僱主 (因為我哋當時係咁做), 咁佢會點答, 佢就話 "如果我下次要再請陪月, 唔會請佢囉".


text:
影曦尋日撞親個頭...
佢跑跑下仆到,再好似超人咁飛咗成呎,再撞落塊鐵版到
我無見到...因為老公同佢游完水後落去買雪糕時發生嘅
點解會發生咁嘅事?
話說影曦見到朋友仔有拖鞋著,又話要一對咁我咪帶佢去街市買對囉至收到聲
但街市又無,得對冒牌crocs,咪買咗畀佢,$28
老公平時唔畀我買唔係clarks出嘅鞋...
本來同影曦講好咗,呢對鞋係for屋企著嚟玩,點知返到屋企佢同老豆講數,咁以後對鞋只可以出街著
唔知係咪冒牌嘅關係,影曦著親呢對都成日跌
尋日就係因為著咗呢對crocs跑,所以仆親
我返到屋企,畀咗杯雪糕佢食,我又畀咗個cuddle佢先
撞親之後老公同佢check咗﹣睇下佢凍唔凍,怕唔怕光,有無頭痛
佢都話無咁咪囉咗d冰嚟同佢「呼」,呼完就會散腫(呼咗15分鐘左右)
問咗99意見,決定都係今日睇下e生,e生話如果撞親個頭,頭6個鐘都無事發生,咁就無咩事,之後嘅18個鐘發生時嘅機會就會好微
睇完e生,睇完e生去食KFC之後就去clarks買咗對涼鞋畀佢
我靜雞雞掉咗佢對冒牌crocs涼鞋!
我以後都唔敢買non-clarks嘅鞋畀佢著...
呢個人仔相當攪笑
影曦唔肯畀我影正面-.-
因為無帶孖車出街,所以我迫佢兩個行
我問影曦想搭shuttle bus 定行返屋企
佢話行,咁咪行囉...
對我同佢兩個嚟講,係又一挑戰
的住兩個女無bb車其實好係野㗎
追追下又攬下
返到屋企就準備上芭蕾舞啦!
「傷重」嘅影曦
其實e生同我講佢唔洗貼膠布㗎
不過影曦話貼咗佢會好快d喎...@.@傻妹!
今日老公畀咗本手冊我地,影曦有好多個貼紙呀!
上一堂就咁多,佢上堂一定係好乖^.^


text:
03/09多左一日假期,冇咩特別節目,
都係諗住到時睇心情睇天氣先算,
點知之前一日NT哥哥話呢日冇job,
於是我可以攝位喇!
不過完全冇準備~啲衫仲要諗吓襯吓.
我地三個都可以話有啲襯到..檬爸就同我地完全唔襯.
於是上午就出去買,
好在HM呢啲大路舖永遠有啲要需要搵嘅item喺到.
小檬食完晏就喺車到瞓咗,唯有我同NT/妹妹同姐姐行先.
呢個灘喺黃金海岸附近,雖然冇黃金海岸咁多人
不過始終喺假期,影相實影到人
NT揭力不捨去尋找新天地,佢一返嚟同我講,
另一邊風光如畫,完全冇人.
不過就要澗水穿過兩舊大石中間過.
地下同石邊全部壕觳
再跨過條啲浮波...
NT: 趁檬爸未嚟快啲行咗過去先..
wakaka 佢真係了解我地兩個, 我係會陪佢癲果個
講到咁危險梗係叫佢行一次先啦..哈哈
返嚟報告都冇穿冇爛,於是就到我試喇
雖然係難行啲,不過行穩每一步先再行都算OK安全嘅.
於是我就先行...到兩邊交界點企穩,
NT抱住妹妹交比我,到佢再行去另一邊我再交比,
就係咁好似玩遊戲咁, 終於將妹妹豬安全運到另一邊!!
係我比啲觳界損咗少少啫
不過其實呢邊沙嘅質素麻麻,好多貝殼,
有啲爛咗會吉腳,有啲位仲有玻璃添,
所以我地影嘅時候都搵定啲安全位置先可以赤腳行.
好處就唔會影到人
我地就係喺右邊灘穿過到呢邊.
全程冇手影相.臨走先記得影呢張
咁辛苦先行到去,究竟啲相會喺點呢??
窩心嘅攝影師永遠知道媽媽們係心急人嚟
即晚就比咗一張相我地~
想睇其他靚相要等等喇~


text:
2013年12月31日 星期二
論希臘羅馬公民身份(中)
論希臘羅馬公民身份(中)
上篇講完希臘城邦嘅公民身份,呢篇開始輪到講羅馬嘅公民身份.羅馬人嘅公民身份同希臘人唔同,於是國家嘅發展方向亦唔同.
羅馬王政及共和:公民身份成爲擴張工具
羅馬建城之初,出現以下嘅故事:
羅慕路斯佔七山爲王,建立羅馬城.但係當時嘅羅馬人多數都係第二度嚟嘅逃犯,奴隸,貧民,幾乎個個都冇老婆,於是佢哋宴請附近嘅薩賓人,然後老笠咗幾百個女人.薩賓人當然唔肯罷休,出兵攻打羅馬,就喺雙方死傷眾多之際,薩賓女人帶埋仔女一齊衝出嚟,擋住雙方唔俾佢哋打仗.原來佢哋已經同羅馬人結婚生仔,唔想老公同自己外家打仗,希望佢哋講和.結果羅馬人同薩賓人講和,而且薩賓人全體搬入羅馬城居住,享有同羅馬人一樣嘅權利,羅慕路斯同薩賓人國王共同爲王.
呢個薩賓婦女嘅故事,反映出羅馬人同希臘人喺公民身份方面有唔同嘅概念.希臘人認爲,公民權係睇血緣,完全唔接納外國人同奴隸做公民;但係羅馬人最少願意定一個條件,嚟吸納其他地方嘅人做公民.而羅馬建城之後經歷七個國王,當中大部分時間都係進行“征服鄰近城市=>吸納戰敗城市人民做羅馬公民”嘅擴張工作,同時亦以開放嘅羅馬公民身份嚟吸引其他地方嘅人移民.
後來羅馬城驅逐國王建立共和,依然繼續進行征戰.因爲羅馬城已經好多人,加上周圍容易征服嘅城市都已經被吸收,所以佢哋冇再將戰敗城市嘅人全部吸納.但係,佢哋建立羅馬聯盟將鄰近嘅城市接收,令佢哋成爲永久性嘅同盟或者附庸,同時賦予選舉權同被選舉權以外同羅馬公民權同等嘅拉丁同盟權,佢哋如果肯搬入羅馬,更加可以移民成爲羅馬公民;同時,古代有戰爭就會有人被俘虜淪爲奴隸,但係羅馬人鼓勵奴隸儲錢贖身成爲解放奴隸,佢哋嘅仔女就可以獲得羅馬公民身份.
到後來羅馬聯盟嘅範圍擴大到整個意大利半島,羅馬聯盟嘅其他城市公民,希望能夠獲得羅馬公民權,但羅馬拒絕,於是佢哋決定出兵攻打羅馬,結果羅馬雖然打敗呢啲城市,但由於呢個係利用羅馬公民權嚟分化造反城市嘅結果,所以呢啲城市嘅公民終於得償所願,全部成爲羅馬公民.
開放公民身分,做就帝國但摧毀共和
開放公民身份嘅好處,同上篇講嘅完全封閉希臘公民身份相比,實在顯而易見.羅馬公民嘅人數,因爲積極吸納其他城市嘅公民而不斷增加,由幾千人增加至幾十萬人,因此兵力亦比任何希臘城邦都多.雅典喺西西里損失三萬人,就足以導致衰落,但係羅馬喺第二次布匿克戰爭俾漢尼拔大敗三次,其中坎尼會戰有近七萬人戰死,但係依然能夠不斷徵兵再戰,唔單只鄰近城市願意提供兵力,連奴隸都可以即刻解放組成軍團,卒之轉危爲安,將大敵迦太基打敗,成爲地中海霸主.
不過開放嘅公民身份亦做成危機,最終摧毀共和.喺我之前嘅文章(http://www.vjmedia.com.hk/articles/2013/10/11/51464)就提過,羅馬嘅投票制度係一種要經過公民討論再投票嘅直接民主制度,而直接民主制度有一個特點,就係人多就會癱瘓同腐化.因爲人多就好難透過商議同辯論,令所有與會者可以思考各方立場再投票---聽又聽唔到,講又冇機會講,甚至場都入唔到,呢啲討論會點參與呀?呢點各位如果有參加反國教集會,而又入唔到政總大門嘅,一定即刻明白.結果就係,賄選造票取代商議辯論,內戰又進一步取代公民大會主宰國政,最終摧毀羅馬共和.
而當羅馬共和名存實亡,即係屋大維獲封爲第一公民及奧古斯都兩大頭銜之日,羅馬已經變成本國範圍覆蓋整個意大利,行省遍布整個地中海及西歐,西方史上最偉大嘅帝國,咁亦導致羅馬公民身份出現變化.
張貼者: Jacky Chan 於 下午7:15
訂閱: 張貼留言 (Atom)


text:
因此,喺揀攝影師時,我只係根據自己嘅喜好去揀一些我喜歡的,或者係我偏好的相片.咁當然啦,一些太HEA的攝影師,影咗一些 OUT FOCUS,裁咗個人呀,或者反白眼嗰類嘅相,又或者求其影完加個柔化效果當沙龍嗰D,就算係門外漢一睇都知唔得,我喺到係提都懶得提㗎啦.
呢排睇完一輪SAMPLE相之後,我見BIG DAY攝影其實分「沙龍派」同「紀實派」,沙龍派就中意影到好似PRE WEDDING咁,紀實派就現場感重好多.我自己PREFER後者,我中意現場感重嘅相,同埋我好中意色彩鮮明嘅相,因為結婚係好開心嘅事,只有繽紛嘅顏色才能將開心的感覺呈現,就好似糖果呀,甜品咁,我望住都會好開心.所以,有好多現時好紅嘅攝影師,都唔係我杯茶,因為個色TONE唔啱我.
大家唔好睇小個色TONE,我試過有個朋友搵咗個幾出名嘅攝影師幫佢影,個攝影師係好中意玩LOMO同影型格相.咁係無問題,但弊在佢唔睇清楚當時嘅場合同顏色,佢竟然用LOMO常用嘅偏綠TONE同埋偏黑TONE同佢影褂相!!!!!!!!!! 仲要我朋友係喺公屋出門,結果影出嚟嘅相變成彭順嘅「見鬼10」,真係欲哭無淚.
好啦,講咗咁多,以下係四個我最後好喜歡而又啱筆直嘅候選佳麗(排名不分先後):
我最後揀咗 PINK CLOUD.
至於點解,因為SOLO嘅相片質素比較穩定,時有驚喜,相片現場感最強,而且CAPTURE的不只是純美甫士相,有好多都係即場的,好搞笑.其實,我對相片嘅要求係──唔需要張張相都「嘩嘩聲」,間中一兩張有驚喜,就好了.講真,現場攝影要張張都perfect的,係無可能;如果有,就唔係幾萬蚊可以搵到.
SOLO好後生,但唔係初入行,佢之前喺幾間唔同嘅公司做過FREELANCE,好似法國緍紗,四季等等,有一定資歷.價錢方面,佢2P1V都只係1萬多DD,佢好似今年7月會加價,不過都係加一千啫,仲係實惠之選.佢剛剛出來自己做,平時唔做宣傳,所以無乜人知有佢,而我係好機緣巧合之下先搵到佢(係佢嘅前女友介紹:P).噚日同佢傾過之後,發現佢都係中意影鮮明顏色嘅相,態度唔錯,唔會有五花八門嘅收費,所以一拍即合.
不過,佢都唔係PERFECT,例如佢影相時如果快門快兩秒會好啲,因為有啲鏡頭係慢咗,例如拋花球,快兩秒,或者提一提新娘唔好擰塊面會好啲.同埋有啲相太光,但係都唔係大問題,因為佢話佢換咗部NIKON機,快門會快好多.而光方面,提下佢個助手就好了.
YEAH! 我又再一次,以9秒9速度跑完這段搵攝影師嘅漫漫長路.


text:
2015年7月17日 星期五
台北宜蘭之旅~Day 3 台北>野柳>台北 part 2
成個朱名美術館其實好大,認真行認真玩的話一日都唔會玩得晒,艾菲同米高亦早有共識要睇時間做人,行到幾多得幾多唔好貪心,所以喺出面行咗一圈見差唔多到午飯時間,米高就建議我哋返去入口隔離間美術館餐廳開餐,打算行埋門口兩間手信鋪頭就走.
一行返入展覽室,我哋就見到兩張枱同一堆積木,仲有D朱銘嘅作品草圖放咗喺到,畀小朋友跟住草圖砌返出來,但以燒腩仔宜家嘅年紀,咁高難度嘅嘢又點會做到吖,所以佢都係拎D積木亂砌一通.
之後沿路行返入去,都有D唔同種類嘅展品放咗喺到.
因為一早預咗要喺到食埋lunch先走,所以入場時買定幾間餐廳都適用嘅餐飲套票,我哋來呢間餐廳就有三款食物揀同汽水任飲,睇落都好似幾好食,但...實際個味有D怪,台灣式嘅西餐,艾菲唔係好食得落口,反而燒腩仔好like成碟清晒﹗
食飽真係諗住執嘢走㗎啦,不過燒腩仔又叫肚痛,咁咪派洗手間專員米高陪佢去,艾菲就留喺餐廳到呆等,然後艾菲手痕打開張地圖來睇,依?人間廣場?咪就係艾菲最想去個位?點解頭先無見到?終於決定拉大隊返入去走多轉...
沿路又經過呢堆士兵群,艾菲勸咗燒腩仔勁耐佢都話唔OK唔肯埋去,最後決定親身上陣埋去扮軍人,嘻...
唔肯扮軍人姐,玩吓槍都仲OK嘅,不過你想佢投入D趴喺到玩就無可能啦﹗
行吓行吓仲畀我哋見到佢添﹗艾菲同燒腩仔都有D驚只敢遠望.
行咗十分鐘左右終於都到啦﹗原來呢個位係要特登過橋行上去,又因為我哋本身諗住只行室外,唔行美術館本館,所以米高以為艾菲唔去就miss咗啦﹗
特登返轉頭走多轉,就係為咗呢個拎住遮嘅「紳士」群像,仲要燒腩仔好配合肯拎把遮埋去一齊扮紳士,令成件事變得更圓滿﹗
去完人間廣場我哋就急急腳行返去入口附近準備走啦,點知燒腩仔再一次叫肚痛(係呀...又肚痛呀...),艾菲就自己喺門口兩間鋪頭到行呀行,終於買咗一架紙製郵政車畀燒腩仔玩(本身諗住即買即砌即玩氹佢開心㗎,但見佢興趣不大就收埋咗,決定等佢大個D先拎出來畀佢玩),同一個單鞭下勢嘅鎖匙扣畀自己.
離開美術館,我哋就全速前進去野柳地質公園,車程大概二十分鐘左右,難得一場來到都有諗過買飛入場㗎,不過有個小朋友一上車就扭眼瞓,艾菲用盡方法都叫唔醒佢,到落車時仲全程屎面兼發皮四,再見到成個山都係人嘅墟冚情景,我哋就決定來遠望吓影張相,到此一遊就算.
野柳最出名嘅女王頭,其實喺場外用相機zoom埋去都勉強望到嘅...而呢個扭眼瞓發皮四中嘅小朋友,最後要艾菲買杯檸檬愛玉畀佢先順返條氣.
不過艾菲覺得去返金山區嘅觀景台,來遠咁望返過野柳仲靚,連另一邊嘅燭台雙嶼都睇到.
為咗避開黃昏時段嘅塞車時間,我哋去完野柳就直接返台北,喺台北車站還完車見時間尚早,先返酒店抖吓順便幫燒腩仔換過件衫(之前跌落水搞到成身泥),跟住梗係出發去搵食啦,只係行過便利店,艾菲已經忍唔住要買枝每次來台灣都必食嘅百吉布丁大雪糕,個包裝咁多年來都無變過,個味同質感依然係勁布丁,讚﹗
第一次踏足西門町嘅燒腩仔,一來就喺紅樓前上演一套超入戲嘅《迷失西門町》,kakaka...
我哋來西門町唔係為咗行街,而係為咗食田季發爺燒肉,來台灣除咗掃夜市之外,唔正正經經食返餐好嘅實在對唔住自己,而喺buffet,火鍋同燒肉之間我哋揀咗後者,出發前上網book定位,來到等一陣就有人安排我哋入座.
Meun有三款任食任飲餐揀,原先米高想揀最貴NT699嘅極品餐,但艾菲覺得只係為幾隻生蠔畀貴D唔值得,於是最後拍板食中價嘅NT539豪華餐,小童100cm以下免費,呢到出名係會有職員埋來幫/教你燒肉,免得你浪費食材,D職員都真係燒得好快手,勁到好似做緊表演咁,最尾個甜品年糕燒到啱啱好超好味,至於其他食物同環境都唔差,雖然我哋有隻小魔怪喺側邊搞搞震(佢keep住肚仔唔舒服,所以都唔多願食),兩個人兩把口又只係食得兩round咁大把,不過都好滿足好開心呀﹗
食飽喺西門町附近逛咗陣就轉戰師大夜市,原來呢個夜市無咩掃街嘢食,主打係賣年青人潮流物品,艾菲呢D師奶仔當然買唔到D咩,只喺DAISO NT39店買到兩pack不織布,同文具鋪買到張讀書時買過嘅哈哈笑貼紙.
行完師大夜市就返酒店休息,因為係喺台北嘅最後一晚,艾菲千辛萬苦搞掂燒腩仔瞓覺仲要努力執行李,而米高呢個魔鬼就忽然問艾菲食唔食宵夜,好貼心咁提供埋免費外賣服務添,搞到艾菲忍唔住食埋呢個波堤獅牛奶冰淇淋落肚先瞓,真係肥死人啦﹗>.<
Day 1 HK>宜蘭 part 1
Day 1 HK>宜蘭 part 2
Day 2 宜蘭>台北 part 1
Day 2 宜蘭>台北 part 2
Day 3 台北>野柳>台北 part 1
訂閱: 張貼留言 (Atom)


text:
今朝媽咪同Ambrose過左去Wing姨姨屋企玩呀!期間Ambrose真係好霸道,雅雯玩d咩,Ambrose又要搶;媽咪要食早餐,佢又想爬上雅雯張high chair一齊食,雅雯都係八掛走埋黎,Ambrose就以為佢想分享媽咪嘅早餐,唔俾佢接近,重一手推開弱不禁風嘅雅雯,雖然唔大力,但雅雯身輕如燕,一推之下向後移左幾步,一臉驚恐,嚇到媽咪死死吓呀!媽咪真係唔敢帶佢同雅雯玩呀,每次都要金睛火眼望到實一實,真係少d心血都唔得呀!今次Ambrose第一次入雅雯房玩,佢重一個唔該爬左上人張床度跳,踩住雅雯個枕頭,真係失禮死人呀!雅雯床尾有白板同數字磁石,Wing姨姨要兩個小朋友講到數字先俾磁石,雅雯當然係無問題啦,估唔到Ambrose都可以講到幾個字,其中8字尤其清楚,媽咪又係第一次聽佢講數字咋,真係日日都有驚喜呀!不過今日Ambrose玩架車仔嘅時候無啦啦拍心口話驚驚,要媽咪收埋架車,媽咪見到佢咁樣都覺得好奇怪!
今日足足玩左三個鐘,媽咪先同Ambrose返屋企,諗住Ambrose好似好精神咁,以為唔使瞓,點知返到屋企佢都係要瞓,就响未食粥嘅情形之下,媽咪好無奈俾Ambrose瞓,不過Ambrose都唔可以瞓太耐,都係瞓左半個鐘左右,爹爹同佢換衫整醒佢,要返playgroup喇!好彩Ambrose又無扭計,係攰d咁囉,見趕時間,爹爹同佢食朝早買嘅紙包蛋糕,怱怱出門去喇!搭的士嘅時候,突然有架電單車好大聲駛過,Ambrose又係拍心口話驚驚,媽咪真係有d擔心,未見過Ambrose咁樣驚法架喎,點解咁突然呢?
可能爹爹見媽咪陪Ambrose玩左成朝好攰,所以今次爹爹話佢陪Ambrose入去上堂,媽咪就响出面睇吓坐吓!今堂主題係sea animals,雖然Ambrose至愛係陸上動物,但最近佢都好鍾意睇屋企果本sea animal嘅pop up book,我諗佢對sea animals都頗有興趣,今堂真係啱哂佢啦!不過由於媽咪無入去一齊上堂,又真係好攰,有時都係搵地方坐吓無睇上堂情況,所以今堂太details嘅野都寫唔到喇!
上完堂,食完tea,媽咪又去行反斗城,其實媽咪發覺最鐘意睇玩具果個人原來唔係Ambrose,而係媽咪,哈哈!去到反斗城,又係行去特賣場望吓先安樂,點知今日媽咪見到有好多唔同嘅新玩具放左响度做特價.其中,竟然見到day & night積木,呢個係媽咪最近上其他媽咪嘅blog見到嘅一款益智玩具,原先都諗邊度有得賣,重以為要上網訂番黎,點知無啦啦俾我响呢個特賣場見到,重要只係一百蚊,真係超開心!其實媽咪行反斗城真係超多次,都無見過有呢個積木賣,今日見到真係好出奇,慳返媽咪唔少時間去搵呀!之後媽咪又見到有melissa & dough果塊鎖板,係一塊板上面有唔同形式嘅鎖,俾小朋友練習開鎖兼訓練小手指,之前媽咪又係好想買呢塊板,但一塊要二百蚊,媽咪真係唔捨得,今日塊板特價一百一十,平成九十蚊,媽咪先至捨得買咋,真係好開心呀!另外媽咪又見到有動物嘅大印章,媽咪最近不斷添置油水彩工具諗住搵日同Ambrose用水彩塗鴉一番,見到有動物印章,覺得可以塗鴉時一齊玩,又買左幾個!媽咪一直想同Ambrose買件靚靚手工衫,但媽咪又覺得去搵手工衫好花時間,見反斗城其實有crayonla手工衫,雖然唔靚同有d貴,但媽咪可以慳左時間搵,同埋買左之後隨時可以開始同Ambrose油油畫畫,咁貴少少都抵番嘅,又買埋喇!媽咪重買左一枝唔爆嘅泡泡水,諗住俾Ambrose可以用手接住d波波,俾佢有機會睇吓研究吓,事關佢好奇怪,次次人地玩泡泡水,人人都追住bubbles,佢就企定定望吓睇吓唔知佢做咩!Ambrose今次就大豐收,媽咪就大出血喇!
買完野返婆婆屋企,見未夠鐘食粥,媽咪同Ambrose就在婆婆家門外嘅走廊玩新買嘅泡泡水.媽咪已經醒目要Ambrose一定要著拖鞋出去玩,費時佢又只係fing水唔係吹,fing到一腳都係就麻煩喇!滿心歡喜去吹泡泡,以為bubbles真係好易攞上手,點知唔係嘅!一來果枝泡泡水棒棒個孔其實好細好窄,媽咪一吹,好多bubbles走出黎,不過全部都係細bubbels,用手想捉就會破,完全唔係可以停在手上幾秒;二來果d泡泡水其實比平時果d係杰d,好似膠水咁,一路吹佢又有d一路滴,手已經係痴立立架啦,腳都有埋,好彩著左拖鞋咋!重要bubbles吹左出黎之後爆左,果d泡泡水就會留响佢爆嘅地方,例如頭髮同衫上面,但因為呢隻泡泡水係杰到好似膠水咁,成身都好似好污糟咁,又唔可以好似平時果d泡泡水撥走佢唔覺,媽咪真係一路玩一路想鬧邊個諗呢d咁嘅野出黎俾人玩架!媽咪試過俾d耐心去吹,慢慢輕力吹係可以吹到大bubbles而且可以用手接到,不過就真係要耐心囉,但Ambrose其實好心急好想要自己試,所以結果都係同玩普通泡泡水無咩分別!玩到咁上下,媽咪已經發覺走廊地下已經有好多一撻撻泡泡水,真係唔敢再玩落去,俾人見到唔知會唔會罵,都係快d收野走人喇!唔收都由至可,一收先發現,玩唔夠十五分鐘,本來一枝嘅泡泡水得番少過一半!嘩!真係倒水呀!媽咪完全唔recommend買同玩呢枝野,唔平架,成十五蚊細細枝,早知買多枝普通泡泡水重有排玩呀!
返入屋,媽咪同Ambrose洗手洗腳都洗左一輪先可以洗左滑潺潺嘅泡泡水,真係貼錢買難受呀!


text:
仲有個好好味既臘腸飯
第三晚係咁多日入面食得最豪既,呢個係囡囡公司參加0個個展會既開幕聚餐,因為係被邀請既,所以唔洗錢,但一路食一路令囡囡嘩嘩聲,因為呢餐總共有13道菜,好似食緊都食唔完咁,而且全部都係貴野,好彩有去咋~
鹵水鵝翼同牛肚,好正~
唔知咩野鍋煮魚,真係好似海鮮餐咁!
估唔到會有佛跳牆,而且個面鋪面哂魚翅,兩個日本人都唔知係咩野來,真係唔識食,其中一個仲想將0的翅放哂入囡囡個碗到,好彩即刻stop佢
大閘蟹兵團,真係估佢唔到,0岩哂,因為今年仲未食,0的膏超正,好好味~
炒螺片,食到呢味已經見飽,但仲係咁上菜.......
雞蛋湯,應該係福州既地道菜,但個湯好好飲家~
終於上到甜品
食完一餐13道菜既晚餐,之後再出去食既野亦一0的都唔差,我地搵到一間食客家菜既鋪頭,0的野食認真一流,所以足足食左兩次,試左以下咁多味餸~
客家蒸豬肉,半肥瘦,連唔多鐘意食豬肉既囡囡都食左唔少
呢個最特別,係魚既果凍,但到而家,囡囡都唔知係咩野魚,但真係好好食~
炒牛肉,0的牛肉好滑~一0的都唔"鞋"
湯粉皮,囡囡至愛,0的粉皮滑0都0都,而且個湯又好飲,認真一流~
客家炒米粉,兩位日本人都超like,但囡囡覺得其實都係普通野,未至於真係超好食既地步,結果成碟俾佢地食哂
客家蒸豆腐,都唔錯,但0的豆腐好似豆腐乾咁
松尾先生原本想食北京片皮鴨,但都唔知去邊搵俾佢食,所以結果叫左呢個沙鍋鴨俾佢,隻鴨底有石春,所以隻鴨係由石頭既熱力煮熟既,0的肉好嫩滑~
呢個又係唔知咩野菜,其實同食葉無分別......


text:
好多年生日都係撞正假日
因而可以約齊屋企人一齊去食自助餐慶祝
但今年正日係平日,個個都要番工
生日飯唔係自助餐……都要揀間好野食既
上網搵銅鑼灣有咩好去處
見到唔少人都黎過食生日飯:^0
環境其實不錯,當晚坐窗口位,有街景望:^)
坐位好闊落(坐位數唔多,分隔得夠開),坐得舒服
室溫又剛剛好,唔會話凍到想食完即逃咁
仲要有燭台,好有情調咁XDDD
(次次見到燭台都突然好興奮XDDD
蒜蓉包
蒜蓉味好香,真係未食已聞到
烤焗後呈金黃,唔會話太燶,但佢係有焦香味既
外層香脆,牛油味重,不過夠乾爽唔會成口成手油咁
若果有蒜蓉碎就仲正仲香(重點係唔可以有辣味嗆味
如果話有咩要改進既話……可能係可以俾客人揀餐包?
因為唔係個個中意蒜味,而且係第一樣上既野,個impression都幾重要既
魚湯煮美國蜆
睇個樣好似好足料咁喎
蜆既份量都多,同埋係開哂口既:^)
未食蜆之前先飲頭啖湯(喂XD
魚湯味濃,但好鮮甜,並無膩感
蜆肉原來係幾大,唔係話得個殼大咁:^0
冇沙唔再講,佢冇腥味,感覺新鮮
除左蜆仲有d菇既,菇唔會苦,仲有淡淡香味
慢煮三文魚配魚子醬荷蘭汁
個賣相幾得意XDD,唔知點解有種行星feel XDDD
呢道前菜其實感覺有點重,因為佢混合左好多種香味,整個感覺係會好rich既
首先佢魚子醬既味道好concentrated,爆開果下好重鮮味(唔係腥
海膽幾新鮮,唔會有苦味腥味,鮮甜可口
重點來了,我最愛的三文魚:^DDDDDDD
慢煮既方法令三文魚中心仲可以保持鮮嫩有彈性
三文魚味道好鮮,冇雪藏味同腥味,魚油幾豐富
但正正係因為魚油濃郁,配上荷蘭汁或者有點Heavy了
荷蘭汁本身牛油味好濃好突出,只有少少酸味令佢冇咁膩
所以我覺得呢道作為前菜似乎有點濃味了
雖然味道配搭係可以既,但好易會覺得膩,係前菜部分就有膩感……呢點可以改善
黑松露忌廉湯
松露香味十分濃郁,基本上係未入口已經感受到
香而不膩,仲要菇菌打碎入湯,感覺到有碎粒好足料
我覺得黑松露既份量都夠既,因為佢始終係香氣濃厚,加太多反而會太濃烈
忌廉湯底幾creamy,不過唔算好膩既:^)
龍蝦湯
鮮甜味美
拿說實話佢唔係有龍蝦肉係入面既
只係佢鮮甜得黎係好自然,唔係話落糖就造得出既效果,係會連帶埋香氣既
濃稠度剛好,唔會太厚(味道甜既話驚佢會膩
賣相都不錯,仲有畫花咁:^)
燒西班牙黑毛豬柳配力矯汁
本身冇諗過原來有咁多配菜XDD,仲要擺盤幾整齊
先嚐豬柳,有微焦香氣
肉質彈牙有嚼勁,但又唔係好老好柴好韌,保留到有肉汁同油香
肉味非常突出,越嚼越香,唔係只靠調味
同埋佢係厚身既,不過夠熟夠熱,煮得好均勻
醬汁鹹度夠,稀稠適中,剛好可以coat住食材
一旁既配菜清新解膩,食一大塊豬柳一定要清清佢
黑松露麵包蟹意大利飯
感覺好用心,佢將蟹膏蟹肉拆哂出黎煮risotto
risotto夠哂鮮味,味道偏甜,但係佢係好自然,唔會食到灌水沖淡既地步
香氣十足,夠味之餘唔會太膩
飯粒粒粒分明,米香好重,有點咬口
個人認為唔使加黑松露已經幾好
因為黑松露又有另一種香氣,濃香但不濁
如果mix埋係好多層次,但同時會有點混亂
朱古力芭菲
朱古力味濃郁,甜中帶苦,大大減低膩感
mousse香滑嫩身,加上乾身既餅碎有質感上既contrast
再加多少少水果既微酸似乎會更解膩^)
草莓吉士千層酥
之前訂枱時有提到係生日飯
上甜品既時候有點蠟燭及寫字:^)
仲播埋生日歌,負責人又黎講生日快樂:^)
感覺幾親切
講番甜品
賣相幾特別,層層疊起,勝在佢唔會好易塌
草莓新鮮清甜,冇咩酸味:^0
吉士是creamy的,好滑,同草莓好夾
千層酥既部分味道較淡,薄身又夠脆,而且係乾身既
配上吉士同草莓既甜味,整體唔會過甜過膩:^)
服務方面,我個人已經係滿意
其實我要求唔高,真係夠舒服,食得自在唔會俾人趕俾人望實就OK
上食物果陣佢地真係會講解一下用料同煮法,可見對出品係好有認識既
不時又加水又睇進度上菜
最後仲會問埋有冇咩意見同埋可以點改進
講真我覺得最緊要係佢地有心做好,唔係話求其搵人寫下D正評誇下佢就算
佢地問果陣我都唔知點答好XDDDD,因為我覺得已經不錯
可能食生日飯好似好重要既Event咁(仲要唔係隨便食……
加上餐廳負責人似乎都會上網睇番評價
因此呢篇我算係打好多字了吧xdddd,比平日打既更加認真架啦xdddd


text:
因為條白痴做唔到野, 所以有好多本來應該係佢做既野, 而家我要做埋佢果份呀!!! 如果條白痴個位係一個醒D既人黎(都唔好話醒D, 正常人都好), 我同佢阿頭既工作量應該可以減輕好多.
好啦, 乜鬼野佢都做唔掂, 而家佢可以講係公司無野做架啦, 佢而家每日就係下午出去稅局同公司註冊處交文件, 有時朝早幫老細去買咖啡, 或者做埋D無聊野(例如將一疊疊紙全部拆晒口放入櫃呀, 係D公文袋度蓋上公司地址印呀, 執吓公司吉出黎既A4紙箱呀, 寫吓courier form呀, 分吓信呀[但分佐三年都仲係分錯信同埋唔識分囉]…), 其他時間佢就係呆坐係位, 日日都拎住本com sec書係度睇(當然知佢唔係真係睇緊啦), or拎住公司註冊處D小冊子係度睇(上個月見佢已經睇緊呢份, 今日見佢仲係睇緊同一份), 又或者呆望住個mon, 但個mon既畫面係desktop黎架囉, 有時有同事經過佢個位, 佢就扮晒野郁吓個mouse囉…
有一次先搞笑, 說話我地公司既習慣, 係如果你要出街做野既話, 你要貼張紙係個mon寫低你要去邊度. 有一次佢貼佐張紙係個mon準備出街, 但佢仲等緊D文件所以仲坐係個位度未走得. 佢果陣當然又係呆望住個mon啦, 我當時行過佢個位, 佢當然又即刻郁吓個mouse, 但係… 佢個mon已經比張紙遮住佐啦喎, 你郁乜嗱野mouse啫?!!! 真係超低能, 勁搞笑. 佢仲有超多低能白痴野, 不過真係寫唔晒出黎.
我都唔知公司點解仲要留件咁既野係度, 可能老細鍾意有人幫佢買咖啡掛? 喂, 我唔介意逗埋佢份糧, 幫老細買埋咖啡呀!! 個個月七, 八千蚊人工淨係請你返黎買咖啡同呆坐呀? 唔單止係我, 其他同事亦領教過佢唔少野, 都比佢激到啤啤聲. 其實我地公司既同事已經好好, 公司無八婆(最八婆果個可能係我啦)亦唔會講人是非, 但有時大家私底下講開呢位同事, 我地既結論係佢到底係咪智力有問題呢? 否則點解好多好簡單既事佢都做唔好既?


text:
雖然而家只係7am, 但公園入口已經人頭湧湧啦. 2位導遊行開咗, 就頂住檔揸吓旗仔先.
期間見到個著晒藏族傳統服裝既男人, 嘩好似金庸小說裡面啲"大漢"咁款呢.
公園內只可以座指定既電瓶車(環保車), 所以一係你就座公共電瓶車巴士, 而另一個option就係全團人包一架電瓶車, 好處就係包車可以自由選擇景點, 所以我地可以先去後面遠啲既景點先, 咁就可以避開人潮, save好多時間架. 整團既團友都一致決定包電瓶車, 除開平均, 每人約¥290. 真係好彩選擇包車咋, 因為入到去見到啲公其巴士真係好多人搶住上車呢.
今日天氣真係好好, 天朗氣清, 天上一啲雲都無, 我地呢次trip真係好好彩呢, 又再一次遇上好天氣!
上好車我地就出發先去樹正溝既"火花海". 而家仲係清晨時份, 所以溫度都仲好低, 水面就仲有一層既霞氣, 真係好似人間仙境呢. 第一眼親身見到真係覺得已經好靚, 但原來後面既景點就仲靚呢.
點解九寨溝內既景點, 明明係湖, 但係點解會叫做"xx海"呢? 原來因為呢度既藏民一生都未見過海, 所以呢啲咁大既"湖"係佢地心目中就好似海咁樣呀!
第二個去既就係"鏡海", 固名思意就即係指個湖好似鏡一樣. 但係睇唔睇到呢種"鏡"既效果就真係要睇彩數呢, 因為一有少少風就睇唔到架啦. 好緊張呀, 究竟會唔會睇到呢??
嘩嘩嘩,,,,,真係明幅其實係"鏡海"呀. 個湖真係好似鏡一樣咁平, 湖泊周圍既風景就好似一面鏡咁反映係湖面呢, 無論係任何一個角度都係鏡.
見到呢個"鏡海"就真知道咩嘢叫水平如鏡啦. 係呢一度真係謀殺咗我唔少菲林. (初頭導遊話"鏡海"唔一定睇到, 初時我心諗仲以為係導遊氹我地, 點知下午再經過"鏡海"時, 就已經有風, 見唔到"鏡"既效果啦).
下一站就係九寨溝最出名其中一個景點"五花海". 一落車見到, 真係唔禁相信自己對眼, 天然環境竟然會有如此"彩藍"既顏色, 襯托住山上變色中既山林, 真係靚到不得了, 好難用字去形容呢幅咁靚既圖畫!
終於明白點解九寨溝會被譽爲"童話世界". 就係眼前呢個風景都已經覺得呢個trip係值得去啦! 湖水真係又藍又綠, 好靚喔, 啲相影出嚟湖水好似電腦加咗色咁(100%無電腦後期加工架)
當日仲見到有人係呢度影結婚相添呀!
其實五花海整個範圍, 位高處腑覽既時候係一隻孔雀開屏既形狀呢. 似唔似就真係要加上自己既想像力先得啦!
一連睇咗幾個"海"之後, 我地就去睇啲動態啲既水啦, 下一站"珍珠灘". 環保車停係珍珠灘瀑布既上流入口停低, 就可以自己慢慢沿住行落去.
珍珠灘呢個名既由來, 係因為啲水好似一串串既珍珠, 所以因而命名.
珍珠瀑布旁既棧道.
而家係11月初啦, 基本上好多樹都已經轉做黃色呢, 我諗如果早兩個星期, 一定紅葉會多好多呢,
下一個海就係"熊貓海", 因為呢度以前有好多熊貓係呢人個湖附近活動, 所以就叫"熊貓海"啦.
呢度啲湖水同樣係藍色, 但係真係每個湖既顏色都有少少分別, 真係藍得嚟都分好多種呢.
雖然我地要睇既景點真係好多, 但係每個景點, 導遊都有足夠既時間俾我地慢慢影相, 一啲都唔急呢.
食LUNCH之前, 包車路經"箭竹海", 我地又落車影一影相呢.
"箭竹海"其實係在"熊貓海"旁, 因為湖邊周圍有好多熊貓鐘意食既箭竹, 所以先會叫"箭竹海"呢!
行咗成日, 都係時候開飯啦. 成個九寨溝就只係得呢個"諾日新朗旅遊服務中心"裡面先有得食. 裡面主要係Buffet形式, 分不同價錢既區域, 旅行團包既就當然係最經濟既¥60/位個種啦.
哈哈, 一人一個好有"監獄"feel既托盤呢.....呢度既嘢食都算OK, 熱辣辣, 起碼好過琴日係黃龍中午個餐, 唔駛我開杯麵呢!
食飽就係中心入面行吓啲擹檔仔, 有好多富有當地民族風既用品呢.


text:
冬天係最容易儲存肥膏嘅季節, 最易令人失守兼鬆懈, 所以我哋一定要提高驚覺, 努力不懈, 將宇宙神功修練到最高境界.
當然我哋都只係凡人, 一定會有失守嘅時候, 特別係今年嘅冬天, 全世界都凍到癲咗. 有時低温下就好易肚餓, 見嘢就放入口, 乜都唔理.但係正常嗰喎, 越凍就越需要能量去支持身體所需.
所以要減肥千祈咪用節食嘅方法, 咁凍仲強迫自己唔食嘢, 暈低都似.
要健康又輕鬆咁瘦身成功, 一定要選對方法.
宇宙村內嘅天使村姑, 個個都練得一身好武功, 只要乖乖修練宇宙神功, 絕對可以又飽又暖又瘦身成功.
宇宙神功強調早餐要食新鮮水果, 皆因早上係排毒最佳時間.
有姊妹話冬天吃水果做早餐有難度, 因為始終想食啲暖笠笠嘅食物至滿足, 其實有時間又有心, 整碗水煮菜做早餐係可以架! 嫌水煮菜太寡, 煮好啲菜加入燃脂酸辣湯內, 惹味之餘, 食完真係好温暖!
真係冇時間, 仲有方法, 食完水果後, 飲番杯黑糖補茶, 乜嘢寒氣都驅走晒!
我認我係懶人, 安康呢啲咁正又方便嘅產品, 一定係我不二之選.若果你有時間, 係可以自己煲薑茶後再加brown sugar, 同樣驅寒又補身.
跟教主煲番個『能量薑棗茶』一樣好温暖.
能量薑棗茶:薑汁1茶匙或薑2片,5粒紅棗,紅糖1菜匙及1碗水
做法:用中小火煮15分鐘即可.
要返工嘅姊妹們, 如果係公司揾到一兩個伴一齊宇宙, 咁就easy job喇! 好似我依家返工, 雖然細妹無跟宇宙, 但係佢係無菜不歡嘅, 所以每日午餐, 我哋一定會買一碟白灼菜, 另加粥粉麵飯, 有肉嘅我就比晒細妹搞掂佢.
揾唔到伴嘅姊妹可能話好難宇宙, 夏天真係比較好啲, 可以食沙律, 但冬天始終想食熱嘢, 咁就要揀一啲湯粉麵類, 另加灼菜及菇類, 唔夠菜就加多個生果, 整夠七三比例.總之一唔夠菜就用生果補夠佢.
我通常午餐揀菜加澱粉, 因為另一餐菜加肉/海鮮, 我會留番個quota陪我屋企三位老細食.
我就係咁keep住自己瘦身後嘅體重, 無乜大上落.當然我間中都會出村一遊, 但我一定用孖寶, 酵精及草本茶補飛.就算唔用孖寶, 只要繼續乖乖地宇宙, 或者嚟番一兩日全日菜, 一定無事.
適當時以美食放鬆一吓, 絕對唔係罪嚟, 只要識補飛, relax完再努力.
盡力唔好比藉口自己, 因為一離村出走得多, 久而久之就會做咗迷途小羔羊, 唔識路返番入村.最後將冬天前所踢走嘅肥膏再放番上身, 前功盡廢.
唔好放啲毒物junk food係身邊就冇咁易失守, 因為好多人忍唔住口就衰咗, 我揀唔買, 唔放係屋企公司就唔使引誘自己, 我同細妹都係帶生果放係公司做小食.因為我試過唔食我嘅生果下午茶, 放工肚餓忍唔住, 會自隊番件疍撻, 疍卷甚至乎係一隻包囉! 跟住轉頭又食dinner, 浪費晒啲quota.
寒冷係會令人意志力薄弱, 今日NY大半日係樹落雪雨, 嚟緊嘅weekend, 仲話氣温會跌到得華氐8度(即係HK嘅零下12℃), Friday又再落雪咁話.
我一定會盡會力守係村度, 各位姊妹都要加油呀! 等閒就巡吓blog, 齊齊大叫努力加油, fight低呢個寒冬.


text:
第一篇講關於寵物,係我生命入面出現果既動物真係好多,有好多都令我牛好極深刻印象,因為我其實係一個愛寵之人,4隻腳以內既動物我都好鐘意,當中最愛就係狗,今次講既依隻雖然唔係我養既狗,但係我覺得我同佢真係有好深既緣份!有D長大家慢慢睇=P
係2013年既1月,冬天,果日我Day Off,
本身打扮好準備去街街,落到屋企樓下,停車場既位置,見到一隻黃色既狗狗係到咬骨頭,基本上係見到佢咬爛垃圾袋咬入面既野,因為其他垃圾正係佢身後唔遠,
我行埋去原來係一隻柴犬,望左佢一陣,唔見周遭有主人,而佢身上都冇頸帶冇頸圈,於是我抱起佢,佢又出奇地嗲,我一抱佢佢就痴哂埋黎,於是我就問周圍大廈
既保安有冇見過依隻,狗既主人,保安話冇,而且話佢已經係到兩日(但係明明係唔俾養狗,但係見到隻狗係到行黎行去都冇人理@口@!!!),我對保安既說話半信半疑,因為如果依隻狗真係有係街流浪多時的話,佢應該好臭,但係我抱左佢咁耐,佢冇臭味而且仲幾乾淨!所以我斷估佢應該係走失唔係好耐,於是我就同佢係附近既公園坐,睇下會唔會有人黎搵佢,同時我都打俾有養狗既朋友問我點算好@__@
經過一輪詢問,我就抱住佢帶左佢去兩條街以外既寵物店問下有冇人走失狗,但係依隻柴犬真係相當熱情=___=我一路抱住佢佢一路想舔我塊面(Oh No!!!),雖然我唔怕狗舔,但係當日因為正準備出街既我化哂妝+口+,所以一路抱住佢一路拉開佢,場面好咁混亂,而且佢都有番一定既重(我可以去抓舉了=__=)
去到最近既一間寵物店,我先放左佢落地下(真係太重..好攰Orz),再經過一輪詢問,佢地冇收到唔見狗狗既通知或者係傳單之類,但係就將隻柴犬既資料send俾狗義工幫手搵主人,(同時隻柴犬已經同D貓玩到興高彩列,爭D俾貓打= =),寵物店既人都俾左d狗糧同埋水佢飲,佢地都提議我帶佢去CHECK下佢有冇晶片,再作打算,於是我買左條狗繩(我真係抱唔住~~),拖住佢行去另一間寵物店.
係路上,依隻狗對所有既事物都深感興奮,就好似成世都未出過街既狗一樣,連樹葉碌過佢都要先縮後玩,拖住佢仲難過拖我隻雪橇,於是同時,我改左佢個名叫癲狗=____+”經過N條馬路,終於到達另一間朋友介紹寵物店,我氣絕咁樣坐左係到,(因為拖住佢同抱住佢一樣都係勁攰Orz||||),佢一放繩就好似脫彊野馬咁又狂撩店入面既狗玩,然後,經寵物店姐姐check過佢係有晶片,姐係有主人,但係義工果邊因為未有消息,於是我就將佢擺係朋友既店到,等候義工既消息再作打算,前後加埋都有大概個幾鐘左右…,但係依隻狗依然瘋狂玩樂中,放低佢之後我就離開左寵物店.
同日既夜晚,收到義工既電話已經搵到主人,核對過資料之後,主人就接番隻狗番屋企嚕,然後當晚番屋企,見到係另一條街(我抱住佢既時候冇行過~~),見到依張傳單!
主人接番隻狗之後,我都成日會係到諗到底有冇機會可以再見番佢,於是有時夜晚我都會去附近有人放狗既地方望下睇下,睇下會唔會有隻柴犬玩得勁瘋狂既,就可能係佢喇,如是者過左1個月,亦都係中午時間,我同老公落街食飯,係屋企後面既公園,見到一隻柴犬綁左係公園門口自己同自己玩緊,我離遠見到已經覺得有D熟
口面,行到埋去,佢望住我,我望住佢,佢就好開心咁跳上我到,我就知係佢,原來係個伯伯帶佢散步,同伯伯溝通完一輪之後,原來佢地係住附近,依隻狗養左唔
係太耐而且相當活躍,事發當日既下午,伯伯帶住柴犬落街散步,但係柴犬突然出甩繩大法,就一枝箭咁標左去,伯伯追都追唔到(更加冇可能夠隻狗跑-__-),於是伯伯就打俾佢個女同女婿周圍搵,後尾就係狗義工既幫助之下搵番狗狗,因為伯伯係講重鄉音既普通話,一問一答就只係問到咁多,連狗名都問唔到~~
自果次見番柴犬之後,伯伯每一日同樣既時候都會帶佢落黎散步,於是我每一日番工既時間一落街就會見到伯伯同埋柴犬,我而家同依隻狗Friend過打band,每次一見到我就撲落我到with好長既指甲,搞到我成大脾都係佢既抓痕=_______=而依隻狗亦都係不斷長大既情況下愈黎愈肥,我已經抱唔郁= =+
希望依隻狗狗健健康康,唔好再走甩,我搵唔番你架喇!


text:
好睇唔好食,中伏 – 甜品工房
無論係星期一至日,其實只要係夜晚時間,仲有一大班人係尖沙咀厚福道果到等,等咩?食甜品囉~一條街有數間大大小小既甜品店,有幾間都我試過,所以當日食完飯同朋友就試下依間,反正到到都要等,冇所謂啦,點知,惡夢就黎喇.
當日真係好多人,排我前面既都係一堆二堆每堆至小5個人,果日我同朋友4個,等位時間大概係半個鐘左右,其實等位時已經見到店內好多人,而且位同位之間都幾迫下,不過見到甜品賣相都幾靚所以都一試啦!
坐低之後時不而遲,我地都即刻睇Menu叫甜品,我地點左以下宇治金時,紫葡之戀,黑色情迷,浪漫季節,後者兩個都選擇左低脂乳酪,先講後者兩個低脂乳酪,莫講話係乳酪味,除左微微食到佢有小小酸之外,我都唔認為佢係frozen yogurt,而且佢溶既速度相當驚人,我同朋友移平左佢上高果一堆之後基本上佢個底已經係浸滿左Yogurt,因為奇味既Yogur浸住,我同朋友都食剩左大半杯,隔左一陣佢仲變埋水,oh shit=___=
同另外既紫葡之戀同宇治金時,前者既提子味既冰的確好香,不過同粒香芋味既mochi完全冇關係=___=爆爆珠加埋冰食的確有口感,但係都係果句,未食完個頂,下低已經水浸,溶左變提子水,相當嘔心…宇治金時亦都係同樣情況,不過經朋友口述佢既綠茶冰完全冇甜味,仲覺得苦苦地,除左紅豆因為有小許練奶淋面而甜,其他基本上只係一堆好普通既碎冰……
總括黎講,以佢依個價錢,我可以去選擇食其他有名既甜品甚至去食蛋糕=____=依間野真係甜品界既中伏之作.
電話:27322722


text:
性女病
唔講唔知,其實女仔嚟講,好多病都係到廿幾歲先有,尤其是開始左啪啪啪生活之後特別容易有.以下就係一啲例子.我身邊好多開始左性行為既女仔都有,之後連我都有埋!女仔當然要注意,唔好以為而家自己冇就以後都冇.好多女仔係性生活一年後,甚至兩年後先有!男仔都要知呢啲野,咁就明白女朋友既不適,同埋會學識要小心行事!
陰道炎
其實陰道炎真係常見到冇得再常見.中學識一個應該係處既女仔已經有.到大學,身邊唔少女性朋友都有啪過,而當中真係超過一半都有過,有女性朋友同梳柄玩下都有!
成因
其實著得多緊身牛仔褲或者去廁所比水彈到都有機會有.但當然,性女有陰道炎都通常係因為啪果陣唔夠衛生.大多數陰道炎都係由念珠菌引起既.平時陰道正常都有念珠菌,但如果大便啲惡菌hi入陰道,令陰道內在環境出現變化,就好易誘發念珠菌感染! 你諗下,尿道,陰道,屎眼,3 個窿咁近,啲菌係咪好容易走嚟走去?屎眼啲菌走左去陰道都真係唔難.尤其是你地啲男朋友呀,成日企圖wrong hole,個dom 唔小心hi到屎眼口又唔理,照插入陰道,啲菌咪隨住個dom送入你陰道囉.真係要多謝佢地!或者佢地指插你前冇洗手,手不嬲就好多菌架喇,咁照指插咪又係搞到你陰道好多菌.話就話陰道弱酸性有殺菌能力姐,你估佢殺菌真係勁到消毒水咁咩.
癥狀
通常都係下體入面痕呀,然後有好多好結,類似豆腐渣既分泌物咁囉.
治療
都係去睇醫生,佢就會比啲藥你塞入陰道架喇.記住要用哂所有佢比你既藥.塞藥後粒藥會在你陰道內溶化,然後就好多白色好結既野流落你底褲,所以最好就用返謢墊啦,如果唔係坐濕人地啲櫈就唔好啦.
預防
真係唔好話我唔提你,有過一次陰道炎就好容易會復發.預防都係最緊要注意衛生!最好就啪之前沖個涼啦,唔得都用濕紙巾抹幾次你個屎眼啦.同埋如果冇沖涼,你一feel 到你partner個dom hi 到屎眼就要即刻停!換過個套! 仲有,食多啲有乳酸菌既野,例如乳酪呀果啲,呢個菌對增強陰道抵抗力好有用架!同埋底褲要著棉質透氣果啲.平時唔好懶,要手洗底褲,著之前用熨斗 熨一次,高溫可以殺死剩餘既菌,咁就著得安心喇!同埋陰道炎係一啲你一抵抗力差就會出現既野,所以老套啲都要講句,早啲瞓啦,食啲有益既食物啦呀妹!
尿道炎/ 膀胱炎
頭先講過,女仔3個窿好近,啲菌都好易由屎眼或者陰道走去尿道,所以觸發尿道炎.屎入面既大腸桿菌入左尿道就好易會有尿道炎.尿道連接膀胱,所以一有尿道炎又好易有膀胱炎.都咪話唔慘!同樣啦,超過一半的女性一生中都至少會出現一次尿道炎,所以都係唔好驚!!!
癥狀
尿道/膀胱炎真係好撚麻煩.陰道炎都係痕姐,尿道炎係搞到你成日都好急尿!你係會郁啲就想痾,而你feel 到想痾果陣就已經想賴,所以要成日仆入廁所!一日痾十幾次尿都唔誇張,仲要每次就好少尿.痾果陣又有啲赤痛啦,尿又濁啦.同埋如果有埋膀胱炎,會下腹痛,講緊係尿袋果啲位酸酸痛痛咁.唔好以為少少痛喎!我就要食止痛藥先handle到!最慘係咩呢?係由咩事都冇到尿袋痛都只係幾個鐘既事.尿袋一痛即係你離賴尿不遠了.如果去去下街咁樣都咪話唔濕濟!
治療
睇醫生,佢驗尿證實你係尿道炎,就會比兩種藥你.一種係叫朱古力豆,個樣真係幾似朱古力豆,係啲紓解你發炎腫痛既藥嚟,食左痾尿就冇咁痛,下腹都唔會痛,食左,啲尿會轉做橙色.另一種就係抗生素,會殺死引致你發炎果啲菌,咁你都係要食哂成個療程.
預防
同樣啦,有過一次就會好易復發架喇.都係要衛生呀,同埋增強抵抗力!同埋網上話食小紅莓work 架!平時啪啪啪前飲兩杯水,啪完就即刻痾次尿,排走尿道口既菌先.同埋唔好忍尿!忍得尿多都可以有尿道炎.
有陰道/尿道/膀胱炎時唔好啪啪啪.如果唔係啲菌可以惹到比對方(注意:男仔可以惹菌上身但冇癥狀,到下次啪時又惹返比個女仔).
秘技
呢個真係秘技,性價比極高.女仔可以沖涼後準備一個小膠盤,倒啲暖水,放啲鹽,然後成個pat坐入去浸15分鐘.3個窿消毒殺菌一剔過!
** 唔好諗住將小紅莓加入乳酪一齊食就可以一次過預防兩種病.因為小紅莓入面有啲物質會將乳酪啲益菌減效!
不要不和我做
Related Articles
識揀一定要揀肯plan行程嘅男人
情侶間去旅行,女生抱怨最多的莫過於身邊的
[十八禁] 老牛和嫩草之別
Helen 說她兩樣都試過後要跟我分享.
無拖拍,你真係無責任?
一個人單身有很多理由,身為女人,最怕聽見
No commentsWrite a comment
Only registered users can comment.


text:
2014年10月19日 星期日
(DAY 3)天草松島觀豚
因為我哋由碼頭行去餐廳時已途經過觀豚嘅辦事處,
所以唔使搵,
拿拿聲就趕到.
去到講幾句就已經搵到我哋預約包船資料 (多謝姨甥仔阿Joe 幫手打電話預約)
先交代番點解要包船,
因為觀豚團係開1:00 pm 開行,
但松島落船已經係11:45am 上下時間,
連埋食晏估計趕唔切時間,
由於我哋一大棚人,
除開每人只係多比幾百 yen 就可以包船出海,
姨甥仔問過,
可以隨我哋幾時開船....
觀豚團係2個鐘的,
因為松島返回三角駅嘅開船時間係3點幾,
時間好緊迫,
換言之,
我哋遲幾耐就少幾多分鐘觀豚,
雖然係可惜啲,
但都冇辦法.
誰知我出示回程船班嘅時間表比職員睇,
佢即刻面有難色.
後來我哋至知,
原來由松島開船去海豚集結嘅地方要45分鐘,
來回就要個半鐘,
我哋遲咗成半個鐘時間就好抆.
我哋示意即刻開船,
希望開快啲睇到幾多得幾多,
咁遠嚟到冇理由空手而回家嘛,係咪?
於是,照出發lu
呢位好和善嘅姐姐用蹩腳嘅英文講解海豚嘅知識比我哋知
行出室外就一定要穿著救生衣,
入到室內自然會除,
因為真係好熱XD
船長發現海豚,
即停船比我哋觀賞
真係好多呀,
可惜佢哋移動太快,
我哋新相機又未熟悉,
影唔到...失敗....
由於要預時間回程,
所以未能多作停留,
但果一刻我真係好興奮...
幫襯咗姐姐買海豚飾物
唔夠喉,
可惜要趕船班,
希望再有機會重來啦
由於時間好緊迫,
我哋問姐姐仔係咪趕得切?
姐姐話ok 冇問題,
跟住船長開聲,
原來佢已經打電話比回程寶島號嘅船長,
叫佢等埋我哋.
咁就放心晒啦~
(待續)
訂閱: 張貼留言 (Atom)


text:
日期 : 2.11.2009 星期日六
行程 : スースーパーホテル青森 > 奧入瀨溪流 > 十和田湖 > 乙女の像 > Lunch@十和田湖御食事処神田川 > 奧入瀨溪流 > 奥入瀬渓流溫泉鄉足湯浸腳(旧奥入瀬渓流温泉ホテル前) > 八甲田山山麓駅 > 城ヶ倉大橋 > スーパーホテル十和田 > Dinner@ バラ焼きショップふじの ブログ
有用資料
總行程里數 : 187 公里 – 大約 5 小時 38 分鐘
檢視較大的地圖
今日係行程嘅得兩,三個景點,第一個就係奧入瀨溪流,我哋一路揸車入去嘅時候,睇住個溫度一路行一路跌,有D地方重要係有雪添呀,最低嘅溫度試過得零下三度咋 !! 去到奧入瀨落車嘅時候非常之凍,室外溫度得三度,所以要Full Gear上陣,因為太凍嘅關係,我哋要用車代步行呢個奧入瀨溪流喇.我哋一路揸車入去,係每個景點位都有好多車同埋人停咗係到影相,我哋當然係其中一個啦,一路揸車一路影相入去睇呢個奧入瀨溪流.呢個行程嘅金句,如果天氣好的話同埋無咁凍,呢個奧入瀨溪流應該可以睇到一日,其實我都預咗一日嘅時間係呢個景點架.我哋一路入,去到個十田和湖個時,真係唔係好想落車,因為呢個位置真係又大風又凍呀,但係都重有好多人坐船遊湖喎...我哋影完相放低幾兩之後就即刻上車喇 !! 第9日,因為天氣預報話會落雨同埋天氣唔係咁好,所以我哋就取消咗原先計劃去恐山同大間崎嘅行程喇,恐山其實係一個墳場,有日本三大靈場之一之稱號(下北本島觀光,下北半島觀光案內,青森県下北半島の総合案内所),有個比較出名嘅就係地獄谷,不過車程就真係幾遠下,大間崎其實就係日本本島嘅最北面,個到睇日落應該會幾正,同埋其實呢個下北半島都幾多嘢睇架,食海鮮當然又係一流啦....但係如果天氣唔好同埋會落雪的話就會好危險啦,加上淨係去呢兩個景點來回車程差不多成5~6個鐘,比較幾長下,雖然去唔到本州最北嘅地方,但係無所謂啦,同埋無謂係到遊車河呀嗎,重有可以下次先去都得架嗎 !!
然後我哋就去下一個景點就係乙女の像喇,呢個景點附近無得免費泊車喎,因為呢個係一個遊客區呢.我哋當然係要搵下先啦,無咁快會泊入去D有料停車場嘅 !! 最後都係附近一個無咩人嘅位置搵到個位泊低咗架車,之後我哋就行去呢個乙女の像到睇下啦.行入去睇呢個要其中嘅一條路要經過一間神社,重要有一個警告牌寫住"熊出沒注意"添呀~~~呢個景點,我哋去睇嘅時候到無咩人,非常之冷清 !! 影完相都差不多成12點,於是我哋就係附近都搵下嘢食喇,揸架車周圍兜下先.係個乙女の像到搵到一間叫十和田湖御食事処神田川,我哋叫咗個生姜燒飯同埋一個叉燒拉麵,味道都唔錯呀,不過可能係因為出面凍嘅關係呱~~~
之後我哋就去八甲田到諗住坐下吊車睇下呢個八甲田山嘅風景啦,不過一路行就開始落雪,係去呢個景點之前我哋經過一個地方,見到寫住有足湯喎,當然係要入去睇一睇有無得浸下啦.原來呢個足湯係叫奥入瀬渓流溫泉鄉足湯浸腳(旧奥入瀬渓流温泉ホテル前),不過我哋浸嘅時候就一個人都無,附近有一間屋仔好似係D食店來嘅,但係無開,重有一間酒店係到,但係好似係結咗業無做.
我哋浸完腳成個人即刻暖晒,就繼續去呢個八甲田喇,但係去到呢個八甲田山山麓駅嘅時候係咁嘅天氣之下我哋當然係唔會坐吊車啦,係個車站到睇咗一陣,上車睇下本書仔,就去睇附近嘅一個景點啦,呢個景點叫做城ヶ倉大橋,去到嘅時間當然重係到落緊雪啦...所以我哋影完相就即刻上車喇...
原本Plan咗去酸ヶ湯温泉到睇下,但係咁嘅環境同埋要行山路所以我哋就取消咗呢個行程早D返酒店休息同埋去酒店附近行下好過 ~~
去到酒店都未夠四點,所以就周圍到兜下睇下有咩睇啦~~呢個十和田市原來都幾鄉下下個喎,附近完全係無嘢行,同埋唔見有D咩食咁,咁D人究竟食咩嘅呢 ?? 我哋今晚又食咩好呢 ??
兜完一陣,就去酒店Check-in然後就係酒店到Hea咗一陣就出去搵食啦,酒店樓下有一間食店,但係只係食壽司同埋串燒,對面重有間食牛肉丼同埋豬肉丼嘅食店.我哋見時間尚早就周圍行下啦.行行下見到有間好似生活良品嘅10蚊店,就入去睇下,我哋重係入面買咗D嘢添喎,係呢個地方我哋都買到嘢真係勁 !! 之後我哋就去咗酒店對面個間食店都食Dinner啦,呢間食店叫做バラ焼きショップふじの ブログ ,原來係網上面睇到幾出名個喎 !! 我哋亂打亂撞叫咗個豚肉燒同埋一個AS牛肉燒定食,味道真係幾好喎,重要係鐵板燒來架,真係幾正.食完我哋就返酒店啦,因為呢到真係無嘢睇呀....
岩木山展望台
已經凍到有雪啦..
個山頂已經有積雪
負一度呀...
奧入瀨溪流
重有紅葉...
條溪流都幾靚
十和田湖...唔好睇無咩嘢咁,其實好大風架..
觀光船
美味嘅午餐 - 叉燒拉麵
生姜豚肉燒定食
青森名物
繼續睇奧入瀨溪流
行行下見到有得浸腳當然要入去浸下啦...
附近嘅環境都幾靚架,睇下我哋架戰車幾靚仔
行行下得負兩度咋
八甲田山山麓駅入面嘅環境
城ヶ倉大橋,資料話呢度會有紅葉睇,但係呢一刻只有雪睇咋喎..
晚餐....好好味...


text:
國台扮
張惠妹爆肥真相2012年11月08日
肥,本應唔係罪過,偏偏呢件事 響阿妹張惠妹身上發生,慘被中港台歌迷圍插.
由今年年頭開始,阿妹明顯時肥時瘦,脂肪囤積高峰期,係 9月底亮相國內收視勁爆節目《中國好聲音》壓軸嘉賓,著住條黑色直身裙上台,水桶腰遮不住,肥到冇下巴,即晚成為微博討論插爆熱話.
同調酒師阿 Sam感情穩定,幸福,導致阿妹體重急劇上升,不過,致肥原因仲有一個!
牛扒做消夜
做得台灣天後,阿妹 嘅工作壓力絕對唔講得笑,生活日夜顛倒唔在講,平日鍾意同朋友聯誼 嘅阿妹,就算幾夜收工,都會同佢班夜鬼朋友傾偈吹水吹天光.
有覺唔 瞓,阿妹覺得唔係問題,因為平日工作已經咁忙咁大壓力,難得可以同朋友一齊輕鬆嚇,冇理由返屋企陪周公.
生理時鐘錯曬,阿妹就算 響屋企都係眼光光唔願 瞓,成晚流流長,肚餓,唔出奇,奇就奇在阿妹會叫醒工人,開爐煎牛扒俾佢做消夜,真係想唔肥都難!
今年 5月一度瘦番些少 嘅阿妹, 嚟香港巡迴(上圖),有腰有腿,去到 10月尾武漢站,同一件衫,即刻逼到爆.
9月底亮相《中國好聲音》,阿妹件黑衫,依然遮唔住身上肥肉,加埋肥到冇下巴,難怪有國內口痕友話佢有 咗.
食唔停口
至於第三大致肥原因,係阿妹同調酒師男友阿 Sam感情愈來愈穩定,女人幸福最易肥,更何況男友冇投訴,阿妹自然食得安心又放心.
集合三大重點,估計令阿妹肥 咗足足 30磅,不過,最最最致命傷,原來係佢迷上台式飲品店推出 嘅「百香果 QQ綠茶」.
聽講阿妹一日內可以自隊三大杯,開工前要助手買定一杯,開工期間又要飲一杯,收工返屋企經開飲品店,又要買多杯,通常仲會買埋一大堆鹽酥雞甜不辣邊飲邊食.
根據營養師分析,一杯百香果 QQ綠茶,熱量高達 806.4卡路里,相等於 2.9碗飯,如果一日三杯夜晚仲要食牛扒做消夜,唔肥,我跟你姓.
一直縱容阿妹食食食 嘅經理人,忍無可忍開聲要佢戒口減肥,事關今年除夕跨年晚會,大會已落實阿妹拍住郭富城,兩地天王天後一齊同市民倒數,城城身形一向 fit到漏,試想像阿妹一行埋佢身邊,到時畫面一定好恐怖,趁仲有個幾月時間,阿妹,唔該你減嚇啦!
點解咁似樣?
台灣娛樂圈整容風潮,就快拍得住韓國,但大家來來去去都係整同一款眼,同一款鼻,同一款下巴,結果,想唔撞面都難.
兩位飛輪海成員炎亞綸,汪東城,擺明個樣有蠱惑,最離奇係兩個愈整愈似樣,不過炎亞綸死口話自己怕痛唔敢動刀,汪東城解釋身體髮膚受諸父母,唔會做對唔住屋企人 嘅事,變靚 啲全靠化妝效果,咦!謝安琪都係咁講 㗎喎!
兩兄弟,就快變成孖生兄弟,甚至多 咗個家姐,變成三胞胎.
盛傳係變性人 嘅台灣主持利菁,今年元旦日聲稱過度工作不適入院兼停工,但有傳佢因為過度抽脂導致急性腎衰竭,仲成日打玻尿酸執樣,利菁愛靚唔愛命,繼續不停整整整,近來更集中火力,僭建鼻樑,加上改變形象以劉海短髮示人,望真 啲,同鍾意整鼻 嘅炎亞綸,汪東城愈望愈似樣,三胞胎?驚!
三個不約而同集中火力整高個鼻同個尖下巴,救命,似到大家阿媽都唔認得!
台灣驚爆
女星屍油招桃花
上個禮拜,台灣雜誌驚爆圈中有多位女星,為 咗加強人緣桃花運,居然買嬰屍油傍身,據聞出身自黑澀會 嘅瑤瑤,都係嬰屍油忠實粉絲.
台灣人出名大迷信,成日四圍去拜神,拜到冇 嘢好拜,連嬰屍油都 啱.台灣女星楊繡惠上個月上綜藝節目《女人好犀利》時,自爆經朋友介紹,獲泰國高僧於嘴邊擦嬰屍油增強桃花運.搽嘴當潤唇膏,聽落已經夠恐怖,雜誌記者到出售嬰屍油 嘅店鋪,收風知道瑤瑤係佢 哋熟客,直頭有支嬰屍油跟身,幫佢擋小人增桃花,價錢大約萬幾蚊台幣一支仔.為 咗要紅,真係無所不用其極!


text:
今日發現阿B行路有樣新花式,一隻腳行,而另一隻腳就用腳跟行,
情況就好似隻腳有問題咁行到柺下柺下.我都唔知佢係邊到學架!
我地都冇人係咁行路,唔通係佢自創既?
另外,阿婆同我講尋晚阿B好〝High〞,
佢睇住電視不停跳舞跳左10分鐘笑到佢地〝屎〞,又揼腳又指掌,
但唔係睇劇集唔知佢睇到咩!
今日我坐車回家時,阿媽已來電話阿B七點半已食剩2安奶,
我返到去比佢食埋執好裝備就落街.
每次我都會係佢個背囊裝餅乾和水樽,
我地行左一陣見佢行去D危險既地方就話我地坐低飲野和食餅引開佢,
我地行過晒D櫈佢都唔停一直向前行,原來佢帶我去〝7-11〞買野飲丫!
佢自己行去雪櫃最入果格,然後開雪櫃,但佢知邊到開,可是唔夠力開,
我一打開個雪櫃就立即湧和蒸餾水,唔好以為佢咁健康飲水,
佢以為係〝寶礦力〞咋!我拎左上之支〝蘋果汁〞和〝寶礦力〞比佢簡,
佢簡〝寶礦力〞.
上星期六,娣婦佢地係〝CitySuper〞買,
阿B都好鍾意飲這些紙包蜜桃汁,蘋果汁,提子汁架!
不過,就貴D十幾蚊得3包,但日本仔野有信心保証.
由於佢早起身返到去就同佢訓,佢屎都唔訓著喎!
我唯有出剎手〝簡〞就係Noddy,每次佢睇住一陣就訓左架喇!
佢成日都自己行去拎隻碟再行去按個碟盤出嚟!
有時差不播完就行埋去按隻碟出嚟!再叫我重播.
我將下載落嚟既Pingu過晒落部MP4到隨時可以比阿B睇,佢睇睇下仲咬佢添!
阿B好耐都冇彈琴喇!彈彈下又拎架米奇車去彈.
今日睇〝Fun 寶寶〞玩BiBi,所以我又拎左之前彈波波贏左既BiBi出嚟,
但我示範完佢又唔吹又塞比我吹攪到我不停吹BiBi,
後來記起肥阿哥係阿B未夠半歲已買左個〝喇叭〞比佢.
我示範完一次後比佢吹,佢吹左一,二下已識吹.
又拎阿爺買比佢張櫈坐係主要通道既路中心睇電視~幾寸丫!
阿爺比個〝喇叭〞佢又拎埋去吹!
開飯前係都要攪阿爺拎緊碟魚,剛蒸起緊係唔比佢攪喇!
佢係都要咪拎佢隻手去摸下,但又縮開手唔摸,然後拎碟魚去佢隻手到就喊喇!
食飯時眼訓又攪攪振阿爺再拎碟魚嚇佢就立即喊,其實,我唔係想影佢個喊樣,
而係想影佢扁嘴個樣,但係我拎得相機影都冇左喇!


text:
惠東雙月灣
24 Aug 2012 Fri 惠東 Sunny day
早一晚係深圳過夜第二日9點幾去到福田等車過惠東,車程要成2個鐘零三個字,十個人黎講架車都算叫做岩岩好,訓呀訓十二點幾去到惠東,地方唔算太城市亦唔算太鄉下,但對出一大片農田,住果度又養雞養鴨養鵝仲有火龍果還算感覺不錯,上到樓d房好大仲有個大露台,加埋d涼風真係正,放低d野沖左個涼就食lunch,基本上係私房菜既東西,因為有人同老闆熟先有某d送係自己要求加既,聽佢地講老闆好有性格,基本上只做一班人而且仲要好多野都set好冇得要求,即同私房菜個concept一樣佢煮咩你就食咩,而依度除左私房菜外,仲有咩都係自家有機食材,所以d野好新鮮,而且老闆比較落心機煮野既人,所以有d野食都比較了能,而lunch只係火粉同一d自家既番薯蜀米生菜同紫菜湯,但就真係好好食,而且比較清淡,但份量真係好多,所以要叫老闆停手唔好煮太多真係食唔晒
休息過後去左睇農場同田地,d雞鴨鵝養得好靚,聽講有比薯仔佢地食,而火龍果就真係第一次見,另田地方面,老闆話之前打風打爛晒d野,唔係應該仲有好多西瓜香蕉同太陽花等等,而種緊既野除左我地食過既番薯蜀米同菜之外,仲有青椒,紅豆(原來一支支咁打開佢就係紅豆,都幾得意),仲有棵樟樹,都幾香下,其他垃垃雜雜唔記得咩了,之後再行左過對面稻田睇,經過見到d牛係度食草(有隻仲好靚仔),可能冇咩人攪佢地,所以好純品,摸佢都唔多理而且眼神好純良而且對我地好似好好奇咁,總之就同香港果d唔同,行左陣稻田,因水浸左條路既關係,再行唔到入去所以就番房休息,再沖左個涼就打開晒露台個門,吹吹下風又訓著左了
起身上樓食飯,見到個好靚既magic hour,冇空氣污染既地方,magic hour係特別靚既,到左7點幾就食飯,都係自家種/養既野為主,要多左個蝦同魚,當中以藕餅最好食,後尾同老闆傾計先知原來好多工序,難怪口感咁好,其他都好正,不過尖椒就太辣,我喉嚨痛食唔到,如果唔係就正了,好食,丫,佢d米都係自己種,勁香飯味,好耐冇食過咁好食既飯了,感動
後尾睇星又睇火龍果開花,原來只開一晚,都幾大個而且都幾靚,真係第一次見,仲有玩左陣貓仔咁,好relax既感覺,番到房我仲手台左兩張登出露台關晒燈睇星,唯一唔好係出面有條路都幾繁忙下有時有大車行過就會比較嘈少少,但整體d涼風同星還算不錯,之後睇左陣書就訓了,冇開冷氣只開晒成個露台,感覺十分之正
To Part.02 - 惠東
[24/08/12]
Photo Link <<<<<<<<<<<<<<<<<


text:
2015年5月28日星期四
又去Graz
呢期周圍都見關於賽車嘅相. 可能係宣傳離Graz冇幾遠嘅F1賽車場啦.
呢個星期日係呢個州嘅選舉,各政黨都有街站.
呢個連係咪米豬連呢??
啲人真係鹹濕,銅像個"頭"被人摸到特別令.
28 則留言:
你好似遊到唔識停喎.果米豬連係邊間零團費旅遊網呀XXD回覆刪除回覆
lienorg.com都唔知係乜.刪除
摸完可能會有特別意思呢^^回覆刪除
- 回覆
我啱啱睇過,佢係強國一個旅遊網嚟㗎.刪除
咁你有無份摸?:D回覆刪除
銅像右邊有個箱仔做乜㗎?回覆
我影咋.刪除
o個個好似係for單張.(個銅像係o係tourist information入面)
聖人孔子都話食色性也啦!人類假如無咗呢種天性,早就喺呢個世界上唔存在啦!回覆刪除回覆
米豬連應該用嘅呢個〝蓮〞嘛回覆刪除回覆
原來係係強國一個旅遊網嚟㗎.刪除
在意大利Verona, 茱麗葉個胸,都是給人摸到立立令呀.回覆刪除回覆
啲人好多手o既!!刪除
我覺得Graz冇乜野睇既,我個日去仲要落雨tim回覆刪除
XXXD 摸到立立令回覆刪除
- 回覆
睇咗新一篇blog你已知答案.刪除
銅像被非禮, 無得投訴回覆刪除
啲人摸銅像可能有些傳言卦 .回覆刪除


text:
joejoe同屋企人一早去拜山, 八點幾要去到將軍澳, 比我一定會累死...好在我屋企人都唔會太早起身, 又或者我先人骨灰葬得近我姑姐附近屋企, 四叔及六叔又有車, 唔使太辛苦, 自己果然係個大懶鬼=3="
今日同姑姐及姪仔去食早餐, 我遲起身, 所以我姑姐及姪仔先去公園玩下, 我就遲d同佢地會合. 最後終於梳洗完畢, 去公園搵佢地, 但似乎我姪仔唔願意走, 因佢搵到個同佢玩既伴
就係同個女人一齊個小朋友原來比dede大, 旁邊係佢麻麻, 綠色衫果個之唔係我姪仔dede
哥哥教佢玩呢個~估唔到dede真係識爬, 好叻仔!!
dede又玩滑梯啦, 不過條梯唔太滑, 好難"sir"咁
dede呆呆地望咩呢?? 原來果陣有個伯伯做緊運動, 佢好奇望下
玩得累了, 大哥哥及dede都休息下先, 難得大哥哥願意比我影相
我跟住佢地玩都累, 見到地下隻跳飛機船仔又幾得意, 我都影下相先
仲有肥肥地既鯨魚仔, 好可愛呢
全個公園只有呢個玩既部分, 都好似幾好玩
同完哥哥玩完後, 我地三人一齊去行下山, 其實都唔算山黎, 只係個水塘公園, 唔太吸引, 下次可以唔洗再去
一上到去公園只係見到一個足球場
話明係水塘, 當然有水掣, 不過用個龍罩住, 唔可以近睇
行完水塘公園再去食早餐及買送, 等姪仔返屋企之後訓覺, 我同姑姐係屋企休息下之後, 下午出發到德福睇展覽, 途中同dede答車時, 又同佢影相先
姪仔望住鏡頭之外, 仲要擺埋pose, 仲要拎住買比佢既小曼頭呢
傻傻地咁望住玻璃窗外, 個樣都幾搞鬼
去到九龍灣平台既花園, 假石都幾靚, 不過d水就污濁
仲有呢條古色古香既橋, 又真係幾似中國園林喎
有蓮花睇, 仲要開埋花架, 果然好靚, 可惜開既花唔太多
見德福裝修得咁靚, 想同dede影多d相, 點知佢都唔太願意影, 勁失望
kumi's new life
2010年10月17日 星期日
姪仔終於搵到伴啦!!
joejoe同屋企人一早去拜山, 八點幾要去到將軍澳, 比我一定會累死...好在我屋企人都唔會太早起身, 又或者我先人骨灰葬得近我姑姐附近屋企, 四叔及六叔又有車, 唔使太辛苦, 自己果然係個大懶鬼=3="


text:
琴日本來有我呢個位既新人黎就職, 但最後都冇黎, 今日HR同我係細房內傾左一陣, 話佢地太難搵人, 多數見工者都騎騎呢呢, 又或者冇責任感, 唔黎見工或就職都唔打個電話黎, 大部分見工者又唔岩佢地心水, 尤其係natalie更加唔鍾意所有應徵者, 阿head又唔想比太高人工 , 於是問我有冇興趣考慮唔好走
本來我都已決定離開, 費時令到大家難做, 因我話走, 但最後又唔走, 好似玩野咁. 但HR既一句說話, 令到我決定留係度, 就係我唔使再做admin既工作, 即係我唔使再夾OA!? 對我黎講又幾吸引, 因我至唔想夾佢, 同我心內既條件完全付合, 加上又有之前既人工, 最多只係做下HR既工作, 所以到最後都係決定留底, 大家知道之後都鄧我開心, 尤其係tracy, ada及cenna, 多謝你哋!! 我又可以留係度同大家見面及工作, 果然係個開心結局~
我姑姐聽到之後都好開心, 我哋仲約好左去打邊爐, 諗起都流哂口水~
我同姑姐叫既鴛鴦湯底, 我當然食沙爹湯底, 姑姐食清湯
仲有好少食既魚皮餃, 真係好好味啊
仲有支足, 超滑超好味, 食幾多都唔會覺得油膩
仲有我至愛既冬菇, 毎次火窩一定食既物品^^
西生菜用除左煮麵之外, 用黎打邊爐都唔錯, 想食爽d又得, 淋d又得
仲有姑姐最愛既鵝腸, 姑姐當然叫啦
豬肉片, 不過我就麻麻地鍾意食, 都係冇食到
當然唔少得大家都愛既肥牛啦, 仲一口氣叫左三碟咁多
我至愛既鯇魚片終於到左, 份量同tracy黎食一樣咁多, 一樣咁好食~
仲有一客水餃, 只有兩隻咁少!? 果然係好京貴
kumi's new life
2010年11月9日 星期二
真係個好消息!!
琴日本來有我呢個位既新人黎就職, 但最後都冇黎, 今日HR同我係細房內傾左一陣, 話佢地太難搵人, 多數見工者都騎騎呢呢, 又或者冇責任感, 唔黎見工或就職都唔打個電話黎, 大部分見工者又唔岩佢地心水, 尤其係natalie更加唔鍾意所有應徵者, 阿head又唔想比太高人工 , 於是問我有冇興趣考慮唔好走


text:
話說我月尾又趕埋數, 又要趕功課, 都冇機會返深井見到阿爸阿媽, 今日姪仔發燒, 我爸駕車帶佢去睇醫生, 我媽又跟埋去, 結果就車埋我姪仔去姑姐屋企做物理治療. 結果係我姪仔邊做治療, 邊叫住[麻麻], 哭到連眼淚都流滿面, 但醫師走左之後即刻變臉, 全個人開心哂, 咁細個就識變臉, 都幾恐怖
做完治療後, 到慈雲山中心既酒樓度食小菜, 也係我曾經同joejoe及tracy去打邊邊果間, d小菜勁抵食, 連十幾元都有, 而且味道仲唔差, 尤其係個肉餅, 勁好味!!
呢個西芹雞柳都唔錯, 雞柳都幾滑幾嫩
呢個雖然都係金銀蛋, 但唔係覓菜, 變左椰菜
咸魚粒炒蓮偶, 蓮偶好爽, 加埋咸魚好好味, 可惜咸左少少
四季豆炒豬頸肉, 豆及豬頸肉都好好味, 味道岩岩好
最好味就係呢個肉餅, 豬肉好滑好味, 咸蛋又大隻, 好想再叫多客
食完飯之後姑姐叫到幫六叔買飯, 唔想買都要買, 最後只有一張麥當當既大富翁抽獎卡, 點知真係搵笨, 要同一隻顏色都算, 仲要連續號碼, 有冇咁難中啊
未撕開既大富翁卡, 本來仲有些期待既, 唔知會抽到咩地方呢
不過見到要儲齊卡內所有既號碼先有獎, 覺得心都灰埋, 同中六合彩既難度差唔多
kumi's new life
2010年12月6日 星期一
終於可以見到父母
話說我月尾又趕埋數, 又要趕功課, 都冇機會返深井見到阿爸阿媽, 今日姪仔發燒, 我爸駕車帶佢去睇醫生, 我媽又跟埋去, 結果就車埋我姪仔去姑姐屋企做物理治療. 結果係我姪仔邊做治療, 邊叫住[麻麻], 哭到連眼淚都流滿面, 但醫師走左之後即刻變臉, 全個人開心哂, 咁細個就識變臉, 都幾恐怖


text:
逛吉之島超市,冇乜購物意欲,只買了這盒長柄士多啤梨.
跟住同爸爸買咗兩件Polo就閃啦,仲諗住即刻返屋企添.
點知俾我地見到呢間新開既店.
入面一個客都冇,有兩個老人家係門外裝裝下,我就同爸爸講,不如入去行個圈啦.
裏面可以講全部都係放心產品,唔係有機既,就係天然既食物同用品黎.雖然店仔細細,都夠我瀏覽一下架啦.
無患子,咩黎架?
首烏就大家都應該知有咩作用架啦,梗係黑髮用架啦.而無患子呢,原來佢既果實係含有天然淨菌素架.呢樽東東據聞係中性,乾性及白髮同毛髮稀疏專用既,一聽到會令頭髮逐漸變黑,爸爸就好想試啦!
每樽都有一粒無患子,俾大家見試下佢地真身係咩樣既.店員姐姐話:如果你儲到幾粒,可以放入廁所水箱入面,有清潔作用云云.唔知掉粒入爸爸個魚缸度會點呢可?
我地下晝返到屋企,都有即刻開黎試下,唔用焗油同護髮素,睇下咩效果.之後吹頭梳頭都幾順喎!
呢包咪即係方塊酥!都幾貴.獨立包庄,爸爸買黎做自己茶點喎.
呢包素肉鬆,其貌不揚,但原來係用竹鹽調味既,以非基因改造黃豆黎整,又冇防腐劑,咁就唔算貴啦.
呢一盒仔竹鹽,都幾貴下,佢含有天然礦物質同微量元素,爸爸工作出汗多,想加少少鹽入水度沖飲,補充下,唔用得幾多,其實仲抵過飲保礦力.
呢枝係濃縮百香果汁,咪即係熱情果咯!
出自陳稼莊農場
雖然佢加咗糖(有無糖款架,但我驚冇咁好味,但俾小朋友飲無糖就好d),但沖出黎唔係好甜架咋,好過買現成一盒盒果汁吖.
其實我n年前都買過佢地既果醋架.
佢地咁有理念,都應該支持下既.
無添加呢三個字,真係可以買起我架.
唔知有加糖既果醋有幾難頂呢?我以前淨負責買,冇話過會負責飲架.
俾個貼士大家:價x棧有時會有得賣,一定平d.
原來港九新界都有好多間分店既,我入咗會架啦,本身有我手機既朋友,去開買野,如果俾錢果陣,人地問你係咪會員,你可以話係,只要提供我個手機號碼俾人核對就有九五折架啦.(店員話會員既屋企人都可以有優惠吖麻!)


text:
本來約左tracy食飯, 點知原來佢之前已經約左人, 就多左同joejoe相處既機會, 見joejoe冇得睇戲好失望咁, 於是上網搵下, 發覺apm有得睇, 於是話比joejoe知
約左四點係apm等, joejoe比我更早到, 連忙買戲票, 之後就去影下最近展覽既公仔, d公仔實在太靚, 影相既時間又到啦!!
見到呢個櫥窗已比佢吸引, 我鍾意既lolita
個女仔由頭到身都好靚, 尤其係條裙
好鍾意公仔既表情及髮型, 靚到好似真人一樣
去到另一面, 呢個家庭都幾靚, 粉紅頭髮既女仔固然靚, 男既也都幾型
對母女好可愛呢!! 如果第時有機會同女女咁著就好, 係室內影好了
呢個背景都唔錯, 右上角既燈光好似太陽一樣, 份外奪目
尤其鍾意呢個公仔呢個冰冷既表情, 同陽光成大對比
近鏡更加覺得佢靚, 靚到似個真人一樣
呢個比較日本feel既公仔, 好鍾意男仔既類型, 型得黎好cool, 及帶點邪惡~
睇下佢哋幾sweet, 但感覺唔算太襯
好鍾意男仔紅眼, 加上露胸肌, 覺得好邪惡及好man, 好鍾意~
原來女仔都係紅眼及黑髮, 同個男仔一樣, 但可能打扮比較斯文, 同粗獷既男仔唔太襯
最後轉移到西方貴族地方, 當堂變得冠冕堂皇
個男真係好有型, cool得黎另一番味道, 感覺好高傲
個女仔也唔太襯, 好似比個男公仔年紀大好多, 但都感覺高貴
個男仔公仔咁有型, 等我都同佢影張合照先
另一邊既擺放d高貴既宮廷椅子, 坐上去好似公主王子一樣, 同joejoe影下相先~
joejoe豬影到我暗暗地既!? 連樣都睇唔清楚
去到附近仲有一個擺滿公仔既櫃, 我都影返張相先
joejoe影得好搞鬼, 個pose超正
影返櫥窗既公仔, 個女公仔好可愛, 不過好似冇左腰骨
好浪漫既一對情侶, 仍鍾意女仔既lolita系列^^
個女仔公仔好可愛呢!! 眼大大, 衫也好可愛
連兔仔都可愛, 連佢地都有靚衫著
仲有載住女兔仔周圍去, 如果我都好似女兔仔咁自由自在就好
唔係太靚既公仔, 但衫也做得好仔細, 有值得欣賞既價值
呢對公仔也幾靚, 感覺悠閒及高貴
公仔既另一面, 都係金髮女郎比較靚
最後影下呢隻靚靚既兔仔先, 唔同顏色既lace裙也好靚
除左靚靚公仔外, 周圍仲有好多兔仔公仔, 繼續做rabbit mode(極愛兔仔, 見到兔仔就瘋狂狀態)
條裙仔好可愛呢!! 綠色既邊邊也好特別
好斯文既女仔兔, 好似高貴既淑女
仲有呢個可愛版, 係咪好似個紙杯蛋糕呢? 條裙就係紙杯蛋糕招紙, 上身好似個士多啤梨蛋糕
影完相之後去睇大和號, 不但故事吸引, 人物刻劃細緻, 特技也好吸引, 係套唔錯既作品, 大家都可以去睇下^^
kumi's new life
2011年3月13日 星期日
睇戲+公仔展
本來約左tracy食飯, 點知原來佢之前已經約左人, 就多左同joejoe相處既機會, 見joejoe冇得睇戲好失望咁, 於是上網搵下, 發覺apm有得睇, 於是話比joejoe知


text:
媽咪姐
分手案中案 江希文胡漢清有排鬥
上個禮拜,《忽周》獨家踢爆鬥贏胡老太唔夠 1年嘅江希文,同資深大律師胡漢清突然分手!媽咪姐都打咗個突呀,話晒佢哋有個歲半女 Natalie㗎嘛,之前又話爭產又乜,搞咗咁多嘢,依家咁快又玩完?唉,不過一家唔知一家事,媽咪姐淨係知道呢單嘢有排搞啫!
嗱,啱啱就有周刊報道話攞到江希文被毆求醫嘅相片,見到佢左腹瘀晒.跟住江希文又喺 fb不斷發功,作出「血的控訴」,暗示胡生唔理個女嘅安全.其實,兩個人若果一齊咁辛苦,又何苦仲住埋一齊呢?無做嘢好耐嘅江小姐,就話自己亦唔係想霸住胡漢清嘅沙宣道大宅,只係無錢搬,如果有錢會即刻搬.咁,其實要幾多錢先可以同個女生活到呢?答案真係見仁見智.帶住兩個女,自力更生嘅阿 Yu應該最清楚.
依家女方大反擊,胡大律師呢邊又點呢?周三( 14日)有唔少傳媒去佢律師樓外守候,但胡生成日都冇出現過,睇嚟都喺度諗緊對策.查實媽咪姐縱橫娛樂圈咁多年,對呢啲離離合合都睇到化晒!套用胡大律師上期回應《忽周》嗰句「依家最重要係處理細路哥嘅安排!」小 Natalie鬼鬼哋又咁可愛,媽咪姐都想佢開開心心成長呀.
fb晒女
2012年胡漢清安排江希文去英國待產,佢笑住喺當地嘅湖邊影相.不過真實嘅情況係江希文喺嗰邊佗 B到 31周都冇人幫佢安排做產檢,乜都要自己做,差啲流產.睇番江希文嘅 fb留言,佢似乎都好掛住啲朋友同香港.
豪門最痛
見到江希文嘅新聞又令人諗起唔少女星嘅傷痛回憶.入豪門,從此幸福快樂生活下去?呢個世界,邊有咁簡單!
孫佳君打到上庭
05年,孫佳君自爆幫富商男友劉貴喬生咗個仔,話以後唔拍戲.點知 09年佢報警,話俾男友打頭 6, 7次,再拳打腳踢成分鐘,最終上埋家事法庭,劉生被判自簽 2千蚊同守行為 1年.而今年 40歲,風韻猶存嘅孫佳君最近有鬼佬總廚新款,依然愛得勇敢.
曹央雲入院療傷
94年亞姐曹央雲, 03年為上市公司主席何永安生咗個女,即刻進駐山頂加列山道豪宅.但 04年 4月,佢報警話喺豪宅內被打,口,臉,手都受傷,蒙頭入院.依家何生有新歡幫佢生咗個仔,曹小姐就自己帶住個女生活.
羅霖落難少奶
91年亞姐冠軍, 96年下嫁富商劉坤銘.不過有名有份都唔代表一世幸福, 2012年佢突然宣布同老公分居.兩年後嘅 7月,羅霖仲自爆喺兩年半前遭家暴,當時自己驚到唔識反應.


text:
原本呢,今日就想創作一個小故事,又或畫一幅圖同大家分享... 不過諗諗下,之後幾日,星期四至星期六都冇野做,唔需要咁急丫,過多日先搞都得啦!點知,今晚接近十點,終於收到電話,叫我聽日中午十二點去集合,參加迎新營!之前報咗名,但一直都收唔到通知,所以就以為係滿咗額!今晚突然知道有得玩,好興奮啊!
2012年8月29日
2012年8月28日
完滿落幕 - 奇妙紀念幣, 回顧整個 東京迪士尼渡假區 旅程!
2012年8月27日
離開 東京迪士尼海洋 之前作最後衝刺!
去到下午4:30,夠鐘要離開 東京迪士尼海洋 啦... 不過臨走之前,我都作最後衝刺!衝刺啲咩呢?唔係衝去玩多個遊樂設施,要係衝去繼續買野!因為實在有太多 Duffy 產品啦!我地黎到鄰近樂園正門嘅 地中海港灣 廣場,我就入商店繼續掃貨,而爸媽就響長椅上休息.
呢間商店配合 米奇和Duffy的春日巡航 活動,除咗放滿一系列相關產品之外,仲有好多佈置!首先就有之前同大家分享過嘅 藍色行李箱,上面係好大個裝飾,而下面就係嗰啲造型袋.
嘗試用電腦畫出 偵探米奇!
有一個新分類叫做「想像 ‧ 繪畫」,不過嗰個分類主要會係一啲手繪嘅畫作;而其實我一直亦想嘗試用電腦黎畫畫,用電腦製作嘅作品會放返響「有趣創作」分類入面.
要用電腦畫畫真係一啲都唔簡單,所以我之後都要不斷練習,畫得唔好請見諒!>_< 今次係一個比較簡單嘅練習,只係跟返原有圖片黎嘗試繪畫,用咗 偵探米奇 做主角.大家會唔會覺得呢位 偵探米奇 有啲熟口熟面咁呢?因為之前佢響小弟嘅自製樂園指南出現過!但當時都未開始練習用電腦畫畫,所以張圖嘅質素就有啲參差,以下就顯示咗加工前後嘅分別.
2012年8月26日
以 My Friend Duffy 舞台劇為主題的商品!
上一篇文章就講到 Duffy 做主角嘅舞台劇,摰友Duffy;今次就會講下以呢齣劇做主題嘅相關商品!我買咗兩樣商品,一隻迷你毛公仔以及一條Duffy掛飾,佢地都可以響 Cape Cod 間商店嗰到買到.
先講呢隻 迷你Duffy 毛公仔啦!佢件衫正正就係 Duffy 響劇中所著住嘅水手服!除咗平常都會有嘅 Duffy迪士尼小熊 故事冊之外,呢隻迷你毛公仔仲會附上一張 摰友Duffy 招牌.
2012年8月25日
My Friend Duffy, 一齣關於迪士尼小熊的舞台劇!
2012年8月24日
2012年8月22日
遍佈樂園內各處的 Duffy 春日園藝佈置!
米奇和Duffy的春日巡航 活動,除咗有特別表演,商品之外,仲有咩賣點呢?東京迪士尼樂園 復活節活動就有一個尋蛋小遊戲,樂園周圍都放咗一隻隻嘅復活蛋;至於 東京迪士尼海洋 呢邊,就有 Duffy 春日園藝佈置!不過就冇尋寶小遊戲,只係俾大家欣賞.大概可以分成兩種佈置,一種就係用花瓣製成嘅迪士尼朋友造型裝飾,另外就有一啲小盆栽.
其實今次春日巡航活動主要都係響 美國海濱,地中海港灣,阿拉伯海岸 三個園區內進行.所以呢啲裝飾都遍佈響呢三個園區入面,特別係 CapeCod 區域,作為 Duffy 基地,當然特別多!
2012年8月20日
突然心血來潮, 開始了一個小嗜好...
迪士尼其中一個傳統就係儲 迪士尼徽章 啦,但其實我咁耐以黎都冇呢個習慣... 我一直都只係擁有兩枚徽章,一枚係限量版畫框 Pooh,我放咗響枱頭當做小擺設;至於另一枚就係 Duffy Passport套裝附送嘅徽章,係一隻著住水手裝揮手嘅 Duffy.
但係昨日響樂園入面突然間心血來潮,就毅然決定開始儲下 迪士尼徽章 啦.要儲徽章,不可缺少嘅就係掛帶啦,原來 全年通行證 同埋 奇妙處處通 都送咗好多條俾我;不過我當然係用返我最愛嘅 Duffy 掛帶啦!佢終於都發揮到佢嘅實際用途啦!哈哈!
手帕, 貼紙, 珍藏卡 - 更多 Duffy 系列紀念品!
東京迪士尼之旅2012 嘅分享都已經寫得七七八八啦,開始進入尾聲... 今次呢篇有關商品嘅文章會一次過介紹三款 Duffy 系列嘅紀念品!分別係手帕,貼紙,珍藏卡.
其實呢條手巾仔我都考慮咗好耐,因為去之前響網上見到都唔算平,諗住見到實物再決定.當日見到佢質地都唔錯,個款式都幾靚,所以就買咗返黎啦.
2012年8月18日
兩套 東京迪士尼海洋 的 Duffy 服飾 - 漁村休閒裝
兩套 東京迪士尼海洋 的 Duffy 服飾 - 春日巡航裝
2012年8月17日
快將成為大學生! 加洲迪士尼樂園, 我嚟啦!
今日早上知道咗大學聯招嘅結果,昨晚全晚都不斷發夢,全部都係關於聯招嘅夢.=_= 當我心情平伏返之後,當然就要上黎同大家分享喜訊啦!話哂呢到都係我主場喎!哈哈!我俾 科大 取錄咗,將會入去工程學院;雖然唔係最鍾意嘅科,學校,但有大學讀都已經好開心.之後,我可以繼續向著 幻想工程師 呢個夢想進發!我知道的確一啲都唔簡單,但我會堅持架!
標籤: 加洲迪士尼之旅2015, 隨想隨寫
2012年8月16日
踏進 Duffy基地, 到處也可以找到迪士尼小熊的蹤影呢!
其實 美國海濱 呢個主題區域都幾大,呢個園區嘅入面都分咗做好多部份.今次要介紹嘅就係最後一個未講過嘅部份,亦係全個 東京迪士尼海洋 之中我最感興趣嘅地方!呢個區域就叫做 Cape Cod 鱈魚灣,被設定為一個寧靜嘅小漁村,不過佢之後一舉成名喎!( 事實上,園方並冇設立中文譯名,但其實 Cape Cod 鱈魚灣 係一個真正存在嘅地方黎嘅.)
把 Duffy小熊 放進背包, 出發去旅行!
又打風啦!唔知今日有冇網友入咗樂園玩呢?我就知道有一位朋友今日入咗樂園玩.而家三號風球,所有室外遊樂設施都要暫停開放,但大家都可以趁機會欣賞下樂園嘅另一種美.記得六月時有一次又係入樂園玩時咁啱撞上打風,所以我就響樂園入面行黎行去;能夠睇到樂園同平時唔同嘅樣子,都係一個好特別嘅體驗黎架!
剛剛發表篇文章就同大家講過春日巡航嘅 水手布袋,但其實呢個 水手袋 仲有推出造型背包架!園方就建議用呢個袋黎裝住 Duffy 周圍去,買呢個袋嘅時候仲裝住一塊 Duffy 紙板;不過其實冇咗隻 Duffy,個袋都已經夠哂靚,用黎裝其他野的話,都唔錯架!
戴上 Duffy 掛繩套裝, 一起展開春日巡航!
2012年8月15日
齊來加入 Duffy迪士尼小熊 的迎春派對!
鍾意 Duffy 嘅朋友要留意啦!因為之後全部 東京迪士尼海洋 系列文章都係同 Duffy 有關架!東京迪士尼海洋 作為 Duffy 勝地,當然有好多關於 Duffy 嘅野啦;再加上到訪當日進行中嘅 米奇和Duffy的春日巡航 活動,就有更多關於呢隻熊仔嘅野響園內出現!
響 春日巡航 活動期間,園方特別推出咗三個全新嘅節日表演,全部都有 Duffy 份架!第一個就係響 地中海港灣 對出水面進行嘅 春臨里多島 Lido Isle Welcome To Spring.之前都俾過大家睇相,演出時,一班 迪士尼朋友 會坐船出場,之後再上岸表演!第二個表演我就冇睇到,係響 美國海濱 園區內上演嘅 紐約復活節 Easter In New York.最後一個呢,就響 阿拉伯海岸 入面演出嘅,叫做 驚喜迎春 Springtime Surprise.呢一個我有幾乎睇哂全個表演,所以影到多啲相,而家就俾大家睇下啦.以下呢張相就係演出場地啦,嗰個阿拉伯式建築物嘅底下有一個舞台嘅.
為巨大Duffy添新裝! Duffy身上的Duffy?!
Duffy X ShellieMay 電話繩毛公仔!
屬於我嘅第二對 Duffy 同埋 ShellieMay 毛公仔,係一對電話繩黎嘅.其實,我原本都係冇諗住買呢一對電話繩,響 東京迪士尼海洋 當日都冇買到;但之後返到黎香港,見到媽媽買咗呢一對,覺得細細粒都幾得意,所以就哀求佢俾我!XD 最後我當然成功據為己有,但就要俾返錢佢;所以正確啲黎講應該係向佢「買」返黎.
呢一對電話繩毛公仔係中國製造嘅,我覺得質素就好似比起越南製造較為參差... 平時我好唔鍾意人地話 Duffy 似馬騮,但今次我自己都忍唔住,呢一隻真係整得好似馬騮!=_=
2012年8月14日
首次入住迪士尼酒店, 在酒店中渡過生日!
今日啲文章都係文字多過圖片,希望大家見諒,聽日講返 東京迪士尼海洋 嘅時候就唔會咁架啦!講返呢篇文章先,呢篇文章,可以話係一個預告,同時記錄低我呢一刻嘅興奮心情!
而家時間倒流,返返去東京之旅出發之前!其實之前都同大家分享過呢件事架啦... 為咗慶祝我考完公開試,所以媽媽考慮過響 東京迪士尼渡假區 嘅嗰幾日入住迪士尼酒店.後來因為價錢太貴,以及太難訂房,所以佢就打消咗呢一個念頭.但換來嘅係,佢應承我,今年我生日時會同我去住一晚 香港迪士尼樂園渡假區 嘅酒店啊!由細到大都好鍾意迪士尼,先後亦有幸到訪過不同嘅迪士尼渡假區,不過就從未住過迪士尼酒店.今年生日能夠有機會入住迪士尼酒店,真係特別開心,特別興奮啊!
在遊戲中遇見似曾相識的列車?!
好啦,漫長嘅暑假,除咗有時去下樂園玩,出下街,去游下水之外,仲有咩好做呢?正常都係呆響屋企對住個電腦啦... 如果唔計寫Blog,咁對住部電腦又可以做啲咩?當然係打機啦!之前都分享過一系列我鍾意玩嘅電腦遊戲,今次再同大家分享另一個.呢個遊戲叫做 Cities In Motion 流動的大都市,我嘅任務就係要幫不同嘅城市設計運輸網絡.
但今次我想同大家分享呢個遊戲嘅主要原因,係我響入面見到一架似曾相識嘅單軌列車!我昨日先響網上下載咗一個新的遊戲延伸套裝,其中一樣新加嘅就係可以興建單軌鐵路系統.當我興建完一條路線之後,就去買列車啦,點知俾我發現以下呢一種列車!
經歷300篇文章後有感而發...
多得呢一次嘅 東京迪士尼之旅2012,俾到我有機會寫更多文章同大家分享... 昨日就已經為大家誠意獻上第300篇文章,一個由小弟重新演繹嘅 東京迪士尼海洋 驚魂古塔 故事.
原來響轉眼間,300篇大大小小,不同主題嘅文章響過去十個月慢慢誕生.對我黎講可以話係一個壯舉,因為之前都講過,我自己好多時都三分鐘熱度,好易就會失去恆心.但係,一份對迪士尼嘅愛,促使我上年開始寫Blog,亦令我能夠將呢一份動力維持到今時今日.
2012年8月13日
進入撲朔迷離的高塔酒店, 詭異的事將要發生在你的身上...
抱歉,又要大家久等,不過呢幾日唔知點解都覺得好累,所以冇咩精力寫文章... 但今日,好榮幸為大家獻上,呢個Blog嘅第三百篇文章!特別開心嘅係,剛好呢一篇將會分享我響 東京迪士尼海洋 入面最愛嘅一個遊樂設施!事不延遲,為大家送上呢個關於 驚魂古塔 Tower Of Terror 嘅故事...
美國海濱 內有一座高塔,散發住濃厚嘅詭異味道... 佢就係著名嘅 高塔酒店 Hightower Hotel;佢曾經都擁有過一段光輝嘅日子,但黎到今日,昔日嘅光芒經已淡化;換上嘅,係一個又一個嘅恐怖傳聞,令呢間荒廢咗嘅酒店變得愈黎愈神秘...
標籤: 奇幻小故事, 東京迪士尼之旅2012 [海洋]
2012年8月11日
印第安納瓊斯冒險旅程: 水晶骷髏頭魔宮!
我都好似未試過直接放個遊樂設施個名上去做標題就算,今次係第一次.我今次直接放個名係因為我覺得佢個名好長,好搞笑,好似都冇咩遊樂設施個名會咁長!XD 黎到第三個重點遊樂設施,Indiana Jones Adventure: Temple Of The Crystal Skull;呢個遊樂設施係根據返同名電影黎設計嘅,一睇個名就知道係關於一個驚險刺激嘅旅程啦!所以佢係位於 失落河三角洲 嘅,而呢個遊樂設施嘅神殿亦成為呢個園區嘅地標.
記載著 Duffy 故事的明信片套裝
好啦好啦,我終於執完房啦!放心,我應承大家,呢幾日補返數,出多啲文章!首先繼續分享 東京迪士尼海洋 嘅商品,當然都係以 Duffy 為題架啦!今次係明信片套裝!其實佢有兩款,一款係只係得 Duffy,另一款就有埋 ShellieMay 嘅,我就揀咗 Duffy 版.
2012年8月8日
一對穿上了春日巡航裝的 Duffy 和 ShellieMay!
東京迪士尼海洋 除咗作為 Duffy 聖地,同時亦有全球獨家嘅 ShellieMay迪士尼小熊.ShellieMay 其實係一隻女仔嘅迪士尼小熊黎嘅,同 Duffy 好似樣,不過都有少少唔同嘅.其實我本身都猶豫緊買唔買好,因為我自己對 ShellieMay 不太感興趣;不過,媽媽之後就話:「獨家喎!咁都唔買?最多我買一隻俾你啦!」所以,最後就我買一隻 春日巡航裝Duffy,媽媽就買一隻 春日巡航裝ShellieMay,湊成一對.
咁 ShellieMay 同 Duffy 究竟有咩唔同呢?等我望真啲先!最主要就係 ShellieMay 啲毛係有少少粉紅色嘅;以及眼睛邊緣係淺藍色,同埋有眼睫毛.大家留意一下,平時啲 Duffy,ShellieMay 熊仔係合埋口嘅,而呢一對個笑容係少少打開口嘅.
從地心急衝而上, 脫離險境!
第二個重點遊樂設施同樣位於 神秘島,呢個園區內嘅兩個遊樂設施都係一啲神秘嘅探險之旅.我地剛剛去完海底,黎到 地心探險之旅 Journey To The Center Of The Earth,今次就要去地底啦!
深入海底兩萬哩, 探索前所未見的珍奇事物...
終於都開始分享 東京迪士尼海洋 嘅重點遊樂設施,今次一共有四個.咦?四個?通常唔係有五大遊樂設施嘅咩?冇錯,不過其中一個,忿怒雙神 冇開咁解.而呢篇文章所介紹嘅重點遊樂設施,係我覺得比較遜色嘅一個,我諗,隨住新嘅 反斗奇兵瘋狂遊戲屋 開幕,呢個遊樂設施應該會跌出五強... ( 講起呢個新設施,我呢排都有上返佢地嘅官方網頁留意等待時間,好似今日咁,剛剛睇完,只係開放咗個半鐘,已經要等320分鐘,果然係人氣爆燈!)
呢個遊樂設施就係位於 神秘島 嘅 海底兩萬哩 20,000 Leagues Under The Sea 啦.聽個名就可以估到,佢嘅故事係講述一班探險家深入海底兩萬哩去探索珍奇事物嘅.
2012年8月5日
錯失了的機會, Duffy迪士尼小熊拍照熱點...
響 美國海濱 嘅呢個位置,我發現咗呢舊野,寫住 Duffy迪士尼小熊拍照熱點.我當時以為園方係提議我響呢個位幫 Duffy 影相,叫我用手拎住佢地黎影.但我心諗,拎住佢地,好似好唔方便喎... 但如果我放佢地響條欄杆上面,佢地跌落海點算!
美國海濱 - 海岸上的美式小鎮
終於都黎到 東京迪士尼海洋 嘅最後一個主題園區啦!我放呢個園區到最後係有原因嘅!因為佢係咁多個園區之中最大,最多野玩嘅一個園區,同時亦分開咗三個部份.呢個園區就係 美國海濱 American Waterfront,海洋版嘅 美國小鎮大街.其實 東京迪士尼海洋 好多園區都係由原先 迪士尼樂園 嘅園區改成海洋版,令我覺得好特別.園區內三個部份嘅其中一個,就係呢個郵輪碼頭啦,船裡面係一個小型遊樂設施黎嘅;叫做 龜龜漫淡 Turtle Talk,亦即香港出現過嘅 哈囉阿古,可以同 海龜阿古 傾計.
可愛的 Duffy毛絨相簿!
2012年8月4日
失落河三角洲 - 展開驚險的探險之旅!
黎到第六個主題園區啦,亦即係只係得返最後一個主題園區未介紹啦!言歸正傳先,呢個園區可以話係海洋版本嘅 探險世界;叫做 失落河三角洲 Lost River Delta;面積都幾大,不過遊樂設施就唔多,但啲遊樂設施都係正野黎架!一開始進入呢個園區,就可以見到遠處嘅神殿,係 印第安納瓊斯冒險旅程 嘅場景黎架!
座落於火山谷下的神秘島...
先講聲唔好意思先,因為呢篇文章比較短,同埋得三張相睇... 事關 神秘島 Mysterious Island 呢個園區唔算大,得兩個遊樂設施響入面;再加上兩個遊樂設施都算係重點遊樂設施,會放到最後先講,令到呢篇文章真係冇咩好講...
神秘島 就係 東京迪士尼海洋 嘅地標,Mount Prometheus火山,所位於嘅主題園區.亦因為咁,呢個園區被設計成一個火山谷,整個園區被火山岩包圍住.又見到 迪士尼海洋渡輪航線 經過,不過呢個園區就冇碼頭啦.而嗰個俾圓型通道環繞嘅塔,就係遊樂設施 海底兩萬哩 20,000 Leagues Under The Sea 嘅入口.
東京晴空塔 NanoBlock - 最終回
經過之前 第一回 嘅不斷砌不斷散,以及 第二回 嘅終極武器Bluetape,我終於都開始慢慢上手.今日冇咩做,所以唔再拖延啦!一於砌埋呢個 Tokyo Skytree NanoBlock 佢啦!我今日分咗兩個時段砌,同之前一樣,每個時段都係一個半小時;第一個時段大約係早上10點.
標籤: 東京迪士尼之旅2012 [外傳]
2012年8月2日
香港迪士尼樂園Duffy vs 東京迪士尼海洋Duffy - 大對比!
東京迪士尼海洋 身為 Duffy 聖地,咁鍾意 Duffy 嘅我去得朝聖,又點會唔買返隻返黎呢?咁 香港迪士尼樂園 同埋 東京迪士尼海洋 所出品嘅 Duffy,究竟有咩唔同呢?就等我比較一下啦!兩隻都係 大Duffy,左邊嘅係 香港迪士尼樂園 Duffy,右邊就係 東京迪士尼海洋 Duffy.大細方面,東京迪士尼海洋 嗰隻係大隻少少嘅,不過真係好少,差異不大.
坐上飛魚, 在空中奔馳!
講完 美人魚礁湖 嘅室內設施,返返出去戶外先;戶外有兩個比較大型嘅遊樂設施.一個叫做 史卡托的寄居蟹 Scuttle's Scooters,去上網睇過呢個遊樂設施,俾我嘅感覺係好似 轉轉彈弓狗,不過我當日唔記得行過去睇,失策!
至於另一個遊樂設施,小胖的飛魚雲霄飛車 Flouners's Flying Fish Coaster,係一個小型過山車之前分享過 東京迪士尼樂園 嗰個小型過山車,其實係同一類型,都係唔係太刺激,適合小朋友玩 ( 但其實都好多大人玩 XD ),唔同嘅就只係呢個就用作魚做主題.
潛往海底, 探索屬於小魚仙的海洋宮殿...
呢篇文章將會分享到 東京迪士尼海洋 嘅第三個主題園區,美人魚礁湖 Mermaid Lagoon.呢個園區嘅佈局好特別,除咗戶外區域,仲有一個都幾大嘅室內區域.而個室內區域更加設計到好似 小魚仙 嘅海底宮殿,就連個入口都整得特別瑰麗.但其實,響以下張相可以見到呢個入口位置正進行粉飾工程,不過都依然係非常漂亮!
東京晴空塔 NanoBlock - 第二回
事隔個半月,我個Tokyo Skytree NanoBlock終於都重新投入工程啦!上次係不斷砌不斷散開... 經過上次嘅不快經歷,我已經有咗心理陰影... 而我今日終於都有返心機砌下佢,至於進度如何呢?我都有影低佢俾大家睇!
標籤: 東京迪士尼之旅2012 [外傳]
2012年8月1日
穿梭時空, 進入未來世界的港口!
細看辛巴達的傳奇航海之旅!
Duffy零食系列 - 曲奇餅與棉花糖
今日朝早,當我諗緊今日可以同大家分享邊啲商品嘅時候,我突然醒起一樣野!就係醒起啲零食會過期架喎!我即刻去睇下啲過期日期... 之前分享過嘅 Pooh 檸蜜糖就下年先到期,至於我響 東京迪士尼海洋 就買咗兩樣零食.兩樣都係以 米奇和Duffy的春日巡航 做主題,分別係曲奇餅同埋棉花糖.
再次換上全新背景圖片 - Duffy家族
灰熊山谷 都開咗一段時間啦,又係時候轉一轉Blog圖片啦!為咗慶祝我嘅 Duffy 家族不斷慢慢擴大,今次就用咗10隻 Duffy 做主角! 其中旁邊每隻 Duffy 嘅編號係根據返買佢地返黎嘅日期黎排架!
標籤: 網誌資訊, Duffy迪士尼小熊
訂閱: 文章 (Atom)


text:
東京迪士尼之旅2014 嘅旅程分享尚未正式開始,不過今日就想率先送上一篇特別嘅文章!因為,東京迪士尼海洋 再次有全新角色登場啦!呢篇文章將會為大家介紹 Duffy迪士尼小熊 嘅新朋友:一隻叫做 Gelatoni 嘅小貓貓!
帶大家去到 東京迪士尼海洋 地中海港灣 園區,呢到有一個角落以威尼斯運河作為主題.
2014年6月上旬,呢到發生咗一件神秘嘅事情... 有一幅 Duffy迪士尼小熊 壁畫突然出現!
Duffy 拎住咗一杯意式雪糕,佢睇起黎好開心喎!但係... 呢幅壁畫究竟有咩含意呢?
之後,旁邊嘅牆上又有另一幅壁畫嘅草稿出現咗!令到整件事顯得更加神秘!
而呢個地區嘅周圍亦都出現咗好多壁畫,全部都好靚,究竟係邊個畫嘅呢?
除咗壁畫,另外亦有一幅油畫顯示 Duffy 響威尼斯運河乘坐貢多拉船.
咦,有一塊 米奇頭形顏料板!係屬於邊個嘅呢?旁邊仲有一啲小腳印!
驟眼睇,或者你會覺得呢啲腳印係 Duffy迪士尼小熊 所留低嘅,但睇真啲之後,就可以發現其實呢啲腳印並非屬於 Duffy.雖然睇起上黎非常相似,但係 Duffy 嘅腳板,米奇頭形圖案 上面係有四個圓點嘅,不過呢啲腳印就只得三個圓點...
咁點先可以解開一切謎團?壁畫出現後,東京迪士尼渡假區 官方網站新增咗一個專題頁面.
專題頁面不時會刊登一啲線索,亦會更新壁畫嘅最新進度;慢慢,一隻貓兒嘅身影出現了!
最後,去到2014年6月30日,東京迪士尼海洋 終於都舉行發佈會,公佈全新角色 Gelatoni 正式登場! 嗯... 點解呢隻可愛嘅貓貓會叫做 Gelatoni 呢?令我諗起意式雪糕(Gelato)... Duffy 響嗰幅壁畫上面亦係拎住一杯意式雪糕... 莫非有咩玄機?
好啦,就等我地打開故事書,一齊認識呢位 Duffy迪士尼小熊 嘅新朋友啦!或者會搵到答案!
有一日,Duffy迪士尼小熊 跟隨 米奇 散步,但係佢唔小心將自己嘅意式雪糕跌咗落地...
就響呢個時候,Gelatoni 出現了,佢向 Duffy 講:「冇問題!等我黎啦!」
Gelatoni 將地上嘅意式雪糕放到自己嘅顏料板,再將雪糕當成顏料,用黎畫畫.
Duffy 見到之後就話:「我都想畫啊!」Gelatoni 回答:「好,一齊畫畫丫!」
Duffy,Gelatoni 好開心咁畫畫,佢地兩個異口同聲咁講:「我地做好朋友囉!」
一杯意式雪糕令到 Duffy 遇上咗一位新朋友,原來 Gelatoni 呢個名字就係咁嘅意思!
配合 Gelatoni 誕生,東京迪士尼海洋 園內又會有啲咩特別野呢?以下係響發佈會舉行期間所拍攝嘅官方圖片,全部都係 Gelatoni 嘅主題商品,食品,場面非常墟撼!園方首輪將會推出九款主題商品以及兩款主題食品,於7月4日開售!
九款主題商品當中,有手提袋,原子筆,文件夾,便條簿等等嘅實用性物品.
另外亦有 Gelatoni 毛公仔,鎖題扣,電話繩,頭形掛袋呢類同 Duffy迪士尼小熊 類似嘅商品.
將 Duffy小熊 同埋 Gelatoni貓貓 兩隻毛公仔放埋一齊,佢地係唔係好襯呢?果然係一對好朋友!
至於主題食品,分別係意式雪糕甜筒以及餅乾甜點,兩款都會附送紀念杯.
發佈會後嘅一日,樂園裡面嘅壁畫又再出現變化,先前嘅草稿終於完成,Gelatoni 畫像完美呈現!
而 Duffy 乘坐貢多拉船嘅嗰幅油畫,最後完成品就係 Gelatoni 都坐咗響船上齊齊遊船河!
當年 東京迪士尼海洋 係響2010年推出 ShellieMay,相隔四年,Duffy迪士尼小熊 再有新朋友登場,唔知你對 Gelatoni 有咩第一印象呢?呢隻貓貓剛剛登場,暫時只有少量主題商品,食品,不過我相信慢慢會有更多機會見到佢!就等我地繼續期待啦!


text:
之後去 Locker 放低袋 就衝去 " Ancient Egypt 古埃及" 玩喇 又係排隊半個鐘 呢次勁喇 嗚嗚 原來係坐過山車 又黑媽媽又上又落又掟彎 好驚囉 之後睇番 d 相 我都係 me 埋眼 里奧大人就喺度笑 我真係好驚離心力架 不過點都要玩啦 都排咗隊咯 ~~
每一樣嘢都做得好認真 好配合主題
講真 其實我都無咩認真睇 因為好鬼熱 好在里奧大人周圍影相咋 我先知原來好多嘢我都無睇到呀 因為我一見到有冷氣嘅地方就會衝入去呢
睇相先知咁巨 哈 我無親眼睇度添
木乃伊復仇記 - 登上沙穴里的室內過山車 在一片未知的漆黑與死寂中 感受突如其來的木乃伊戰士和金龟子襲擊 <-- 天書咁講
入面好暗架 用手機影相都好難囉
木乃伊復仇記屬高速過山車 全程充滿驚險刺激的突發性大動作 如忽地加速 攀升 傾斜 降落或倒退 賓客必須在身體狀況良好時體驗遊樂設施 <-- 天書咁講 我好怕坐過山車架 好怕 d 離心力 同埋我全程合埋眼囉 都唔知發生咩事 只係想快 d 玩完 哈
Souvenir 好靚 不過接近 HK$200 唔係咁捨得買
原來頭先落咗場雨
之後又曬到暈 所以一見有冷氣嘅地方又即入去過冷河
玩咗 Transformer 同古埃及 我覺得呢 2 個景區真係好正 好值得去 因為我其實幾抗拒去 d 主題公園 但估唔到係咁有驚喜 我同里奧大人講 如果一陣無人 我要再玩過呢 ~
差唔多 1 點就去食嘢 whatsapp 比彩虹妹妹話佢知我地去馬來西亞食街 原來佢正想 whatsapp 我地一齊食嘢 里奧大人話其實一齊食嘢仲好 可以食好多嘢 彩虹妹妹又勁大食 咩都叫 好在佢又真係食得哂 之後佢比番錢我地 不過里奧大人一定唔收 佢無咩所謂 食得幾多丫 同埋一齊食一齊傾真係好開心呢 ~
喺呢度食 lunch
排隊買嘢食 咁都比里奧大人偷影到 勁
Rice Ball 雞粒飯 x 10 pcs ( SGD 1.8 X 2 ) - 我地食下食下好鬼飽 所以就話邊個叫邊個食哂 咁見到仲有 4 粒飯 要開始計數啦 里奧大人話一早講明食 3 粒 咁彩虹妹妹話食咗 4 粒 我話食咗 3 粒 咁點解仲有 4 粒剩先 我地明明買 10 粒之嘛 之後彩虹話好似食咗 3 粒 我話我好似食咗 2 粒 是鬼但啦 里奧大人答案就無變 嘩哈 之後我話有圖有真相 開張相黎睇 原因係有 12 粒 真相大白
白咖哩麵 Curry Mee ( SGD 5.5 ) @ Penang Curry Mee - 估唔到好味喎
Fish Ball 魚丸 2 pcs ( SGD 1 ) - 好彈牙 醬汁又好味 彩虹妹妹同我一樣最鍾意食醬汁呢
熱呀 唔食冰唔得囉 但佢地檔口得 1 個人收錢同整冰 所以等咗都幾耐囉 d 冰都溶緊呢
Green Bean Soup 綠豆湯 ( 熱 ) ( SGD 2.5 ) / Penang Chendol 檳城晶露 ( SGD 2.8 ) - 彩虹妹妹要綠豆湯 我要食 Chendol 因為要降溫 同埋覺得佢材料好豐富 睇見都開心
Chendol 後面係 Lime Juice with Plum 桔子酸梅汁 ( SGD 2.8 / 杯 ) 超好飲 不過一定要加水 唔係會太濃 喉嚨好涸 好感恩我有帶支水咋 我呀 掛住影相 原來個銀包就咁放喺袋上面 後尾個銀包跌咗喺地下 我先知咋 紅色銀包紅色袋撞哂色 真係無留意 驚險驚險
等等下有嘢響 原來沙爹已經燒好
Chicken & Beef Satay 雞肉 / 豬肉沙爹 ( SGD 0.8 X 10 pcs Min ) @ Straits of Satay 海峽沙爹 - 我地要 6 串雞肉同 4 串牛肉 彩虹唔食牛肉 所以比哂雞肉佢食 我鍾意細細串嘅串燒 可以食多 d
又入番去環球影城喇
我都幾鍾意薑餅人 不過一定唔會買架喇 唔想買完又掉
毛巾質地好舒服 但其實都唔知呢件係咩來 哈
天氣好好 即係勁曬同勁熱 不過點都好過落雨 咁諗會好 d ^^
坐著木兜從紐約漂流到馬達加斯加 到底這個旅程有多驚險 ?! <-- 天書咁講 得佢先講得出 悶到嘔呀
有圖有真相 個個都呆哂出黎呀 嘩哈哈
真係好多人睇
我地對住呢度 都唔錯架
表演範圍好細 不過氣氛好好 表演人物同觀眾好互動 而佢咁興奮嘅樣 係因為佢啱啱 fing 水去觀眾度囉 呵呵 所以一定唔會坐前面架 濕身事小 濕機事大呀
之前 d 人物一出場 就會片 d 水落觀眾度架 好在米高叔叔一早同我地講 呢度 d坐位有唔同顏色 最前唔記得係咩色 但一定唔可以坐 因為代表妳玩得 即係會隨時 fing 水落妳身果度呀
里奧大人知我咩鬼都驚 無啦啦同我講 妳實唔夠膽咁樣企 痴鬼線
臨完場就落雨 我地仲以為係特別效果添 原來真係落緊雨 哈哈
好在唔係長命雨 所以等 d 雨停咗先走 好鬼熱呀 d 地氣犀利到呢 我地好似企喺個蒸籠入面咁 終於明白冰姑成日話落完雨最熱 所以我一見到餐廳就入去啦 食就食唔落架喇 旨在嘆冷氣同埋坐低抖抖 之後又周圍行下啦 其實地方真係唔大 所以點都要行下 唔係無嘢做 哈哈 ~
我真係好鍾意呢 d 車 夠哂 classic
無心機影 居然影到咁嘅色 甩色金象獎 哈哈
睇完再去玩多次 Transformer 今次無咁多人排隊 但都唔可以叫做小人囉 今次坐第 3 行 一樣咁刺激 ~
終於影得清楚喇
再見
之後又想飲嘢 所以又去番馬來西亞食街呢 哈 ~
Walker Talkie 真係好重要 同埋最緊要你細細個 我之前拎住 hand free 同里奧大人講嘢 彩虹妹妹唔知我用緊 walkie talkie 問我做咩口 up up 哈哈
Asam Laksa 阿參喇沙 ( SGD 5 ) @ Penang Asam Laksa - 好味喎 酸酸地 其實唔知係咪新加坡太熱太熱 我好想食酸嘢 但反而喺馬來西亞又唔鍾意食 Asam Laksa 喎 覺得太酸 哈
Lime Juice with Plum 桔子酸梅冰 ( SDG 2.80/杯 ) @ Petaling Jaya Toast & Drinks ( 八打靈再也土司及飲品 ) - 我好鍾意飲呀 不過一定要加半杯水溝淡 如果唔係會太濃 飲完喉嚨會好涸
食完就再行下 5 點彩虹妹妹 whatsapp 我 話幫我地 keep 住房鎖匙 我同里奧大人話佢好痴纏 驚我地撇低佢 哈哈 其實係我衰咗啦 因為彩虹妹妹話我頭先話 4 點去找拎 key 架 佢話見我咁耐唔到 所以幫我地 keep 住 之後再約埋時間一齊出去食嘢 ~
最緊要有天幕
酒店大堂
上房喇
之後仲搞笑 咁我地住 7 樓 彩虹妹妹住 8 樓 咁 7 樓開 lift 門嘅時候 我就好自然按住 lift 制 彩虹妹妹就好自然咁出 lift 之後佢行幾步擰番轉頭 而里奧大人就話我地先住 7 樓喎 嘩哈哈哈哈 佢話我地兩個奇奇怪怪呀 咁都會搞錯 太熱嘛 熱到人都顛咪咁解囉 呵呵 ~
我地住 7 樓
入到房第一件事係沖涼 我好多時同冰姑 skype 佢話去街之前會番屋企沖個涼先 我覺得好怪啦 一陣出街都熱架啦 駛咩特登番屋企沖涼喎 直到今日 終於明白點解佢要咁做 新加坡真係好鬼好鬼好鬼熱啦 連里奧大人怕凍嘅都話熱 何況我呢 d 熱底人呢 ~
Hotel Michael - 由美國建築大師 Michael Graves 打造的酒店 是全球唯一由他所設計的酒店 酒店每一角落也充滿 Michael 的建築風格 色彩豐富 又有不同的幾何線條 就像是他一伸手 就變出如此美麗的設計 在房內牆身 床頭板上也有他的畫作 而浴室花灑浴缸 環形的設計玩味十足 <-- 天書咁講
我鍾意呢 d 梳化
有 3 張櫈 都算多喎
望出去係咁嘅 里奧大人爬喺床上面影相 攣黎攣去咁影 我話佢係咪以為自己係戰地記者呀 ?!
有 Cable Car 喎 唔知去邊嘅呢 ?!
里奧大人發現新大陸 佢話原來洗手間圖案咁靚喎 佢無睇天書架 估唔到佢會咁留意洗手間 哈哈
買比冰姑呀 Penny 同 Carmen 嘅小零食 我好小會買咁多架 所以要影相留念 哈
呢日未完架 ^^


text:
李光洙喺《魚男突變》中全程見唔到樣,導演話揀佢做係因為佢夠高,戴埋個魚頭更加突出.
娛樂偵訊
重量級頭套遮樣扮魚 李光洙演技大爆發
韓國綜藝節目《 Running Man》喺亞洲大受歡迎,七位主持嘅人氣比起好多韓星有過之而無不及,賺咗知名度之後,做番老本行立即事半功倍!
喺節目入面嘅李光洙以搞笑形象而為人所熟悉,不過做演員就唔係講笑,屢獲好評!喺新戲《魚男突變》入面,李光洙變身廢青,基因突變成為半人半魚,成套戲幾乎無出過樣,咁先有挑戰性:「其實我都係拍完先知,原來見樣嘅戲份係咁少!」
戴頭套呼吸困難
電影海報中有一隻魚頭人身嘅怪物喺魚缸入面,被放置喺馬路中心,感覺上好似好荒謬,其實正正係戲中想帶出現實社會嘅扭曲.飾演主角「魚男」嘅係首次擔正電影嘅李光洙,不過可以見到佢個樣嘅戲份,只係得兩幕!「雖然成套戲都見唔到我個樣,不過睇完嘅觀眾同朋友都話,一睇就知道係我.因為角色嘅行為舉止,包括小動作,行路嘅姿勢等等,加上魚頭係以我嘅輪廓倒模做出嚟,好似個嘴同個鼻,都有我嘅特徵.」呢個頭套一啲都唔簡單,有 8公斤重,戴得耐會令膊頭負荷過重,呼吸都有困難,要用氧氣筒!光洙每日都要俾其他演員早到片場化妝,而且一化咗就除唔到,大家見到佢咁辛苦,都特別照顧佢:「拍過咁多節目,從未試過咁多人關心我,真係好!」導演權五光仲話「朴寶英都有餵他吃飯!」
整容都要做人
《魚男突變》早前參與《香港國際電影節》,李光洙亦有來港出席首映,喺紅地氈上大受歡迎.而家嘅光洙人氣爆紅,不過喺娛樂圈際遇好難講,就好似戲中嘅魚男人樣,一時係人人愛戴嘅吉祥物,一時係受人唾罵嘅怪物,光洙都有危機意識:「角色其實同藝人嘅情況好相似,我都好有共鳴,不過好好彩,我暫時都受到大家嘅愛戴,好感恩!」魚男被家人及朋友出賣,最後佢選擇喺大海生活,呢個選擇真係需要好大勇氣,光洙就話自己做唔到:「呢個角色一直好被動,從來無掌握過自己命運,所以到最後,佢做唯一一次嘅決定,就係決定去大海生活,係佢拿出勇氣做嘅決定,我覺得係 happy ending.不過如果係我,我一定揀做人,就算整容都要做番人!」
《魚男突變》
上映日期: 4月 27日
撰文:關錦雯


text:
黃梓柔( Rachel) 22歲 港大中藥藥劑學系 Yr.4
Rachel 16歲已經出嚟做兼職,好多工種都試過,最難忘嗰份竟然係做豪宅看更!
U花 U草
港大索中醫 戀上強國富貴男
自由行,水貨客攻陷香港令人困擾,「篋神」遍佈港九新界煩到核爆.現就讀港大中藥藥劑學, 22歲嘅黃梓柔( Rachel)本身亦對內地人好有成見,覺得內地人好冇文化,但偏偏要北上廣州實習,更加識到個內地男朋友.
扯斷老鼠脊椎
問她點解會讀中藥呢一科, Rachel直認:「其實讀中藥好悶,不過呢科比較易入,前景又好,所以揀左.」佢話返學做實驗最難忘係騎呢:「有次做實驗為咗要測試隻藥嘅藥性,打咗藥落隻白老鼠之後要監生扯斷佢條脊椎,諗番都幾嘔心.仲有原來我實習嗰間廣東藥學院,之前俾人揭發咗用地溝油製藥!」
雖然 Rachel喺內地體驗超負面,但佢竟然接受一個內地人做佢男朋友:「嗰陣佢公司(男友係浙江大數據控股有限公司總裁)嚟香港搞慈善晚宴,咁啱我受邀做禮儀小姐,結果完咗晚宴之後佢問我拎電話,初初諗住俾 WeChat敷衍吓佢,識落之後發覺佢同其他內地人好唔同.(咁佢同其他內地人有咩唔同?)佢好有禮貌,有文化,有自己思想,有上進心,唔似內地嗰啲土豪富二代……」咁咪天下無敵?


text:
政府對付領展嘅方法,正途,正宗嘅,有兩個.第一,全面國有化領展,政府再度全資擁有領展,交番俾房委會房屋署管理監督管理;第二,如不能國有化,就在領展商場鄰近,開設房委會商場及公共街市,同領展競爭,逼領展減租.除此之外,左丁山笨笨地諗唔到有乜合法嘅光明正大手法嚟對付呢間私人公司.
做唔做得到呢?梗係好難啦,領展市值在1200億元左右,倘若政府真係要回購,必須向立法會申請撥款,消息一出,全世界嘅基金都會在立法會開會辯論之時,大手掃入領展,推高基金單位價格,等定政府出價,到時,回購只會明益外國勢力,損害特區政府財政穩定性,導致聯繫匯率受狙擊,令金管局好唔得閒.任何一個有正常意識嘅行政長官,都唔會為咗領展玩得咁勁呀嗎?癲咗咩.
第二點就係說易行難,公屋屋邨旁邊如有吉地起商場,點解唔起公屋以縮短上樓輪候時間?根本就係唔夠地,冇地,講都嫌嘥氣,即使退一萬步講,真係可以興建新公共商場街市嘞,以房委會食環署過往管理街市嘅效率,根本唔係嗰皮,蝕死公帑未得天光,只會為市民及納稅人製造負資產.
梁振英,林鄭如真正要得民心,好心唔好為領展浪費時間,徒勞無功.如真有千二三億可動用,就應該建設更多公立醫院,培訓更多醫生,護士,改革醫療,引入外國大學訓練嘅醫生為香港人服務.現在香港係人都知有領展唔死得人,唔幫襯領展商場,係自己嘅決定,但有病入醫院就知痛苦,私家醫院日日全院滿座,公立醫院排隊人龍長之又長,公共醫生護士做到有氣冇碇唞,不少醫生有時做36小時一更,主要係每一個專科都唔夠人.梁振英林鄭睇唔到呢啲情況呀?林奮強不時同左丁山講,喺香港,老咗千祈唔好病,聽見呢句話就傷心.高官為何只敢指駡領展,不敢面對醫委會?醫生利益大晒乎?泛民啲議員又係冇鬼用,去領展總部示威就勇猛,去醫委會抗議就冇膽,選佢地出嚟為民請命,都幾可悲,今年9月直選投票,左丁山真係要諗清楚好唔好投俾泛民,故此涂謹申來短訊叫買民主黨獎券,左丁山冇回應.見到佢地咁樣冷待醫療改革,不敢建議引入外來醫生,心都冷晒,佢地去領展嘈喎,根本係本末倒置,輕重不分,公屋居民都未必投票俾佢地呀.


text:
簡直有放監嘅感覺,彷如隔世!自從二年班嘅「唐人街旅行」一役之後,我就被「收監」,踎咗成年,家陣出返嚟啲人都散得七七八八啦,係嘩?唔緊要啦,反正踎緊嗰陣我都慣咗自己同自己講野,就繼續自己同自己講野囉,我強項丫!
自從口水禧幼稚園之後我已經有幾年唔敢做room mom啦,因為一來有家長認咗頭,二來就係責任實在太多,三來我覺得幼稚園嗰年嘅「功德」已經有凸,口水禧小一開始我都係一個星期客串兩日,但唔洗愁做party攪手,特別節日籌呢樣嗰樣丫嘛.當你一個星期投放咗啲時間去學校,又投放啲時間去泳隊,屋企嘢真係要谷埋喺其他時間做,久而久之,有啲嘢會唔記得咗做……例如……睇口水禧嘅功課.係呀,你無睇錯呀,我真係會唔記得睇佢啲功課,其實佢啲進度,我通常都係靠家長日嗰吓聽班主任講㗎咋,好彩托賴到目前三年班為止,條友都重算係班中頭三份一嗰堆,班主任話暫時都唔覺口水禧有啲乜嘢學業上嘅問題要特別注意,咁都無咁驚.
唔負責任嘅我確實真係無成日坐喺佢側邊教佢做功課,嚴格嚟講除咗佢啲project功課之外,其他真係靠佢自己.project起初因為要睇書同上網搵資料,消化咗啲內容之後又要寫返份報告出嚟,對於一個小一小二學生嚟講真係唔容易,寫完重要對住全班同學做報告演講,呢啲唔傍住佢做,真係唔知佢會交啲乜Q比佢先生!學識咗之後,三年班學期尾嘅動物報告,佢已經可以自己一手包辦,由上網或睇書搜集資料,到打字加插圖,格式同參考書目嗰版嘢同報告演講攪掂晒,我睇過吓,初時重以為佢照抄書,後來發現係佢自己寫嘅內容,覺得當初嘅「無心插柳唔記得睇功課」其實都有好處,訓練咗佢自己對自己嘅功課負責,因為個阿媽實在靠唔住,唯有靠自己啦.嗱,呢啲係經過「專人訓練」㗎,屋企嘅小朋友千其唔好亂試,如果係都要試,後果自負㗎!
其實究竟係「貼身監督」好定係「自生自滅」形式去管教仔女功課呢家嘢都要睇下個細路咩質地.質地也,即係除咗天資之外,重有就係要睇下佢會唔會有唔衰得嘅性格.口水禧就係有唔想衰嘅性格,佢會因為見到班中有同學某啲方面叻而自己產生一種同人鬥叻嘅格,自己會搵方法訓練自己,呢樣嘢慳返我好多口水.所以用乜嘢形式都要睇適唔適合個細路嘅性格,啱口水禧嘅未必啱第二個細路,如果我有兩個細路,都有可能一件係「自生自滅」式,另一件可能係「貼身監督攪到我吐血」式嘅方法都唔出奇.
學期初,我地班完全無人願意做room mom,家教會同班主任出晒電郵話學校要佢交人,其中一個家長自告奮勇話佢可以做part time room mom,即係周不時客串吓.事實上,呢個職位係無得客串而係一份正職加副業嘅「苦差」嚟嘅.班中嘅大小二
便 務都關room mom事,係爭在唔洗幫個班主任買M巾㗎咋.你諗吓,連課室嘅洗手梘液都無人願意捐嘅時候,一係就有得班人唔洗手,一係就room mom去買囉.重未計啲漿糊筆呀,party嘢呀,先生生日禮物呀,學校籌款禮物呀,教職員禮物呀嗰啲濕碎事務.結果呢,上面嗰位自告奮勇嘅客串 room mom係完全自動消失lonely day,從來都無現過身嘅.或者係我時運高,見佢唔到.
所以,全個學期,我就係嗰個room mom,唯一嘅阿四room mom.比幼稚園嗰年更慘,嗰年我有個家長幫手,今年,簡直係我空虛我寂寞我凍.(喂,啲八十後呀,九十後呀,唔知呢句嘢係乜就自己google吓啦!)但係我覺得自己大個女咗(咁樣讚自己,我自己都有啲想嘔!),因為縱使個形勢咁險峻,我已經無咗幼稚園嗰年團火啦!大家可能重記得嗰陣我日日鬧啲家長無人性,唔肯嚟幫手,而家嘅我已經進化到可以自己攪掂啲嘢,攪唔掂就……有鬼得佢囉.以前我覺得做唔好啲嘢係天打雷劈嘅事,家吓年紀大,覺得有啲事無得強求嘅,頂!手我就得一對,做得幾多就幾多囉,邊個夠膽投訴我,我就唔Q理佢同佢個細路,係呀,我一直都話我係衰人嚟㗎啦,咁叻咪自己嚟湊仔囉,係咪先?
最突破就係一個由小學開始都無畫畫天份嘅人竟然都可以教畫畫(我啲美勞長期都處於C或D嘅「成就」!),你話係幾咁……誤人子弟呢!睇吓幾時有人夠膽叫我去教needle work(唔好意思,突然諗唔到針X個X係點寫!),咁就真係……真係聽天由命啦……我講嘅係我自己.
小三九歲嘅口水禧,家吓已經非常注重「型」同「瘀」嘅唔同.咩野係型呢?盡量喺學校同學面前表現自己覺得自己強項嘅方面,著著名球隊嘅波衫啦,重要有嗰隊最勁嘅球員個名喺衫上面嗰件啦;小息嘅時候勁打籃球啦,學啲籃球員玩花式啦,效果就見人見智啦;上堂傾計傾到去隔離街兼做啲好誇張嘅表情引同學笑啦,我親眼目擊嘅;交project,測驗卷要做最快交嗰個啦,但得個快字,啲測驗卷一片紅海咁樣,四圍都係先生紅筆嘅圈圈!唉!最重要係佢已經完全唔比我或禧爸送返學或接放學嗰陣攬吓啦,一到學校,佢知我會偷襲佢,佢掛好個書包後就會跋足狂奔,好似後面比鬼追咁.係嘅,我最鍾意就係特登襯最多女同學喺度嗰陣偷襲佢㗎啦,久而久之,佢啲反應同觸角已經比我訓練到差唔多可以去參加奧運啦,如果奧運第時考慮加呢個項目嘅話……
開學初期,佢班中有個男同學成日針對口水禧,由最初嘅收埋口水禧啲嘢,老笠佢啲文具,到後來發展到打口水禧,得閒無事推佢跌落地吓,甚至用粗口鬧佢.由最初佢整唔見口水禧啲嘢,我就電郵佢呀媽問佢個仔有無攞咗我仔啲野返屋企,但好似起唔到阻嚇作用喎.跟住我嘗試過親自去搵個細路睇吓佢咩料,想佢知道佢嘅所作所為我全部都知,原來我個樣都唔夠惡,兇佢唔到,外國大嘅細路唔係好識驚同學嘅家長(正常嚟講啦,如果我爆晒粗衝埋去喊打喊殺又另當別論,成個顛婆咁就係人見到都驚啦),我當然唔可以去兇人地個仔啦,因為如果個細路話比學校或家長知嘅話,我會比警察拉去踎監㗎!咁點算呢?好簡單,電郵個班主任,電郵題目「學校霸凌」,加州一般正常嘅學校都會重視呢樣嘢,尤其啲唔差嘅學校,佢都驚啲細路霸凌霸到出晒名會整衰學校嘅聲譽㗎嘛.
結果,班主任半粒鐘內即覆,話會跟進件事兼報比校長知道.第二日我去學校做嘢嘅時候順便問老師了解吓究竟發生咩事,因為我都想知道究竟會唔會係口水禧都有錯,激嬲同學,人地先會咁樣對佢,又唔見第二個會比人打嘅?但老師話問咗個同學,佢話無原因哋推口水禧落地喎!但佢唔認有講粗口鬧人.老師警告咗佢之後,佢就無再打口水禧啦,但佢走去問口水禧點解要告發佢喎.
ok,事情到呢個地步,我有少少體會.其實一切嘅學校霸凌都係由最初好輕微嘅推撞,語言衝突,甚至係無原因,就係見你前面憎你後面咁樣開始.記得口水禧幼稚園嘅時候,有次小息喊住走入課室搵我,話有三個同學將佢啲生果茶點掉晒落地吓.未話比老師知之前我自己去dick咗嗰三條友入嚟丙,丙完再話咗比佢班主任知,個老師接力再丙.嗰日返屋企嘅途中,口水禧先驚爆話原來嗰三條友掉佢啲生果落地之後,因為當時嘅口水禧除咗識講個stop字之外,英文重係有限公司狀態.於是佢制止唔到啲同學繼續掉佢啲嘢,佢就用水潑人.正當佢潑緊啲同學嘅時候咁啱就比隔離班個老師見到,個八婆無問發生咩事就一野罰咗口水禧企.口水禧入嚟課室搵我嘅時候係已經比個八婆罰完企,含住兩泡眼淚入嚟搵我嘅.聽完我超慶,即刻U turn衝返學校諗住搵個八婆算賬.最後無搵個八婆,我去搵咗口水禧個班主任.我諗佢都知我當時好嬲,結果佢第二日話同嗰個八婆傾過事發經過,個八婆先知罰錯人,但由始至終,個八婆只同班主任道歉,從來無同口水禧道過歉.我頂佢個肺,個死八婆我而家重日日見佢喺學校篤眼篤鼻,我等,等口水禧六年班離開間學校嘅時候就係我還擊之時.
唉,好似拖遠咗少少.我想講嘅係學生嘅霸凌行為通常都係細路仔喺不知不覺形成嘅習慣.起初佢地會以為一齊整蠱個同學係純粹好玩啫,開玩笑啫,其實佢地真係無害人嘅惡意嘅.就好似掉生果嗰三條豆丁,佢地得嗰五,六歲人仔識鬼害人咩,但老師不單止唔阻止佢地,重罰個比人蝦嘅學生,如果我唔出手,口水禧受咗一次,佢就會以為「啊,原來夾埋同學恰人係啱嘅,因為老師會淨係罰比人恰嗰個.」久而久之,佢就會覺得恰同學係無問題嘅,因為佢鍾意就得.我從來都唔會怪恰人嗰個或者嗰班細路,因為我覺得佢地唔知道自己做緊錯事,直至佢地比人罰嘅時候,佢地就會知錯.同學唔知道點解口水禧要告發佢,正正就係佢唔覺得隨便打同學,推人落地呢啲行為有問題囉.所以,我要老師正視呢個問題,因為呢個係佢地嘅責任,我唔係怪獸家長,意見多多,只係我而家都教緊我自己個仔唔好去霸凌同學,無理由比你一件蕃薯幾件蛋散破壞我,所謂學好三年,學壞三日丫嘛.無話要整到個細路比人踢出校或比佢老豆呀媽打餐死咁嚴重,但至少要比個細路知道佢唔可以咁樣蝦蝦霸霸,同埋世界上永遠都會有人惡過佢,例如同學個呀媽.而且而家教我個仔遇到呢啲事唔好啞忍,一定要搵人幫手解決,制止啲人蝦蝦霸霸,因為呀媽唔幫得佢幾耐㗎啦,到佢再大個啲,就要佢自己去解決,到時個個牛高馬大,容乜易打我㗎!噓!
所以,學校霸凌我係絕對唔會辜息嘅,就算唔係我個仔比人霸凌都好,只要我見到有人霸凌同學,我就會去同老師講,等佢去處理.學校霸凌學生就睇件事有幾嚴重啦,太嚴重嘅話,無書讀都要隊佢㗎啦!美國之前有幾單啦,學校誣衊回教學生係恐佈份子,上晒新聞啦.
呢個係做room mom其中一個好重要嘅好處,你去到課室做嘢,個老師想唔理件事都唔得.況且我班得我一個room mom,我劈炮嘅話就無room mom,都咪話唔頭痕.
喺三年班呢年當中,mimi喺2015年10月20號就離開咗我地.傷心梗係難免,但我同禧爸都無諗過mimi嘅離開呢件事對口水禧嘅後座力可以咁大嘅!我哋有時睇電視或喺街見到人地嘅貓,我地都不其然會提起mimi嘅往事,但原來口水禧一直都係心裡面數住每一日係mimi死後嘅第幾日.到而家已經大半年,每當佢自己提起mimi,佢都會按奈不住流眼淚,佢其實係好想忍住嘅,但又忍唔到,見佢不停咁抹眼淚其實比放聲大喊更痛苦.口水禧咁耐都無為mimi嘅死放聲大喊過,你就知道佢忍得幾慘.
我同禧爸都完全無能力去輔導口水禧,因為我自己都唔係好忍得到,於是係舊年嘅一件事之後,我地決定搵專業人仕幫口水禧解困.
mimi賣鹹鴨蛋後有次我地去LA,喺酒店等沖涼之際,口水禧遞咗幾張紙比我睇.佢畫咗隻貓,上面寫住In memory of Mimi.跟手下面係一封佢寫比死後嘅mimi嘅第一封信.內容大約係:「mimi,你好嗎?你而家去咗第二個世界過得好唔好呀? 今日係你死咗之後嘅第X日,你係咪已經有新嘅生命啦?媽媽話生命完咗之後就好似去公園排滑梯咁樣,每人都可以再有機會變另一個新嘅生命,到嗰個生命完結時,又要再去排隊等第二個新嘅生命.我希望你而家嘅新生命好好.對唔住呀,我地都無辦法幫你所以先要將你人道毀滅,我地都唔想架,希望你唔好嬲.」
咁樣內容嘅信自嗰次之後,口水禧每隔一段時間就會再寫,重複咁寫,加上佢睇卡通講忍者嘅內容,學咗啲好禪嘅思想,攪到佢啲信越寫越玄,如果唔知來龍去脈嘅人,睇完可能覺得寫嗰個應該有精神病?!不單止寫信,喺街執到樹枝或乾花又拎返嚟要送比mimi,喺香港食海鮮,食完嘅扇貝殼都要帶返黎美國話送比mimi,情人節卡,美勞手工,母親節卡,聖誕卡冚繃冷都係比mimi嘅,就連學校寫嘅野都係關於mimi,我唔係心理醫生,但我覺得佢呢份思念有少少過火,我唔知道一隻對咗八年嘅寵物離世究竟會幾影響一個細路,唔係驚佢對mimi耿耿於懷,只係有啲擔心佢對親密嘅人或寵物嘅死亡有陰影,令佢將來面對失去至愛嘅時候會睇唔開.於是詢問咗佢個兒科醫生嘅意見,我哋決定先搵學校社工幫手.如果效果唔理想嘅話,再搵醫生.
後來學校安排咗佢每兩個禮拜見一次社工,一共見咗兩個月到學期尾.口水禧完全唔知呢個係我嘅安排,佢以為係學校搵個人嚟同佢傾計.每次社工會帶佢去學校圖書館一邊玩棋一邊傾計,當然啦,話題梗係傾mimi啦.每次口水禧返屋企都會話比我知佢嗰日有見個姨姨,傾咗啲計,佢有喊.有時佢會企喺mimi啲嘢前面沉思,跟住我見到佢會偷偷抹眼淚,跟住好快又走去睇卡通或打機(!?)慢慢落嚟,佢比以前好咗好多,有時難免會眼濕濕,但佢已經接受咗mimi雖然唔喺度,但佢會永遠喺我地心中.
學期尾老師通常都會派返晒學生成年喺學校做過嘅嘢比佢地帶返屋企.打開口水禧嘅嘢,只要係寫作有關嘅,佢全部都寫mimi.有時會唔明,點解一篇都無我同禧爸嘅?唔通父母喺佢心中嘅地位都比唔上一隻貓?答案終於出現喺佢一篇感恩節嘅文章裡面,我哋輸比mimi都應該嘅……
口水禧無兄弟姐妹.Mimi就係佢唯一嘅「手足」,由佢出世陪足佢八年.對於口水禧嚟講,mimi早就唔係一隻貓,而係佢嘅家人,失去一位咁親密嘅「家人」,難怪對佢打擊咁大嘅!禧爸雖然有home office,但返工時間就係返工時間,唔可以成日陪個仔玩.我就更加唔洗講啦,功課都唔記得幫佢睇,根本就無時間成日陪佢睇電視呀,玩呀咁.所以佢嘅伴咪就係mimi囉.如果你問我咁有無後悔無生多個比佢做伴,非常肯定咁講,絕對無,重覺得生一個對於我哋呢個家嚟講係一件好正確嘅事?.(唔多講點解我覺得係正確啦,拖太遠啦!)
至於會唔會再養寵物,我諗係會嘅.但唔會係短期內發生嘅事,起碼都要等口水禧可以好好照顧自己嘅基本嘢先啦,淨係要佢保持張書檯整齊都未掂啦,而家養多隻,真係前世未做過家務咩我!噓!
九歲呢個年紀真係人細鬼大,但重保持住天真同低B嘅元素.淨係睇佢將籃球明星個名寫喺自己個身去參加比賽就已經夠笑死人啦!佢啲教練見到佢呢個「紋身」,真係「開心」到唔知點形容!泳隊中出個咁騎呢嘅人,幾有娛樂嘅成份呀大佬!最有娛樂成份除咗佢呢身嘅造型之外,最好笑係佢覺得咁樣就好型,同埋咁樣就有如同嗰個球星二合為一,人勁我又勁,即係咩呀?咁就無敵囉!問你怕未,唔打得都睇得丫嘛!(你睇佢個y字條尾因為左邊個lin lin而要兜少少彎咁寫落嚟,都咪話唔擺咗心思落去設計架!比下面啦!)其實每次我都好想幫佢題多兩隻字,等佢變成Curry Chicken $30,不過我驚佢會同我反面呀!
好,除咗呢啲濕碎低B嘢之外,最近我仔「單細胞戀愛中」!學期結束前,佢比班主任「煽咗一鑊甘」,叫佢地每個學生寫下覺得自己25歲嗰陣會點樣,會做咩嘢,同邊個結婚,生咗幾多個細路,生活如何等等.正所謂無經驗就係無經驗囉,全部寫晒啲真心話出嚟喎,老師用嚟學校開放日嗰陣貼壁佈比人睇㗎嘛,一個二個瀨晒嘢啦,啲秘密完全「赤裸裸」咁展現大家眼前,最慘係自己老豆阿媽睇到丫嘛,唉!啊!原來你睇中咗阿邊個邊個呀!
自從嗰鑊之後,口水禧就比啲同學笑佢要娶某個泳隊嘅女仔.最慘慘慘慘就係班中有幾個泳隊嘅同學,真係學校笑完去到泳池又笑多鑊,重幾乎比個女仔知埋?,你話屎唔屎丫?正所謂喺度食唔好喺度屙呀嘛,仔!呢鑊嘢真係阿媽都唔識點救你啦!
無論咩逆境中都搵到嘢娛樂自己嘅口水禧雖然日日比同學笑佢,佢唔單止無有怕,重覺得呢個係攞頭頂光環嘅好機會?.食住度水而上嘅佢竟然趁機會「出書」喎!真係虧佢咁都比佢諗到!條友最近睇咗好多本Whimpy kids嘅書,有樣學樣自己整咗套「書」寫自己喺學校同泳隊嘅遭遇.人哋嗰本都係寫初中生日常發生嘅瘀皮嘢,正正就係口水禧家陣做嘅瘀皮嘢而自己重覺得自己型,嗱!佢啲「書」嘅內容好唔好笑呢我就唔敢講,但佢呢個行為呢就絕對好笑兼無人能及㗎啦!其中一本仲叫Crazy in Love?,佢講完個名比我聽之後,我忍笑忍得幾慘呀,眼淚都就快要流咁濟!
不單止寫書呢單嘢,佢而家仲成日會話「第日我要約『呀花姐』(我同禧爸幫個「未來新抱」改咗個名)去街……」呢條友吖,完全忘記我嘅身份係佢阿媽,佢不時喺泳池見到花姐嘅時候,仲即刻同我戚眉戚眼,打晒眼色,好似我係佢啲兄弟幫咁,喂,哥仔,假假哋我話晒都係阿媽,你咁樣,叫我應該點反應好呢?做你兄弟幫好吖,定係做你阿媽好呀唔該?好亂呀!
傳統嚟講,相信有啲家長喺個仔返嚟話佢知同學笑佢鍾意邊個嘅時候就已經一盆冷水兜頭淋,跟住就半鬧半恐嚇咁話「大個先諗呢啲嘢呀你,細路仔,識咩鍾意人吖!咪攪咁多無謂嘢呀我同你講!」今時今日,如果仲用呢招諗住息事寧人嘅話就祝你好運啦.大家回憶吓自己三年班嗰陣係咪已經發生過,或者聽過「呀乜乜鍾意呀乜乜」呢啲事呢?咁當時自己嘅父母如果講上面嗰句嘢係咪真係有效地「熄咗團火」先?係咪即刻就無人再講先?如果你當時心中真係有仰慕呀邊個邊個同學,你聽完你呀媽嗰句「忠言」之後,完全無「逆耳」先?
唔知你係邊個年代嘅人,1985年嗰陣,三年班嘅我呢就唔覺得啲同學會停止啦,基本上都唔敢同父母講呢啲啦,想「漏打」咩!如果完全無得傾同有得聽吓參與吓,我會選擇後者.至少我知個仔諗緊咩,而佢又肯同我講.話晒兄弟幫吖嘛!
咪諗多咗啦,九歲人識嘅所謂「鍾意」係好膚淺架咋,你問口水禧crazy in love 點解,佢淨係識答「咪好鍾意好鍾意囉」.
你再問:「咁你鍾意打機定係約花姐去玩呀?」,佢實答你:「打機」.(反白眼)超!咁你有幾愛呀,衰仔!
唔係完全放縱佢,係要攪清楚佢諗緊乜.再比啲建議佢.我話佢知:「A~你唔好middle school 就去拖人手仔喎,人哋老豆阿媽未必鍾意㗎喎!同學校講你就頭痕啦.起碼high school後啦,揀多陣吖嘛.」「kiss嗰啲嘢大學先好呀,有啲嘢犯法㗎!」然後佢話:「啊!咁讀college先啦.」
我知道,咪傻啦,自己都唔係入大學先拍拖啦!拖得咪拖吓先囉,係咪?呢啲嘢預咗有排傾㗎啦,最緊要唔好封咗我收料條路,佢肯講,我肯聽,有商有量,唔會行錯路.
芝麻開門,幾年前寫落嘅,如今係我兌現自己承諾嘅時候啦.


text:
揪哥上番條斤頭細鱗
2016年9月11日星期日
西水超渡日
分到嘅兩斤魚穫,四人全日都只釣到十斤咋……
話説哩排有一則新聞講非法方生而引至大量沙水魚龜死亡,放生地點就係上年咁上下時間同揪哥,處長扒釣嘅地方——汀九一帶,嗰次離遠見同一隻放生船放咗唔少魚,但唔知係咪淡水魚.今次放生變殺生事件,反映舉辦團體嘅無知同無情,更甚者係唔止係單一事情.
釣到嘅一啲魚種
見上次入秋後釣況都唔錯,今個星期六處長又吹雞出戰,但今次只出一艇,有處長,揪哥,果頭同我,揪哥負責買魚餌,只買在斤零生蝦同一磚南極蝦.九點度大家就齊集青龍頭碼頭上船,今日係梁生揸船.先向南而行去到老鼠樂園遠處長堤作為第一釣點,大家紛紛勾蝦落絲,但只有零星魚訊,我只釣到鱲仔,火點,石狗,牛揪.直至中午十二點,揪哥突然緊張起嚟,見支竿嘅彎度,條魚有啲力水,最終上水,係條斤頭細鱗,Bingo!
揪哥上番條斤頭細鱗
揪哥上番條斤頭細鱗
但上玩哩條較大嘅魚之後,只得魚仔上吓.梁生就駛返過青馬橋去返青龍頭一帶作釣,但仍然無大魚釣到,所以梁生駛近青山公路淺水處釣吓魚仔.一到步見唔少大陸垃圾,大家落絲一試,立刻有魚咬,但覺只係魚仔.收絲上嚟係鱲仔,釘公之類嘅魚仔為主,我就換上三鈎仕掛對付,大家都上唔少哩類魚仔,因蝦已用盡,大家主力用南極蝦,咁反而仲殺食.我估因為用仕掛,細鈎上有一啲紅色膠帶,特別吸收雞泡,仲有另一種有毒嘅魚仔——老虎魚,釣咗成打上嚟,最初我仲小心奕奕用個尖咀鉗攞番個鈎就放番條魚,到唯有我先釣到哩種魚又連續釣得五六條後就把幾火,所以之後一釣到就用較剪剪哂啲有毒嘅刺同個嘴先放番落水.其後諗點解只得我釣到老虎魚呢,估計係個仕掛鈎上嘅紅色膠帶問題,剪除咗就得係再無釣到老虎魚囉.
今次我専釣毒魚……(⇀‸↼‶)
最後到5pm大家就上岸,因無大魚,所以連魚穫大合照都無影,各自分咗一啲魚就去咗傅記食個下午茶,之後各自歸家.
全日航行track,逆時針而行
標籤: 金美爆釣團
訂閱: 發佈留言 ( Atom )


text:
8點就過到BMW另一個鋪位化妝,要落地牢,小雯已經等緊我喇!首先幫我搽補濕同埋敷眼,應該係安瓶,不過冇收我錢!所以我自己帶去嗰三支都冇用到!跟住修眉﹑搽指甲油同捲頭髮,我見佢啲化妝品都有Anna Sui同Shu Uemura,不過粉底唔知咩牌子,底妝我覺得貼過FB,同埋眼紋都少咗,唔知係咪佢啲安瓶真係勁啲!佢話出面冇得賣架!
但係化眼妝有啲驚,因為好多blog友話小雯化到對眼好腫,所以我叫佢化濃啲對眼都ok,但佢話婚紗造型會化淡啲,之後晚裝先加深,佢幫我痴咗兩對假眼睫毛同埋畫咗勁粗眼線,所以我帶去對濃密誇張款假眼睫毛都冇用到,但係佢痴假眼睫毛痴得唔夠翹,同埋我發覺佢搽eye shadow只搽眼尾位,眼頭完全冇搽,我諗化到眼腫應該係呢個原因,我本身雙眼皮已經唔係好深,但係佢話影相ok嘅,咁我又即管信佢,後尾就發覺“賴嘢”!!
之前有blog友話要帶乳貼去,因為全部衫都有墊,唔須要用girdle,咁我諗住有nu bra就唔洗乳貼啦,點知小雯話nu bra都唔洗用!oh...咁我就同小雯坦誠相見咗5次喇!!其實大家女仔都唔係好尷尬啫,佢都見慣啦!不過嚟緊去台灣影相嘅朋友就最好買定乳貼啦!! 小雯會諗定邊件衫襯咩造型﹑邊個造型襯邊個景,我冇比過意見,不過覺得襯得幾好!
好似變咗單眼皮咁!但係佢親手造嘅小禮帽幾靚!
放一邊頭髮,好似FB個造型!不過好似Bonny整得靚啲!
呢個就係小雯喇,牛牛都要set頭架!
侍應款西裝褸加自備背心豬腸呔
原本係100%侍應look!!所以冇要原裝bow tie同腰封!
開咗閃光燈,牛牛件西裝褸反晒光,好樣衰!
因為冇落雨,所以第一站就去陽明山,影硫磺湖﹑火山噴氣口﹑瀑布﹑竹林.其實佢哋比你自己帶相機影架,不過因為冇地方擺,袋落褲袋又會突起唔好睇,所以我哋淨係轉造型嘅時候影咋!!
第二站去海芋園,有海芋﹑薰衣草﹑楓樹同小黃花.要比入場費 nt$100@,我哋5個人total nt$500,我覺得幾抵,因為nt$500可以ordar同等價值嘅食物,又有室內可以坐定定轉妝,仲有“救命暖爐”添!如果唔係我可能已經凍到唔識郁喇!
第二個造型勁台灣feel,我唔係好中意,不過咩都試吓啦,最多揀少啲相!小雯幫我加咗粉紅色eye shadow,比之前好少少,雙眼皮出番少少!***見唔見到後面啲叔叔嬸嬸著幾多衫!我就得條毛~~
呢個海芋園應該喺好北面,一路開車上去越來越大雨,一落車已經勁凍,同車上嘅暖氣起碼相差15度!加上淋濕咗又凍多幾度,我真係有啲佩服自己咁勇敢,哈哈! 影完相竟然有熱辣辣雞湯同12款饅頭,太好喇!!因為比咗入場費囉!
因為環境咁“舒適”,所以我哋轉埋第三個造型先離開,但係 toilet 好濕,好彩佢哋有準備帳蓬比我換衫!好似要租佢哋嘅車先有,如果自己租車去就平啲,不過好似冇咁方便囉!
仲有助手小J做看更添!
第三套係紫色晚裝,小雯想幫我加淺紫色eye shadow,我 request用深紫色,因為實在唔放心個個 look都眼腫腫未瞓醒咁,補完裝之後即刻“叮”一聲,精靈眼仔番晒嚟!!始終深紫色至係我最愛!攪掂第三個造型又出發喇!
請看下篇......


text:
( 3-MAR-2016 WED )
今朝又見到陽光 實在太開心喇 ~
早餐食奶醬多 食完又嘆下報紙打陣機 成個男人咁 哈哈 ~
快快手做埋個 report 了咗心事就可以繼續 load 相 ~~~~
醫院姑娘打黎叫我地今晚去揀氧氣機 因為媽咪想快 d 出院喎 咁早揀早出院 不過我同家姐今晚都唔會探媽咪囉 如果佢日日郁多 d 係因為想快 d 出院 我今晚一定黎 但叫我特登今晚黎揀機就可以快 d 出院 我就一定唔會黎囉 我真係唔明 佢由轉靈實開始已經甩咗貓鬚 依家反而要一路帶住貓鬚 寧願帶住貓鬚都唔願郁 我真係無嘢好講 ~~~~
之後媽咪打黎話出院 但仲要揀氧氣機 但我話明聽晚先黎揀架 我心諗 唔好諗住因為妳想快 d 出院 我今晚會黎囉 我做到咁 係妳自己攞黎架 ~~~~
Lunch 食什丸烏冬 覺得好好味呀 食完之後好開心呢 ~~
好嘢 又 hea 等放工 里奧大人今日請咗半日假去睇牙醫 因為蛀牙太犀利 要杜牙根 最搞嘢係醫生唔講價錢就叫佢即刻做 咁一定唔會啦 之後醫生先講杜牙根 加埋牙套同補牙要 $5,000 同埋要睇多 3 次喎 咁都做啦 都唔拖喇 ~
放工去教會拎測試表做功課 咁啱見到牧師 牧師問媽咪咩情況 我話已經入咗個幾月醫院喇 牧師好愕然 以為咩咁大件事住個幾月醫院 咁我話媽咪咁咁咁囉 牧師話老人家要人氹 我話我咩都做過哂 次次探佢佢都係瞓 心肺腎唔好又唔郁 懶到出汁 之後牧師好無奈話要做都做咗 佢唔聽真係無辦法 咁牧師再問我醫院探病時間 再搵多個婆婆一齊探佢呢 大家係老人家 應該會放開個心講嘢呢 ~
其實我自己都好感恩 媽咪入院咁耐 我心情就唔好咁耐 唔係因為媽咪身體有事 而係次次探完佢 我個人就好似顛咗咁 關心妳妳唔珍惜 仲要作對 係咪咁衰格先 ?! 好在 mi 同冰姑成日安慰我 基本上我都唔係咁想講媽咪 d 衰格嘢 但真係令我好火滾 我唔搵人傾 我真係會顛 無理由佢入院反而係我激到心口痛家嘛 同埋我可能 AQ EQ 乜 Q 都無啦 好容易激動 所以好多人都叫我不如唔好探佢 但唔探又心掛掛 之後我都激鬼氣 唔再晚晚探啦 講真 我唔探佢果晚 我心情真係好好架喎 ~~~~
咁啱 CC 今日又問我媽咪點 我話咁咁咁 佢都話老人家要氹 之後我話媽咪咁咁咁 就算妳話我冷血 我都係咁話佢架喇 事實如此 佢之後都話又會咁嘅 ?! 同埋我話下次媽咪入靈實 真係叫婆婆探下佢 等佢知道醫院係幾咁隔涉 ~~~~
我認我係衰女架 成日咁話媽咪 但我真係覺得佢好過份 我由上年 6月開始擔心到佢依家 真係好多時都瞓得唔好 我真係要做嘅嘢真係做哂 我個心好攰 仍都覺得再做都係多餘 同埋我開始覺得佢好煩 好多嘢妳自己唔珍惜 我就唔會再花氣力去做架喇 ~
番到屋企都 6 點 15 分 咁去食嘢喇 因為今晚想去徑步 ~
里奧大人話食拉麵 咁又去大阪王將啦 我呢期都幾鍾意去呢間 不過去多幾次都要停下架喇 唔係就好悶 因為我來來去去都係食果 d 嘻嘻 ~~~~
食完就即番屋企熨 2 機衫 熨到差唔多 8 點就停喇 因為要去徑步呢 ~
正想出門口 婆婆打黎問媽咪點 我又話無嘢啦 之後佢問我係咪尋日番黎 又話家姐話我去 4 日旅行 咁我話係囉 又問我幾點番黎 真係痴線 幾點番黎又點呀 ?!?! 係咪一落車就要飛去探媽咪呀 ?! 定係妳覺得我地講緊大話呀 ?! 其實我覺得真係唔探咪唔探囉 我都唔想呃佢 但就因為我一唔探 佢就係咁比比家姐 由 5 點半打到 8 點 打到家姐聽為止 真係痴痴地 妳認為 5 點半家姐已經到咗醫院 ?! 大佬 探病時間係 6 點開始 5 點半打黎做乜 Q 呀 ?! 所以媽咪一入醫院 我就覺得佢地兩個係最煩架 ~~~~
我頭先無着外套嘛 咁里奧大人已經問咗幾次我凍唔凍 但我真係唔凍 咁落到平台 我就真係覺得好鬼凍喇 但唔想再上番屋企拎外套 所以照去徑步 徑咗半個鐘 之後里奧大人話頭先見所有人都着外套 得我無着 好驚我甲狀腺翻發會成日覺得熱 咁我話我頭先係覺得好鬼凍架 所以急步跑咗兩個圈先無咁凍咋 哈哈 ~~~~
沖埋涼就熨埋衫 再做埋測試表就休息喇 11 點唔夠就瞓 lu ~


text:
辣蘿蔔
花生
傳統北京烤填鴨 ( 三食 ) ( $468 全隻 )
醬料 ( 沙糖 / 黃麵醬 / 新鮮蒜蓉 / 青瓜絲 / 蔥絲 )
薄餅 - 總共有 4 籠 每籠 5 塊
片皮鴨三食 之 一食 ( 片胸皮 ) - 食之前有人教妳點食架 呢 d 係點沙糖食 入口即溶 超正
片皮鴨三食 之 一食 ( 胸肉 ) - 包蒜蓉食 d 蒜蓉超新鮮 超辣呀
片皮鴨三食 之 一食 ( 鴨腿肉 ) - 皮連肉再包甜醬同青瓜絲 蔥絲一齊食 口感超正 同埋真係好好味呀
片皮鴨三食 之 二食 ( 生菜片鴨崧 ) -唔知係咪已經飽飽地 所以覺得味道一般 無咩特別
片皮鴨三食 之 三食 ( 紹菜豆腐鴨骨湯 ) - 好羶囉 我要勁落胡椒粉先飲到
籠仔糯米蒸腩排 ( $198 ) - 糯米口感唔似糯口 入面嘅腩排好林 不過 $198 真係貴咗 d 囉 唔啱我呢 d 草根食呀
生炒豬油渣菜心 ( $ 115 ) -賣相同我炒嘅差唔多咁嘅 不過 d 豬油渣又幾好味喎 食咗一件咁多啦 因為好肥架
瑤柱豉油皇炒麵 ( $128 ) -呢個麵真係無咩特別囉 個個都食到飽 所以家姐要打包呢個麵呢
五娘液雪糕 ( $38 ) - 聞落好勁酒味 但食落就好濃朱古力味 正呀
青檸雪葩 ( $38 ) - 超酸呀 食完咁肥膩嘅嘢 當堂無咁漏咁呀
( 14-oct-2011 fri )
Happy Friday 喇 今次去另一間食早餐 早餐未到 就見到隻超小強喺枱邊行 我即刻用裝調味料嘅碟壓住佢 仲諗住慢慢嘆 不過就一路食一路周圍望囉 好驚又再有小強嘛 食都食得唔安樂 ~
菇場一時時忙啦 但朝早 d 時間就易過好多呢 ~
晏晝食脆麥片 因為今晚食片皮鴨太 heavy 咁我早餐又食得飽 晏晝唔想食到咁飽囉 ~
會計部同事比阿 Head 鬧到喊 佢唔係第一個啦 有個間唔中都見佢喊 其實大家一場同事 唔需要鬧到人喊囉 但老闆鬧又唔同 因為去到老闆度嘅話 應該就係好大獲囉 ~
今晚我同媽咪 糟糟去慶祝家姐生日 糟糟接埋家姐放工 所以我放工都要即走喇 去媽咪屋企等阿糟糟車我地去 Shatin 18 呀 ~
依間食片皮鴨好出名 其實之前想去架喇 不過要做手術 所以無去到囉 估唔到今次家姐生日 佢又 book 到位 之前我 book 星期六要等 1 個月架 真係有 mood 等到無 mood 呢 ~
食到差唔多 9 點就走喇 今晚家姐請食飯喎 不過點比番佢 佢都唔會要 咁下次請佢食番幾餐好過 ~
番到屋企見到里奧大人啱啱食完 KFC 我次次唔同佢食飯 佢唔係 KFC 就係 M 記 話最緊要快喎 ~


text:
覆盆子酒 - 未試 但報導話對女性身體有好處 搵日試下先
黑芝麻糕 - 買咗 2 包 好快食哂 好香芝麻味 口感好得意
越南魚露 ( 60度 ) / 勁辣椒油
辣腐乳 / 豆豉蒜蓉醬
( 26-oct-2012 fri )
終於又 happy friday 喇 但不斷提醒自己 聽日要返回現實係要番工呢 woo 放咗 4 星期 off 好感受到星期六番同唔番嘅心情呀 唔駛番真係開心好多 哈 ~
早餐食火腿吞拿魚治烘底 我記得以前食吞拿魚治 d 吞拿魚入面好似有 d 洋蔥碎之類嘅嘢 好味之餘又好咬口 依家係一pat 咁嘅 同埋好腥 ~
菇場唔忙 靜到有 d 頭痛添呀 好在私事忙 時間都過得好快 ~
又 lunch box 喇 同事估唔到個 lunch box 係我 因為我好小帶媽咪飯 同埋 d 餸同自己煮開嘅唔同呢 佢地話我多數炒飯 or 意粉 ~
放工約咗家姐去惠康 順便拎 d 柑桔蜜同喉糖比佢 一齊行超市最好 幫手計下數 我數字白痴 薯片 $14.5/筒 買二送一 萬寧 $18.9 / 2 筒 我居然話買買二送一平 d 家姐計埋條數出黎 我都話買 3 筒抵 d 家姐話唔想再講 有 d 頭暈 ~
佢真係好鍾意食文記煎釀三寶 好記得我旅行番黎果晚 我叫佢唔駛去我屋企餵魚 佢話無問題 我話唔駛啦 滕黎滕去 佢都話無問題 咁我話真係唔駛架喇 佢好無奈咁 "哦"一聲 之後佢講番 話好期待果晚黎餵魚 因為佢特登等最後呢日去買文記魚蛋食喎 點知無得買黎食好慘 痴鬼線 咁尋晚又陪佢食囉 樣樣新鮮炸起呀 超感恩 ~
7 點半里奧大人仲喺大陸 所以打黎叫我食先 反正有時間 我陪埋家姐等車 之後我行書局 里奧大人又話走得 好在頭先解凍咗雞翼 唔係又要出去食架喇 ~
是日懶餐 - 黑椒蜜糖雞翼 + 北海道味噌豬骨湯出前一丁
黑椒蜜糖雞翼 - 個皮仲係唔夠脆 最衰自己唔記得焗之前掃油喺雞翼面啦 ~
北海道味噌豬骨湯出前一丁 - 湯底都幾濃味 啱我 ~
里奧大人差唔多 9 點番到屋企 食完洗埋碗都已經 9 點 45 分 沖完涼就熨 2 機衫 好彩里奧大人幫手熨 1 機 唔駛我咁攰 但又唔想分開 2 次熨 我唔鍾意 d 嘢做 d 唔做 d 心掛掛仲煩 ~


text:
( 6-sep-2012 thu )
早餐食腸粉 再飲埋杯咖啡 熱到我呢 ~
菇場忙咗一個鐘就 hea 啦 不過一望電腦又好快 12 點 再叮埋飯 好快就 12 點半喇 依家好多時都帶 lunch box 因為驚晏晝落雨呀 出街好煩架 ~
放工去旺角拎 $100 百佳 coupon 搭地鐵原來去油麻地係總站 點知自己佐敦落車 過咗對面線 好在望一望 原來係去唔到油麻地 原來我係唔駛落車 因為油麻地係總站 暈 ~
去到跟指示 人地 7 點收工 我 6 點半仲喺條街度搵 最後都係打比佢地 好在家樂果邊都熟咋 唔係慘喇 因為佢叫我 "捐入商場行快 d 見到地產就屈入去 再行去左手邊過對面就係架喇" 當我唔熟個環境 再加上佢咁講 我肯定暈都似 ~
拎完再周圍望行認下路 原來係可以行一條直路 途經美味棧 買咗 2 pack 午餐肉就走人 再去信和買金罐牛油同芝士就搭 van 仔番屋企喇 ~
7 點幾打比里奧大人 佢話走喇 咁我話等埋佢一齊食飯 佢收線之後再打黎問我知唔知佢喺大陸 我梗知啦 我反正唔太餓 可以等到嘛 ~
一落 van 仔行幾步 見到教友 ivy 過馬路 仲諗住嚇唔嚇佢 但佢已經見到我喇 真係搞笑 我好小呢個時間出現家嘛 咁都撞到 真係唔好做衰嘢呀 哈哈 ~
里奧大人想食排骨炒麵 所以去叙苑開餐 8 點半落樓 到咗無耐里奧大人又到喇 ~
食完去書局買書 今次特登去買 "騎呢.weak 7.搞大咗" 因為我覺得佢地發放好多正能量 講嘢又搞笑 其實之前都買咗佢本 "騎呢.weak 7.拍拍拖" 又係好搞笑 再之前就買咗本焗曲奇嘅食譜 最近呢兩次就係跟住焗 口感同味道真係正好呢 ~


text:
2015年2月2日 星期一
蠔油薯仔燜雞 + 蒜蓉炒豆苗 ( 2-FEB-2015 禁 )
( 2-FEB-2015 MON )
眨眼又二月 lu 好快就農曆新年呢 ~
今朝里奧大人 10 點去葵興見客 所以又陪我食早餐 開心開心 ~
番到菇場忙啦 諗住做哂 d 嘢就 hea 點知又要做 report 龍王無啦啦 lock 咗個 file 搞咗好耐 所以搵 8 卦求救 之後叫龍 unlock file 又問我 unlock d 咩 搞黎搞去 佢話 unlock 過再比我 頂佢啦 嘥哂我 d 時間 半個鐘我可以 check 好多嘢架喇 最痴線係話驚我整亂佢 report 都痴線嘅 做咗咁耐都係咁啦 咁驚唔好叫我做啦 ~
食埋 lunch box 就去一田買辣雞醬 買開嘅牌又無貨 所以試下第隻牌子先 再買多 2 支燒汁就走喇 ~
仍然做 report 之後家姐打黎話團購 JNC 咁我話聽日先幫佢團 家姐好驚訝話做咩唔依家團呀 ?! 我話 " 大嫂 妳估我真係全職上網唔駛做咩 依家今時唔同往日啦 同埋西瓜喺度呀 呢 d 好邪家嘛 一陣團嘅時候佢搵我就樣衰啦 " ~
放工未做完架 留番聽日做 ~
去價真棧買金莎
$174/3盒
After Eight $26 一條 勁抵呀 所以一定要買黎同家姐 share 食 家姐問我有幾多塊 我話寫咗 400g 無講幾多塊 之後佢又問 我話麥提莎有無講話幾多粒丫 ?!?!?! 之後無再問 哈
今晚唔駛買餸 煮到一半 里奧大人 7 點幾打黎話喺油麻地比完嘢個客 依家番緊黎 咁我都等埋佢一齊食 lu ~
一路食飯一路同里奧大人講龍王 unlock file d 嘢呀 之後我話好唔開心呀 我好小同佢講咁多次好唔開心架 因為我唔想比負能量佢呢 但今晚真係忍唔住囉 ~
是日晚餐 - 蠔油薯仔燜雞 + 蒜蓉炒豆苗
蠔油薯仔燜雞 - 尋晚食剩半隻雞 加埋之前買咗薯仔要食架喇 所以就煮呢個餸 ~
蒜蓉炒豆苗 - 星期日買定 我次次炒豆苗 里奧大人都話好難咬 唔知係咪生 但我話炒咗好耐喎 唔知係咪老就真 是鬼但啦 反正菜可以生食 嘩哈哈 ~
搞掂哂都 9 點 我話唔開心呀 唔想去徑步 所以里奧大人陪我去 Taste 睇嘢食 睇嘢食就最開心呢 ~
沖埋涼 睇埋 " 心計 " 就瞓喇 其實 11 點未夠 不過今日全日對住 d 數字 對眼超級勁攰 所以都瞓到呢 ~
標籤: 肥在家煮食篇
訂閱: 張貼留言 (Atom)


text:
今次分享一下我平時點整粥仔俾承熹食, 俾自己作記錄時, 又當係分享一下心得!
煲粥仔我係用飛利浦呢個迷理飯煲! 買呢個飯煲時我係無諗過要用黎煲粥仔, 只係貪佢夠的骰, 煮到三至四人飯, 啱晒我地兩公婆既份量 (返到香港唔似住杜拜咁有咁大地方, 所以乜都要以迷你慳位為主)
呢個飯煲公價大約港紙四百幾, 比起一般小型飯煲係貴少少, 但因為我見佢個內膽既質料好似幾靚, 所以我最後揀呢款! (好彩當時買左呢款, 依家煲粥先咁方便)
之前係bb展都見到飛利浦擺Booth, 佢地都有Sell呢個飯煲!
我鐘意呢個飯煲係佢有快速煮飯, 有時我唔記得煲飯, 襟兩下"快煮"大約等四個幾字就會煮好, 啲飯都OK, 唔會唔好食! 而且佢有timer, 你可以預較時間煲飯/粥; 又有煲粥制, 襟煲粥制大約半殼米只需半小時就OK!
我平時就會叫工人十點煲定或者自己七點起身餵第一餐奶時就煲定, 然後由得佢keep warm (因為一日食兩餐粥仔, 咁就唔洗成日翻熱咁麻煩), 煲出黎既粥就好夠綿, 又唔會太多水剩, 杰杰地啱晒餵BB食!
另一款要介紹既又係飛利浦既迷你blender(我諗好多媽咪都有用), 初初見BB展有得賣但無買到, 因為大少話我地已經有blender, 唔好再重覆買! (但佢係講緊我搓麵包個部Kenwood!!!!!!)
我地個部攪伴機大部到爆, 如果要日日都攞出黎用, 咁真係直情唔洗收埋, 一直長擺... 但依家屋企仲邊有咁多位, 所以最後我都唔理佢, 自己走去買左呢部! (買完之後佢又讚好, 話真係又幾方便, 唔阻定)
一套有五個配件: 榨汁用既樽+兩個膠杯
再配兩個刀頭: 三片刀for 乾 (nuts, 芝麻, 黑糊椒, 米等) , 四片刀for 濕 (所有肉類, 瓜類, 蒜頭薑等, 薑真係可以blend到變蓉, 攞黎炒飯最正!) 其實乜都blend得咁濟~
將個刀頭扭落個膠樽到, 扭實佢就OK
然後套落個主機到, 襟橙色個粒制, 佢無度數分, 一襟就轉, 一放手就停... 一般襟十秒內乜都爛晒!
我最鐘意佢既設計有埋膠蓋, blend完啲食乜可以直接儲存係個膠樽到, 放入雪櫃! (不過如果經常要用黎blend唔同野就未必啱用)
我平時blend完啲菜蓉/南瓜蓉/魚蓉一日食唔晒我就會蓋實佢放雪櫃
到要食既時候就分別'拔'出黎, 再將熱粥撈埋落去, 兩樣撈埋一齊就啱啱好唔辣咀, 可以俾BB食!
就係咁, 一碗粥好容易就整好啦!!!!!!
你睇承熹個樣... 幾心急!! 因為我影左幾張先OK, 佢個樣話我知已經等唔切啦!!!!!
放一段承熹之前食粥仔既video俾大家睇, 佢好鬼多動作!


text:
提到轉化糖漿,大家即時諗到咩呢?梗係廣式月餅哩!其實除咗整月餅之外,原來都仲有好多用途㗎!
一般用嘅白糖,黃糖同黑糖都係蔗糖嘅一種,喺甘蔗度提煉出嚟,屬於雙醣 (Disaccharide),即由兩個單醣 (Monosaccharide) 份子所組合而成.喺煮糖漿嘅時候,若果經常攪拌的話,就會不斷將空氣拌入,會做成反砂現象,情況就如製作反砂芋頭時嘅炒糖步驟相同,糖漿就會煮唔成!所以煮糖漿時只可以不時搖晃煲身,使糖漿均勻受熱,切忌攪拌.若果喺煮糖漿嘅時候加入天然果酸一齊煮,經過化學反應,雙醣就會還原轉化成兩個單醣份子,即果糖同葡萄糖,咁樣就唔會再有結晶情況出現,所以轉化糖又會叫做還原糖.
轉化糖漿除咗不會結晶反砂之外,仲可以令到成品質地柔軟,唔易變得乾硬,情況同用金黃糖漿一樣,如果屋企有罐「金獅糖漿」的話,不妨睇一睇個成份,其中一樣係 partially inverted sugar syrup,即部份轉化糖漿.除以上效果之外,轉化糖漿有天然防腐功效,用佢嚟製作嘅食品存放時間可以比較長一啲.轉化糖漿可長時間存放,而且越放得耐就越香醇,存放一年後就成為所謂嘅 “老漿”,風味變得更加香甜味濃,做出嚟嘅月餅味道就會更加香,餅皮更加軟熟濕潤.
好喇,講咗咁耐,上完一輪化學課,究竟我做乜會整轉化糖漿呢?準備整月餅?當然,我唔排除有咁嘅可能性,反正就快又到中秋,但最重要係,轉化糖漿可以用嚟代替蜂蜜及金黃糖漿使用.因為屋企現有嘅蜜糖都係比較高檔及顏色較深,唔多適合烘焙用,不但會令成品顏色加深,而且蜜糖遇到高溫就會破壞其營養價值,咁就浪費兼嘥料啦!有買過「金獅糖漿」嘅朋友都應該知道,價錢絕對唔平,但自家製作轉化糖漿的話就慳皮好多喇,檸檬,水同砂糖,貴得去邊呢!
材料:
糖 500 克
水 180 毫升
檸檬汁 45 毫升
- 糖同水放入煲內,用中慢火煮至糖溶.
- 加入檸檬汁,繼續中慢火煮至淺啡色.
- 當糖漿煮至 108 – 110 ℃ 時就可以熄火.
- 趁熱將糖漿倒入已經過消毒嘅玻璃樽內,密封存放於陰涼地方.
- 至少放一個月後就可以使用.
哈哈,我搵到個陳年古董樽俾大家睇呀!
Notes:
- 煮糖漿時以不超過 115 ℃ 為合,否則冷卻後就會太稠身甚至變硬.
- 天然果酸來源,除檸檬外,亦可用青檸或菠蘿.
- 煮糖漿時會不時濺到煲邊較高位置,可用掃蘸少少水掃過該位置,將糖份溶解再流番入熱糖漿
內,避免因長時間加熱水份蒸發而燒焦.


text:
我一坐低,menu都唔使check就叫左句:「服務員,來一客椒鹽九肚魚.」大家有無留意,椒鹽九肚魚一般黎講呢,都會好似好九唔搭八咁跟碟醋.Admin有個極度簡化嘅觀念,就係跟得醋嘅野呢,我都會試下夾意大利紅酒睇下得唔得嘅.今次我就帶左支Caiarossa嘅Pergolaia2006去會一會佢.
得罪講句,假若天氣再熱多少少,例如話上到三十三度左右丫,Admin係屋企呢,基本上係唔着衫嘅.除左唔着衫之外,降溫基本上都係得個幾個options嘅啫:飲檳,飲白,飲Rose.今日想講下白酒中嘅一大板塊:whiteBurgundy.
話說識飲admin去左荼毒青少年導人飲酒.小朋友入世未深,又經唔起挑釁,一個個拎住自家水杯排排坐等斟酒,場面實在令人鼓舞.席間有一好奇廢青問曰:「其實呢,啲酒點分靚唔靚?」呢個問題問得非常之好,我亦都好樂意解答呢個問題.
有個friend就話:「咦喂,香檳?士多啤梨?呢個配搭好淫賤喎!」然後佢頭也不回就去chill左支香檳,洗好士多啤梨,跟住見有啲時間就沖個靚涼,梳個靚頭,着起件浴袍,含住支雪茄就周圍同身邊啲囡囡講「How you doin’?」
學誠哥話齋:「做男人唔識飲酒,識唔到好朋友」.飲得酒,同人social,識新朋友呢啲可以話根本無難度丫.當中仲有唔少係英意德法文全部up到兩嘴,拖佢出黎見鄉親父老,完全唔失禮丫!
呢支ChocolateBlock就好似一位亞洲古國嘅女性一樣,剛毅同溫柔,兼而有之.有啲刺激,又有啲神秘.佢或者唔係你隔日就飲嘅housewine,但絕對係一次衝擊你平淡日子嘅新奇偶遇.係飲完最後一滴酒之後,我覺得自己係孤獨嘅,然後我頭也不回又去尋找下一個偶遇.
82年Lafite固然係一支好酒,但係絕對唔代表世界上無其他好酒,更加唔係驗證好酒嘅唯一標準.可能好多人都聽過,ChLafite係屬於「五大酒莊」之一.所謂「五大酒莊」,係指ChLafite,ChLatour,ChMargaux,ChMouton以及ChHautBrion五支酒.所以最最最基本咁諗,起碼都要知道ChLafite有其他同輩兄弟掛.
為左一圓細個時候嘅夢想,識飲admin決定懷住最少嘅chem知識,問Drgoogle一個埋藏係我內心深處好多年嘅問題:究竟單寧酸係咪即係單寧呀?
好多人夾食物或者煮某啲地方菜式時,會用返當地出嘅酒.煮家男人示範中亦正正用左一支Tuscany區嘅Chianti.呢個做法其實極大機會係正確嘅.好簡單,係悠長歲月嘅演進同埋淘汰之下,既然個種食物,同個種酒,係可以係同一個地方,一齊survive到今時今日,喂,就算唔係天作之合呀,都唔會撞到你要掉低筷子掛!
芝士同紅酒易夾可能好多人都知,但其實好多芝士同白酒或者香檳一樣易夾,甚至好多時係夾得比紅酒更加好.就講芝士火鍋,傳統上多數會用到嘅芝士例如Gruyère或者Emmental,同白酒嘅配合度非常高(當然啦,而我不知道乜乜屋用啲咩芝士嘅……),加上傳統上煮芝士火鍋其實係會加白葡萄酒(一樣啦,而我不知道乜乜屋係點煮嘅……),所以一般我都會揀白酒黎襯芝士火鍋.
為左令tasting更fruitful,好多時候係有一啲主題嘅.今次我去嘅tasting,主題係意大利Chianti名莊CastellodiAma.都唔夠,仲要再fruitful啲,好多時候仲會加埋verticaltasting/horizontaltasting嘅元素.
無杯點飲呀!葡萄酒酒杯要玩呢真係可以玩到好講究.有啲酒杯牌子直頭出到唔同葡萄品種都有一隻專用嘅杯.咁當然,又唔係吓吓要玩到咁大嘅,好似我呢啲凡夫俗子,屋企都係得幾款大路嘅杯嘅啫.不過酒杯嘅形狀,大小,以至材質,都確係對葡萄酒嘅表現有幾明顯嘅影響.


text:
2014年4月19日星期六
復活節
42 則留言:
Happy Easter !回覆刪除回覆
Happy Easter!刪除
個 market 好熱閙呢~回覆刪除
可惜我呢邊無慶祝复活節亦無假放 :|
祝:复活節愉快!回覆
Happy Easter! btw你度d malls有冇Easter裝飾架呢?刪除
咁有冇應節整蛋食?或者扮免男郎?回覆刪除
都好多野睇喎!
喜歡那兩隻紅,綠兔!回覆刪除
第二個高橋男企成日辛苦哂回覆刪除
點呀!仲以為你會儲夠蛋殼整下蛋糕添回覆
一定有休息時間啦佢.刪除
唔儲蛋殼lu,太煩.
個兩個答案都好笑回覆刪除回覆
都唔知係咪真係咁無知.刪除
克羅地亞復活蛋好靚回覆刪除
細細仔果d有無買呀?
我鐘意兔在高處回覆刪除
王子有冇買番隻古力兔呀??回覆刪除
哈哈...唔係妙問....不過一定一定係妙答....回覆
一口size o個d.刪除
那個穿藍綠色裙的女人有點像荷蘭農婦的感覺!回覆刪除
好大隻蛋,好多蛋喎.回覆刪除
整茶葉蛋係好提議.
張相咁細張,尾五至尾十的復活蛋圖案睇唔清楚呀!回覆刪除回覆
係咁架喇. 睇到就睇到, 睇唔到就睇唔到. kakaka刪除
Happy Easter回覆刪除回覆
Happy Easter刪除
HAPPY EASTER~回覆刪除
你地果邊的復活節都幾有氣氛wo
hk除左超市多左朱古力復活蛋之外,都唔覺有咩活動~回覆
復活節都幾重要呢度.刪除
我睇唔到攤檔果d復活蛋係真蛋定係朱古力..回覆刪除
你度天主教咁盛行,但啲人反而唔知復活節係慶祝乜 @-)回覆刪除回覆
都唔知係咪真係咁無知刪除
啲人有乜可能分唔清復活節同聖誕呀, 特登攪笑咋?回覆刪除
D電台節目咁無聊嘅?!!回覆刪除
Altwiener Ostermarkt我有好早去,見唔到幅畫嘅回覆刪除回覆
冇奶油見唔到喎...係咪被復活蛋吸引咗..刪除
Easter market 好有氣氛呢!回覆刪除


text:
其實等嘅時間都係一種成本,最簡單嘅方法係以最低時薪$28計算.當單喺私家診所可以一粒鐘搞掂,咁去急症室嘅成本就係$100+5x$28=$240,仲未計要搭的士去.雖然仲係比私家診所平少少,但係如果計埋喺急症室悶到發瘟咁等多五粒鐘造成嘅精神折磨,根本就一啲著數都冇.事實上,我係喺私家診所越搞越大鑊,都唔知係咪感染到啲抗藥性超級惡菌,所以先去急症室.始終對香港嘅公營醫療比較有信心,就算等耐啲都唔介意.
不過咁,喺急症室等到媽媽叉叉嘅都大有人在.有兩個原本三九唔識七嘅男人,可能因為等得太悶,無啦啦就咁傾起上嚟.喺咁嘅情況,話題當然離唔開急症室服務啦.佢地一致認同,就算冇病都會等到病.佢地又講到如果啲菲傭爭取到居留權,肯定會迫爆急症室.呢樣我又有同感喎,如果單真係成事,急症室絕對係首先淪陷嘅地方!就當日所見,非華裔求診者就佔咗接近兩成.雖然我唔知啲少數族裔佔香港人口嘅確實比例,不過就好肯定冇兩成咁多.聽啲醫生叫名先搞笑,讀到甩甩咳咳,真係懷疑啲少數族裔求診者會唔會聽得明.
最近大狀黨因為幫外傭爭取居留權單,俾人鬧到狗血淋頭.佢地就話係啲政敵抹黑,誇大咗單對香港公共資源造成嘅潛在壓力.班友身嬌肉貴,就算睇病都係去私家醫院,當然唔會知道急症室嘅walk-in clinic係乜世界啦!
雖然等成幾粒鐘真係悶到嘔,不過其實急症室都幾多睇架,我指嘅係人生百態.坐低咗冇幾耐,就見兩三個差人夾住個金毛飛入嚟,跟住又見另外兩三個差人同一個中年女人入埋嚟.原來係家暴事件,個仔喺屋企發神經,阿媽阻止嘅時候發生糾纏,混亂中兩母子都受咗傷.後來有人報警,結果齊齊入急症室驗傷.為免佢地喺急症室再大打出手,嗰兩母子要分開坐,五六個差人分成兩批,分別傍住佢地.
件金毛大約二十歲,一睇就知唔係好人,喺大庭廣眾(包括阿sir面前)不停un身un勢,個格有啲似嗰位淫照事件嘅男主角,不過個樣就差天共地,絕對係樣衰格衰嗰隻!個女人咁啱坐咗喺我附近,所以佢同差人嘅對話都聽得好清楚.原來係兩母子相依為命,阿媽含辛茹苦養大個仔,不過阿仔就好食懶飛,成日打交生事,上差館多過上酒樓.咁都不特止,阿仔仲成日攤大手板攞錢,滿足唔到佢嘅需索就發晒癲咁喺屋企搗亂.阿媽聲淚俱下咁同差人哭訴,話為咗個仔搞到破過產,攞過綜援,唔明點解阿仔會當佢係仇人.難得幾位阿sir又有耐性聽佢講啲不斷重複嘅,仲關懷備至咁加以安慰同輔導,連社工嗰份都做埋.
講講吓,個女人忽然情緒激動起嚟,晒地之餘,仲話要生要死添.一眾阿sir即刻大為緊張,有啲㩒住佢,有啲就安慰佢.事件發展成咁,當然馬上吸引晒候診室所有人嘅目光,只有一個除外.隔冇幾遠嘅阿仔竟然氣定神閒咁同唔知邊個傾電話,對單完全視若無睹!
跟住我就被召咗入醫療室處理傷口,出番嚟已經唔見咗嗰兩母子,應該係輪到佢地驗傷.之後嘅就無從得知,亦冇興趣知.阿仔係人渣當然毫無疑問,不過我亦唔會覺得阿媽好可憐.做咗幾十年人,有一樣已經睇通晒,就係有果必有因!喺呢單裏面,我反而關心公共資源有冇浪費.咁嘅都要搞成幾粒鐘,仲要全程由五六個差人傍實,我就覺得係浪費警力嘞.喺得急症室嘅walk-in clinic等,都係非緊急或者次緊急嘅症,就算再等多一陣都唔會有大問題,我自己就完全唔介意俾佢地兩母子打尖嘞.唔係話要特別優待佢地,我只係覺得唔值得為咗啲咁嘅嘥晒警察嘅時間.
喺香港呢個人權大晒嘅社會,浪費公共資源嘅情況真係無處不在.就以急症室為例,而家只係收一百蚊,以前仲免費添,call白車又唔使錢,有乜可能唔俾人濫用呢?!記得嗰時政府提出急症室要收費,一班為民請命嘅尊貴議員同啲病人權益組織曾經大力反對.佢地話咁會令啲低下階層有病都唔敢去醫院,係草菅人命.呢班友提出嘅理據當然係荒謬絕倫,不過當時又真係有好多人buy喎.點解荒謬絕倫?就等我分析吓啦.
輪街症都要俾錢,反而call白車去急症室就免費,啲人梗係事無大小都直接去急症室啦,咁仲唔係鼓勵濫用?!當然啦,班友絕對唔會同意有濫用嘅情況,因為佢地覺得香港人個個都係好公民.好,又當冇人會濫用.不過班友講到話有人會因為嗰一百蚊而唔去求醫,咁急症室唔收錢,又係咪間接鼓勵啲人有病唔去輪街症,要等到小病變成大病先去急症室呢?!仲有,政府已經講到明有困難嘅人會獲得豁免,都唔知班友仲有乜好嘈!
最後,如果真係有人會為咗慳番一百蚊而攞自己條命做賭注,我只可以奉勸佢地一句:萬般帶不走!
圖片說明:
張相係啱啱拆完線嘅頭頂,因為過份血腥,驚住會引起觀眾不安,所以就用Photoshop搞咗兩.仲有,頭頂出現嘅疑似地中海,其實係縫針之前俾人剃嘅,絕對唔係男人最痛嗰隻!


text:
2011年7月27日星期三
囮物语 - 讀後感(含劇透)
雖然知道西尾係一個狂人, 不過今次主角係我中意既乖乖妹撫子
應該唔會有咩大事情出現
應該係SHOW下撫子點可愛, 點倒追阿良良木
點知完全係預想以外
故事開始用倒序法寫, 係故事去到中後段既事
講述撫子興阿良良木互相撕殺........
你無睇錯, 我無寫錯, 係互殺
真係估佢唔到, 竟然一開波就咁衝擊
之後慢慢睇故事, 仲以為係撫子俾怪異操縱
又或者干脆話, 只係大家玩格鬥GAME等等
但更衝擊係, 的確係互殺
而且仲係撫子既個人意志
估唔到今集完全黑化撫子, 而且係同羽川果種黑化完全唔同層次
撫子黑化到想殺阿良良木, 戰場原, 小忍
故事講述因為之前撫子為解咒而殺蛇
之後被蛇神叫佢贖罪, 並幫神找回身體
蛇神化身成手環附係撫子手臂上
故事原本同之前幾本小說怪異事件都相似
但估唔到原來一齊都只係撫子妄想出黎
蛇神根本一開始就無附身, 手環亦只係同學示好送的普通飾物
所有既妄想, 行動亦只係令自己行動合理化既藉口
起因就在於撫子親眼見到阿良良木, 戰場原放閃光彈
之後就壞掉了
最後, 撫子變成美杜沙, 接近神既怪異
而且差D 可以殺哂, 阿良良木, 小忍
不過戰場原一個電話令佢2個暫時避過一劫
6個月後, 3人(仲有戰場原) 去同撫子決戰
小說無講結局, 但下期好似又講第二D 野
唔知下期會唔會出到結局? 還是最後一本小說先講埋?
阿良艮木就唔擔心, 但最怕撫子之後要永久退場
P.S.: 雖然知道阿良良木歷係妹控, 但估唔到月火都係兄控.....
發佈者: hunter xx 2k 於 下午2:39
標籤: 輕小說
訂閱: 發佈留言 (Atom)


text:
嚟到史圖加特呢個汽車工業嘅重鎮,當然唔可以錯過總部位於斯圖加特嘅平治同埋保時捷車廠.啲兩間車廠都分別係總部附近設有博物館,開放予遊人參觀.保時捷博物館就正正位於保時捷總部對面嘅街角,博物館於2009年落成,外型設計非常破格,總耗資超過十億港元,而你只需要付出8歐羅就可以入內參觀,可謂物超所值!
保時捷博物館嘅建築就好似飛船一樣,除咗地面嘅入口同埋紀念品銷售店外,整個展館都懸浮半空,只有建築物嘅左右兩邊有支撐,而建築物嘅頂部就鋪滿咗玻璃,所以當你置身於博物館入口嘅時候就好似位處一隻龐大嘅飛船之下.整個既誇張又有動感而行之有效的設計,就正正反映做保時捷汽車工藝的概念.
進入門口經過售票處,沿扶手電梯上到去位處三樓嘅展覽館,就可以展開你嘅保時捷歷史之旅.整個展覽館展出既汽車超過80部,當然唔少得有保時捷博士設計嘅第 一部汽車 - 甲蟲車,而呢部甲蟲車亦都成為左整個博物館唯一非保時捷品牌既汽車.由此你亦都可以發現保時捷同埋大眾汽車的深厚淵源.到咗今時今日保時捷又再度被大眾汽 車集團拼合.除咗甲蟲車之外,當然唔少得大量新舊嘅保時捷,除咗呢啲係街上便可以見到嘅量產車之外,仲有一啲非常珍貴嘅概念車又或者係賽車,例如 959,917,944旅行車等等.
假如閣下係保時捷車主,更加可以將你嘅愛車運到保時捷博物館,佢哋特設經典保時捷修復部門,可以將你嘅經典保時捷修復至出廠時嘅水準.亞洲區嘅車主可以考慮空運閣下嘅保時捷到德國,展開一敞保時捷歷史之旅,出發前更可先致電廠方或閣下所屬代理預約維修事宜.
參觀完博物館大家千祈唔好錯過位處地面既保時捷精品店,呢度可以買到多種保時捷嘅精品,價格比起其他地方更加相宜.而除咗參觀保時捷博物館之外,大家更可以 喺前往史圖加特之前,以電郵聯絡廠方安排參觀廠房之旅,參觀廠房時間為星期一至四期辦公時間.當然能否安排就由廠方作最後決定.